Zeena vaki kuran committee in faas koffi | Mihaaru\nޒީނާ ވަކިކުރަން ކޮމެޓީން ފާސްކޮށްފި\nބްރޯޑްކޮމްގެ މެމްބަރު ޒީނާ: އޭނާ ވަކިކުރަން ކޮމެޓީން ވަނީ ފާސް ކޮށްފައި -- ފޮޓޯ/މިހާރު\nބްރޯޑްކާސްޓިން ކޮމިޝަންގެ މެމްބަރު ޒީނާ ޒާހިރު މަގާމުން ވަކިކުރަން ރައްޔިތުންގެ މަޖިލީހުގެ މިނިވަން މުއައްސަސާތަކާ ބެހޭ ކޮމެޓީން ނިންމައިފި އެވެ.\nކުރީގެ ސަރުކާރުގެ ދުވަސްވަރު ގާނޫނީ ވާޖިބު އަދާ ނުކުރުމާއި ވަކި މީޑިއާތަކާ މެދު ތަފާތުކޮށް، ފިޔަވަޅު އެޅުމުގެ މައްސަލާގައި ޒީނާ މަގާމުން ވަކިކުރުމުގެ މަސައްކަތް މިނިވަން މުއައްސަސާތަކާ ބެހޭ ކޮމެޓީން ކުރިން އޮތީ ފަށައިފަ އެވެ.\nއެ މައްސަލާގައި ޒީނާ ވަކިކުރަން ނިންމީ އިއްޔެ ބޭއްވި ކޮމެޓީގެ ބައްދަލުވުމުގައި ބައިވެރިވި ނުވަ މެެމްބަރުންގެ ތެރެއިން ފަސް މެމްބަރުންގެ ވޯޓުންނެވެ. އޭނާ މަގާމުން ވަކިވާނީ މަޖިލީހުގެ ޖަލްސާގައި ފާސް ކުރުމުންނެވެ.\nޒީނާ ވަކިކުރަން ނިންމިއިރު، އޭނާގެ މަގާމުގެ ދައުރު ހަމަވާން މިހާރު ބާކީ އޮތީ ފަސް މަސް ދުވަހެވެ.\nއެ މައްސަލާގައި ޒީނާގެ އިތުރުން އެ ކޮމިޝަންގެ އެހެން ބައެއް މެމްބަރުންގެ މައްސަލަތައް ބަލައި، އެ ބޭފުޅުން ވަކިކުރަން ވެސް ކޮމެޓީން މިދިޔަ އަހަރު ނިންމި އެވެ. އެކަމަކު މަޖިލީހުގެ ތަޅުމުގައި ވޯޓަށް އެހުމުގެ ކުރިން އޭގެ ތެރެއިން ގިނަ މެމްބަރުން ވަނީ އިސްތިއުފާ ދެއްވައިފަ އެވެ.\n3 ކޮމެންޓް, 27 ރިއެކްޝަންސް\nއަދިވެސް މީނަ ވަކި ނުކުރޭތަ..އެންމެން އިސްތިއުފާ ދިންއިރު ނުދީ.. ހަޔާތްވެސް ކުޑައޭދޯ.. ރަތްލާޖެހި ޔާމީނުގެ އައުވާނުން.\nޒިންމާ އަދާނުކޮއް ބާރާބަރައް މުސާރަ ދީފަ. ދެން ވަޒީފާއިން ވަކިކުރީމަ ނިމުނީތަ. ރާއްޖެޓީވީ އިދަޖައްސާލަން ސަރުކާރު އިދާރާއެގަ ހިންގި ސިޔާސީ ކަންކަން ނުބަލާ ނިންމާލަނީތަ. ތިގޮތައް ކަން އުރީމަ ދެން ގެންމީހާވެސް ކަން ކުރާނީއެގޮތަ. ރާވައިގެން ނޫސްމީޑިޔާ އާ ދެކޮޅައް ކަން ކުރީމަވެސް މިދަނީ ގެޔައް . ދައުވާކުރަން ވީ އަދި މިގޮތައް އައްޔަން ކުރާ ސިޔާސީ މަގާމުތައް ކަން ގާނޫނެއްހަދަންވީ. މުސްތަގުބަލުގަ ކަންކަން ރަންގަޅުވާނީ މިމީހުން ކުރިކުޝައް އަދަބުދެވިގެން.\nކުދިކުދި ކަންތައްކުރާ މީހުން ދޯ ވަކިކުރަނީ ؟ ކޮބާ ޒަހާ ؟ ކޮބާ ފައްޔާޒު ؟


Kuriah Oeh5Dhuvahu Ves Raajje Ah Moosun Goas Vaane - Vaguthu\nކުރިއަށް އޮތް ފަސް ދުވަހު ވެސް ރާއްޖެ އަށް މޫސުން ގޯސް ވާނެ\nވިއްސާރަ ދުވަހަކު މާލޭ މަގުމަތިން ނަގާފައިވާ ފޮޓޯއެއް – ވަގުތު އިމޭޖްސް: އިބްރާހިމް ޝާބިލް\nކުރިއަށް އޮތް ފަސް ދުވަހު ވެސް ރާއްޖެ އަށް މޫސުން ގޯސްވާނެ ކަމަށް މޫސުމާއި ބެހޭ ގައުމީ އިދާރާ އިން ވިދާޅުވެއްޖެއެވެ.\nމޫސުމާއި ބެހޭ ގައުމީ އިދާރާ އިން ވިދާޅުވީ މިއަދު ވެސް ރާއްޖޭގެ ދެކުނުން އައްޑޫއާއި މާލެ އަތޮޅާ ދެމެދަށް ގަދަވަޔާއެކު ބޯކޮށް ވާރޭވެހި ގުރުރާނެ ކަމަށް ލަފާކުރެވޭ ކަމަށެވެ.\n"ވަގުތު" އަށް މައުލޫމާތު ދެއްވަމުން މޫސުމާއި ބެހޭ ގައުމީ އިދާރާގެ އޮފިޝަލަކު ވިދާޅުވީ ރާއްޖެއަށް ކުރަމުންދާ ވިއްސާރައާއި ގުޅިގެން މިއަދު ކ އަތޮޅަށާއި ތ އަތޮޅާ ދެމެދަށް ޔެލޯ ޔެލޯ އެލާޓު ވެސް ނެރެފައި ވާނެ ކަމަށާއި އަދި ކ.އަތޮޅަށާއި ސ.އަތޮޅާއި ދެމެދުގެ ރަށަރަކަށް ފަތިހު 05:15 އިން 11:15 ގެ ނިޔަލަށް ވަނީ ވައިޓް އެލާޓް ނެރެފައި ވާނެ ކަމަށެވެ.\n"މި އެލާޓްތަށް ނެރުނު ސަރަހައްދަށް ގަދަވަޔާއެކު ހުއްޓާ ނުލާ ބޯކޮށް ވާރޭވެހޭނެ އަދި ގުގުރުން ވެސް އެކަށީގެންވޭ. ވައިޖެހޭނީ ހުޅަނގާއި ހުޅަނގު އުތުރުން ދެކުނާއި މެދުތެރޭގެ އަތޮޅުތަކަށް ގަޑިއަކު 13 މޭލާއި 23 މޭލާ ދެމެދުގެ ބާރުމިނުގައި އުތުރުގެ އަތޮޅުތަކަށް ގަޑިއަކު 08 މޭލާ 18 މޭލާ ދެމެދުގެބާރުމިނުގައި ވައިޖެހޭނެ" އެ އިދާރާއިން މައުލޫމާތު ދެއެވެ.\nއެ އިދާރާއިން ބުނިގޮތުގައި ވިލާގަނޑުގައި ގަޑިއަކު ގާތްގަޑަކަށް 45 މޭލަށް ވައިގަދަވާނެ ކަމަށް ލަފާކުރެވޭ އިރު ދެކުނާއި މެދުތެރޭގެ ކަނޑުތަށް ގަދަވާނެ ކަމަށާއި އަދި އުތުރުގެ ކަނޑުތަށް އާދައިގެ ވަރަކަށް ގަދަވެފައި ވިލާގަނޑުގައި ގަދަވާނެކަމަށެވެ. އަދި ހުރިހާ ފަރާތްތަކުން ހާއްސަކޮށް ކަނޑުދަތުރުކުރައްވާ ފަރާތްތަކުން މޫސުމަށް ސަމާލުވުމަށް މޫސުމާއި ބެހޭ ގައުމީ އިދާރާ އިން އިލްތިމާސް ކުރައްވައެވެ.\nމޫސުމާއި ބެހޭ ގައުމީ އިދާރާ އިން ވިދާޅުވާ ގޮތުގައި މިހާރު ރާއްޖެ އަށް ވިއްސާރަ ކުރަމުން ދަނީ ހުޅަނގު މޫސުމުގެ ބާރުގަދަ ވުމުގެ ސަބަބުންނެވެ.\nތުލުސްދޫއަށް ރާޅު އަރައި ގެއްލުންތަކެއް ވެއްޖެ\nކުރިއަށް އޮތް ތިން ދުވަހުވެސް ރާއްޖޭގެ ސަރަހައްދުގައި ވައިގަދަވެ ކަނޑުތައް ގަދަވާނެ\nބައެއް ރަށްތަކަށް އުދަ އަރައި ބޮޑެތި ގެއްލުންތަކެއް!


Andaz Apna Apna Ge Sequel Gai Ranveer Singh?\n10 މަސް,2ހަފްތާ,6ދުވަސް, 18 ގަޑި, 10 މިނެޓް, 33 ސިކުންތު ކުރިން 5020އައިޝަތު ޝިމްނާ\n"އަންދާޒް އަޕްނާ އަޕްނާ"އަކީ ގިނަ ބައެއްގެ މެދުގައި ވަރަށް މަގުބޫލުވެގެން ދިޔަ ފިލްމެކެވެ. ހެއްވާ މަޖާ އެފިލްމުގައި ތަރިންގެ ގޮތުގައި ފެނިގެން ގޮސްފައިވަނީ އާމިރު ޚާން އަދި ސަލްމާން ޚާން، ރަވީނާގެ އިތުރުން ކަރިޝްމާއެވެ.\nކޮމެޑީ ފިލްމުތަކަށް މާ ބޮޑު ސަމާލުކަމެއް އިންޑިއާގެ ސިނަމާތަކުން އޭރު ނުލިބުނު ނަމަވެސް އެފިލްމު ވެގެން ގޮސްފައިވަނީ މަޝްހޫރު ކަން ހޯދި ފިލްމަކަށެވެ. އެފިލްމުގައި އާމިރު އަދި ސަލްމާން ދައްކައި ދީފައިވާ ހުނަރުވެރި އެކްޓިންއަށް މިހާރުވެސް ގިނަ ބަޔަކު ތައުރީފު ކުރެއެވެ.\nއެފިލްމުގެ ސީކުއެލްއެއް ހަދަން އެފިލްމު އުފެއްދި ފަރާތްތަކުން މަސައްކަތް ކުރަމުންދާ ވާހަކަ ދެކެވެމުންދާތާ ވަރަށް ގިނަ ދުވަސް ވެއްޖެއެވެ. ނަމަވެސް އެފިލްމުގައި އުޅޭނީ ކޮން ތަރިންނެއް ކަމެއް މިއަދާ ހަމަޔަށްވެސް ހަމަޖައްސާފައި ނުވެއެވެ.\nބައެއް ފަހަރު އެ ފިލްމުން ފެނިގެންދާނީ ސަލްމާން އަދި އާމިރު ކަމަށް ވެސް ބުނެފައިވެއެވެ. އޭގެ އިތުރުން އާ ތަރިންނަށް ފުރުސަތު ދޭ ވާހަކަވެސް ދެކެވިގެން ގޮސްފައިވެއެވެ. ދާދި ފަހުން ރަންވީރު ސިންގް ކުރި ޓްވީޓަކުން އެނގޭ ގޮތުގައި އެފިލްމުން ފެނިގެންދާނީ އޭނާ އެވެ.\nރަންވީރު ޓްވީޓާގައި ބުނެފައިވަނީ "އަންދާޒް އަޕްނާ އަޕްނާ" ގެ ދެވަނަ ބައި ފެނުން ގާތް ކަމަށެވެ. އެއާއެކު ރަންވީރުގެ ފޭނުންވަނީ އޭނާއަށް މަރުހަބާ ކިޔާފައެވެ. އަދި އެފިލްމުގެ ސީކްއެލްއެއް ހާދާނަމަ އެންމެ ގުޅޭނީ ވެސް އޭނާ އާއި ވަރުން އާއި ކަމަށްވެސް ގިނަ ބަޔަކު ބުނެފައިވެއެވެ. "އަންދާޒް އަޕްނާ އަޕްނާ"ގެ ސީކުއެލްއިން ފެނިދާނެ ކަމަށް ރަންވީރު ބުނެފައިވީ ނަމަވެސް އެ ފިލްމު އުފައްދާ ފަރާތްތަކުން މިއަދާ ހަމަޔަށް އެކަން ޔަގީން ކޮށްދީފައިނުވާ ކަން ފާހަގަކޮށްލެވެއެވެ.\nޑރ.އަފްރާޝީމްގެ މަރާއި ރައީސް ޔާމީންއާއި ގުޅުވީ ސިޔާސީ ބޭނުމަށްކަން ކަށަވަރުވެއްޖެ: ޑރ.ޖަމީލް


Beyrun keun madhu kohlaa! – Iru\nޝާޝާ·4ޖުލައި 2020\nގޭގައި ކައްކައިގެން ކެއުމަށް ވުރެ ބޮޑަށް ކެފޭ/ރެސްޓޯރަންޓްތަކުން ކާ މީހުން ރާއްޖޭގައި ވެސް ވަރަށް ގިނައެވެ. މިއީ ދިރިއުޅުމަށް އައި ޒަމާނީ ބައެއް ބަދަލުތަކާ އެކު، ފެޝަނަކަށް ވެސް ވެފައި އޮތް ނުރަނގަޅު އާދައެކެވެ. ތިން މަސް ވަންދެން ލޮކްޑައުންގައި ތިބުމަށްފަހު، ކެފޭ/ރެސްޓޯރަންޓުތައް އަލުން ހުޅުވައިލުމާއެކު ފެނިގެން މިދަނީ، އަނެއްކާވެސް ބޭރުން ކައި އުޅޭ މީހުން ގިނަވެފައިވާތަނެވެ. ނަމަވެސް މިއީ ރަނގަޅު އާދައެއް ނޫނެވެ.\nފަހުގެ ދިރާސާއެއްގައި ބުނާ ގޮތުން އާންމުކޮށް ބޭރުން ކާ ނަމަ ކުޑަކުދިންނާއި އަންހެނުންނަށް އޮތް ނުރައްކާ އެހެން މީހުންނަށް ވުރެ ބޮޑެވެ.\nޖޯޖް ވޮޝިންޓަން ޔުނިވަސިޓީގެ އިންސްޓިޓިއުޓް ސްކޫލް އޮފް ޕަބްލިކް ހެލްތުން ހެދި ދިރާސާގައި ބުނެފައިވާ ގޮތުގައި ރެސްޓޯރަންޓް ފަދަ ތަންތަނުގައި ތައްޔާރުކުރާ ކާނާތަކުގައި ސިއްހަތަށް ނުރައްކާތެރި މާއްދާއެއް ކަމަށްވާ “ތަލޭޓް” އެކުލެވޭ މިންވަރު ވަރަށް މައްޗެވެ. ތަލޭޓްއަކީ ކާނާ ޕްރޮސެސް ކުރެވޭ ގޮތުންނާއި ޕެކެޖް ކުރަން ބޭނުންކުރާ ބާވަތްތަކުގެ ސަބަބުން އަށަގަންނަ މާއްދާއެކެވެ. އަދި މިއީ ހަށިގަނޑުގައި ހިމެނޭ ހޯމޯން އަށް ގެއްލުންދޭ މާއްދާއެއް ވެސް މެ އެވެ.\nއެހެންވެ އެ މާއްދާ އެކުލެވޭ ކާނާ ކެވޭ ނަމަ، ވަކިން ހާއްސަކޮށް މާބަނޑު އަންހެނުންނާއި ކުޑަކުދިންނަށް ދިމާވާ ސިއްހީ މައްސަލަތައް ގިނަ އެވެ.\n“ގޭގައި އަމިއްލަ އަށް ކައްކައިގެން ކާއިރު، ތެލޭޓް ކާނާތަކުގައި އަށަގަންނަ މިންވަރު ދަށްވޭ. އެހެންވެ ރައްކާތެރި ގޮތަކީ ބޭރުން ކެއުން މަދުކޮށްލައި ނޫނީ އެއްކޮށް ހުއްޓާލައި ގޭގައި ކައްކައިގެން ކެއުން،” ދިރާސާ ހެދި ޓީމްގައި ހިމެނޭ އެސިސްޓަންޓް ޕްރޮފެސަރު އެމީ ޒޯޓާ ވިދާޅުވި އެވެ.\nއޭނާ ވިދާޅުވީ ގޮތުގައި އަންހެނުން އާންމުކޮށް ބޭރުން ކާ ނަމަ، މާބަނޑު ދުވަސްވަރު ސިއްހީ ތަފާތު މައްސަލަތައް ކުރިމަތިވުމާ އެކު، ދަރިމައިވުމުގެ ސިއްހަތަށް ވެސް އަސަރުކުރުވަ އެވެ.\n“ގިނަ ދުވަހަށް ދެމިގެންދާ ސިއްހީ މައްސަލަތައް ތަލޭޓްގެ ސަބަބުން ކުރިމަތިވުމުގެ ފުރުސަތު ބޮޑު،” އެމީ ވިދާޅުވި އެވެ. “މީގައި ވަކި އުމުރެއް ތަފާތެއް ނެތް. ކޮންމެ އުމުރުފުރައެއްގެ މީހަކަށް ވެސް މީގެ ނުރައްކާ އެބަ އޮތް.”\nއެހެންކަމުން، ބޭރަށް ނުގޮސް ގޭގައި ތާޒާކަމާއެކު ކައްކާ އެއްޗެހީގެ ފައިދާ މާ ބޮޑުވާނެއެވެ. އަދި މިގޮތަށް ކާއިރުވެސް، ސިއްޙަތަށް ފައިދާވާނެ ކަހަލަ ބާވަތްތައް ބޭނުންކޮށްގެން ކައްކަން އާދަ ކުރައްޗެވެ.


Score: Judiciary 1 -1 Raees Nasheed\nސްކޯ: ޖުޑީޝަރީ 1- 1 ރައީސް ނަޝީދު\n0 June 23rd, 2019 - 10:27 PM\nމާފުށީ ޖަލުގައި ބުރާސް ފަތި ދުވަހުން ފެށިގެން ހިނގަމުން އަންނަ ހަމަނުޖުންތަކުގެ ސަބަބުން ޖުޑީޝަރީއާއި ރައްޔިތުންގެ މަޖިލީހުން ފަށާފައިވާ "ބޮޑު ޒުވާބުގެ" ވާހަކަ އޮތީ ކޮންމެވެސް ވަރަކަށް ހިނދިފައެވެ.\nމިވާހަކަ އަލުން ކުރި ފަޅަން ފަށާފައިމިވަނީ މިއަދު ދެ މުއައްސަސާއިން ވެސް ސިންގަލް ޔޫސް ޕްލާސްޓިކު ފުޅި ބޭނުން ކުރުން ކުއްލިއަކަށް ހުއްޓާލުމުންނެވެ. ،\nޕްލާސްޓިކު ފުޅި ބޭނުންކުުރުން ހުއްޓާލުމުގައި ވެސް މަޖިލީހާ ސުޕްރީމް ކޯޓުގެ ވާދަވެރިކަން އަލުން މިވަނީ ފެނިފައެވެ.\n"ސިންގަލް ޔޫސް ޕްލާސްޓިކް މަދުކުރުމުގެ ޤައުމީ ކެމްޕެއިންގައި ބައިވެރިވުމުގެގޮތުން، މިއަދުން ފެށިގެން ދިވެހިރާއްޖޭގެ ސުޕްރީމް ކޯޓުގައި ސިންގަލް ޔޫސް ޕްލާސްޓިކް ފުޅި ބޭނުންކުރުން ހުއްޓާލީ" ސުޕްރީމް ކޯޓުން މިއަދު މެންދުރު ބުންޏެވެ.\nސުޕްރީމް ކޯޓުން ޕްލާސްޓިކު ފުޅި ބޭނުން ކުރުން ހުއްޓާލިކަން އިއުލާނު ކުރިއިރު، މަޖިލީހުގައި ރައީސް ނަޝީދު ވަނީ ސިންގަލް ޔޫސް ޕްލާސްޓިކު މަޖިލީހުން މަދުކުރުމަށް ދަރިވަރުންްތަކެއް ހުށަހެޅި ހުށަހެޅުން ބަލައިގަނެ މަޖިލީހުގައި ސިންގަލް ޔޫސް ޕްލާސްޓިކާއި ފުޅި ބޭނުން ކުރުން ހުއްޓާލާނެކަމަށް ވިދާޅުވެފައެވެ.\nކޮމިޓީގެ ޚާއްސަ ދަޢުވަތަކަށް ރައްޔިތުންގެ މަޖލީހުގެ ރައީސް ބައިވެރިވެވަޑައިގަންނަވާ، މި ބައްދަލުވުމުގައި ދަރިވަރުންދަނީ އެއްފަހަރު ބޭނުންކޮށް އުކާލެވޭ ޕާލިސްޓިކުގެ ނުރައްކާ ފާހަގަކޮށް، ޕްލާސްޓިކް ނައްތާލުމަށް ކުރާ އިލްތިމާސް ތަކުރާރުކުރަމުން pic.twitter.com/pr4H2shTGu\n— People's Majlis (@mvpeoplesmajlis) June 23, 2019\nސުޕްރީމް ކޯޓުން ސިންގަލް ޔޫސް ޕްލާސްޓިކު ފުޅި ބޭނުން ކުރުހުން ހުއްޓާލުމުން ކުރީގެ ޑެޕިއުޓީ ޕްރޮސެކިއުޓާ ޖެނެރަލް ހުސެން ޝަމީމް ސަމާސާގެ ރާގަކަށް ވިދާޅުވެފައިވަނީ،\nރައީސް ނަޝީދު އެވާހަކަ ދައްކަ ދައްކާ ހުއްނަވަނިކޮށް ކޯޓުން ކަންކަން ނިންމާލައިފި. ސްކޯއަކީ މުހައްމަަދު ނަޝީދު0ޖުޑީޝަރީ 1" ކަމަށެވެ."\nRaees @MohamedNasheed 0\nJudeesary @judiciarymv 1.\nRaees Naseedevahaka dhakka dhakka ovva, courtunekan nimmaalee! 🙌 👊 https://t.co/fczY4jBtPS\n— Hussain Shameem (@HuShameem) June 23, 2019\nއޭގެ އެއް ގަޑީރު ފަހުން ރައްޔިތންގެ މަޖިލީހުންް ސިންގަލް ޔޫސް ޕްލާސްޓިކު ފުޅި ބޭނުން ކުރުން ހުއްޓާލިކން އިއުލާނުކުރުމުން އަނެއްކާވެސްް ޝަމީމް ވަނީީ ސިޔާސީ މަޝްރަހުގެ ސްްކޯ ވިދާޅުވެ ދެއްވާފައެވެ. .\n"ޕާލިމެންޓު ރެކްރިއޭޝަން ކުލަބުން ރައީސް ނަޝީދަށްޓަކައި ގޯލެއް ޖަހައިދީފި. މިހާރު ސްކޯއަކީ 1 - 1"\nParliament Rec Club scored (on behalf of Raees Naseed). now score, 1-1. https://t.co/GipTc0A4KI\nސުޕްރީމް ކޯޓާއި ރައްޔިތުންގެ މަޖިލީހުން ސިންގަލް ޔޫސް ޕްލާސްޓިކު ބޭނުންކުރުން ހުއްޓާލާފައި މިވަނީ ރައްޔިތުންގެ މަޖިލީހާ ސުޕްރީމްކޯޓާ ދެމެމު ހިޔާލު ތަފާތުވުންތަކެއް އުފެދިފައިވާ ދަނޑިވަޅެއްގައެވެ.\nރައްޔިތުންގެ މަޖިލީހުން ވަނީ ސުޕްރީމް ކޯޓުން ޖުޑިޝަލް ސާވިސް ކޮމިޝަން އަށް ނުފޫޒު ފޯރުވުންް ހުއްޓާލުމަށާއި، އެ މަޖިލިހުގެ ދައުރަށް ހުރަސް ނޭޅުމަށް ގޮވާލާ ގަރާރުތަކެއް ފާސް ކޮށްފައެވެ. އަދި ސުޕްރީމް ކޯޓުގެ ފަނޑިޔާރުންގެ ފެންވަރު ބެލުމަށް ޖޭއެސްސީއަށް ހުށަހަޅަން ފާސް ކޮށްފައެވެ.\nޖޭއެސްސީން ވަނީ ސުޕްރީމް ކޯޓުގެ ފަނޑިޔާރުންގެ ފެންވަރު ބެލުމަށްް މާދަމާއަށް އެޖެންޑާކޮށްފައެވެ.\nމި މައްސަލަތައް ފެށުނީ ޖޭއެސްސީން ސުޕްރީމް ކޯޓުގެ ފަނޑިޔާރު އަބްދުﷲ ދީދީ ގިނަ ތުހުމަތުތަކެއްގައި ސަސްޕެންޑު ކުރުމުންނެވެ. ސަސްޕެންޑު ކުރުމުން ވެސް ދީދީ ގެންދަވަނި ސުޕްރިމް ކޯޓުގެ ވަޒީފާއަށް ނުކުމެވަޑައިގަންނަވަމުންނެވެ.\nމިދިޔަ ހަފްތާގެ ތެރޭގައި ސުޕްރީމް ކޯޓުގެ ފަނޑިޔާރު އަބްދުﷲ ދީދީގެ ތަހުގީގެއް ދަރުބާރުގޭގައި އާންމުކޮށް ހުޅުވާލައިގެން ބޭއްވިއެވެ.\nއެ ތަހުގީގު އާންމުކޮށް ހުޅުވާލުމުން ދީދީގެ މައްޗަށް ކުރާ ސީރިއަސް އެތައް ތުހުމަތެއްް ވަނީ ހާމަވެފައެވެ. އޭގެ ތެރޭގައި އެމްއެމް ޕީއާރުސީގެ ހިޔާނާތުގެ ތުހުމަތުކުރެވޭ މީހެއްގެ އަތުން ޑޮލަރު ހޯދުމަށް މަސައްކަތް ކުރެއްވި ކަމުގެ ތުހުމަތާ، ރިލްވާން ގެއްލުވާލުމުގައި ބައިވެރިވި މީހެއްގެ ޖަލުން ދޫކޮށްލުމަށް އެހީތެރިވެދިންކަމުގެ ތުުހުމަތު ފަދަ ތުހުމަތުތަކެއް އޭނާގެ މައްޗަށް ޖޭއެސްސީން ކުރާކަން ވަނީ ހާމަވެފައެވެ.\nސުޕްރީމް ކޯޓުގެ ފަނޑިޔާރުންގެ ފެންވަރު ބެލުމުގެ މަސައްކަތް ޖޭއެސްސީން މާދަމާ ކުރުމަށްފަހު ނިންމާ ނިންމުންތަކަކުން "ބޮޑު ޒުވާބު" އިތުރަށް ހޫނުވުން ވެސް އެކަށީގެންވެއެވެ.


Blackout vun: Feenaa meehun mi kamah vissnaa! - One Online\nބްލެކްއައުޓް ވެފައިވާ މީހެއް މޫޑުއަޑީގައި: އެ ހާލަތު ދިމާވުމުން ވީހާ ވެސް އަވަހަކަށް ފެނުން މައްޗަށް ނަގައި މޫނަށް ސާފު ވައި ޖައްސަން ޖެހޭ ---\nމ. ބޮއިލިން ފިޝް، އުމުރުން 24 އަހަރުގެ ޝައްފާން ރަޝީދު ވަކި ވެގެން ދިއުމަކީ އެތައް ބަޔަކަށް ލިބިގެން ދިޔަ ހިތާމައެކެވެ. ފީނުމާއި މަސް ހިފުމާއި މަސް ބޭނުން ފަދަ މޫދުގެ ކަންކަމަށް ލޯބި ކުރާ އެ ޒުވާނާ ކުއްލިއަކަށް ވަކި ވެގެން އެ ދިޔައީ އެކަނި ފީނަށް ގޮސް އުޅުމުގެ ތެރޭގަ އެވެ. ޝައްފާން މަރުވި ސީދާ ސަބަބު ކަމާބެހޭ އެއްވެސް ފަރާތަކުން އަދި ހާމަކޮށްފައި ނުވިޔަސް އޭނާގެ އެކުވެރިންނާއި ފީނުމުގެ ތަޖުރިބާކާރުން އެކަން ސިފަ ކުރަނީ ބްލެކްއައުޓް ވެގެން ދިމާވި ކަމެއްގެ ގޮތުގަ އެވެ.\nމިއީ މިހާރު ރާއްޖޭގައި ދޭތެރެ ދޭތެރެއިން ހިނގަމުން އަންނަ ކަމެކެވެ. މޫދަށް ފަރިތަ އެތައް ޒުވާނުންނެއް މިފަދަ ހިތާމަވެރި ހާދިސާތަކުގެ ސަބަބުން ވަކި ވެގެން ދިއުން މިވަނީ ގިނަ ވެފަ އެވެ. މިދިޔަ މާޗް މަހު ވަނީ ސިފައިންގޭގައި މަސައްކަތް ކުރާ އަދި ޖެވެލިން ޗެމްޕިއަން ޔައުގޫބު އަހުމަދު، 34، ވެސް މަސް ހިފަން ގޮސް އުޅުމުގެ ތެރޭގައި މަރުވެފަ އެވެ. އަދި 2016 ވަނަ އަހަރުގެ ޖުލައި މަހުގައި އއ. އުކުޅަހު އިރުމަތީގެ އަލީ ފިޒާލު، 28، ވެސް ވަނީ މަސް ހިފަން ގޮސް އުޅުމުގެ ތެރެއިން ބްލެކްއައުޓް ވެގެން މަރުވެފަ އެވެ. އެއީ ވެސް ވަރަށް މޫދަށް ފަރިތަ ޒުވާނެކެވެ.\nކިތަންމެ މޫދަށް ފަރިތަ ވިޔަސް ނުވަތަ ތަޖުރިބާ އާއި ތަމްރީން ލިބިފައި ވިޔަސް ބްލެކްއައުޓް ވުން ފަދަ ހާދިސާއެއް ކޮންމެ މީހަކަށް ވެސް ކުރިމަތި ވެދާނެ އެވެ. އެ މީހަކީ ސިއްހީ ހާލަތު ރަނގަޅު އަދި ކިތަންމެ ޒުވާން މީހަކަށް ވިޔަސް އެހާލަތު ކުރިމަތި ވެދާނެ އެވެ. އެހެން ކަމުން ފީނަން ވާނީ ރައްކާތެރި ކަމުގެ ފިޔަވަޅު އަޅައިގެންނެވެ.\nބްލެކްއައުޓް ވުމަކީ ވައިފުޅި ނާޅައި ފީނާ ފީނުން ނުވަތަ ފްރީޑައިވް ކުރުމުގެ ތެރޭގައި މީހާއަށް ދިމާވާ ހާލަތެކެވެ. ބްލެކްއައުޓް ވަނީ ނޭވާ ނުލައި މޫދު އަޑީގައި ފީނުމަށް ފަހު މީހާ މައްޗަށް އަރާ ވަގުތު ސިކުނޑިއަށް އޮކްސިޖަން ލިބުން ދަތިވެ މޫނު މައްޗަށް އަނދިރިވާ ގޮތްވެ ނުވަތަ ހޭނެތޭ ހާލަތަށް ގޮސްގެންނެވެ. އެ ހާލަތް ބޮޑަށް ދިމާވަނީ ފެނުން މައްޗަށް އަރާއިރު އެންމެ މަތީ ތިން މީޓަރުގެ ހިސާބުގަ އެވެ. ނުވަތަ ފެނުން މައްޗަށް އެރުމަށް ފަހުގަ އެވެ.\nބްލެކްއައުޓް ވުމަކީ މީހާގެ ހަށިގަނޑުން އޮކްސިޖަން ހުސްވެދާނެތީ ހަށިގަނޑުގެ ދިފާއީ ނިޒާމުން ރައްކަލަކަށް ކުރާ ކަމެކެވެ. މީހާ ބްލެކްއައުޓްވާ ހިސާބުން އެ މީހާގެ ހަށިގަނޑުގެ އެތެރެއަށް ލޮނު ނުވަންނާނެހެން ހުރިހާ ދޮރެއް ބަންދުވެ އެވެ. އަދި މީހާގެ ހަށިގަނޑަށް ސާފު ވައި ލިބެން ފެށުމާއެކު އަމިއްލަ ޒާތުގައި ނޭވާލާން ފަށައެވެ. އެހެންކަމުން ބްލެކްއައުޓުން ރައްކާތެރި ވުމަށް އެންމެ މުހިންމު ކަމަކީ އެފަދަ ހާލަތެއް ދިމާވެއްޖެ ނަމަ އެހީތެރިވާނެ މީހަކު ގާތުގައި އޮތުމެވެ.\nބްލެކްއައުޓްވާ ހިސާބުން މުޅި މީހާގެ ހަށިގަނޑުން ވަރުދެ އެވެ. އެމީހާގެ ކޮންޓްރޯލް ގެއްލެ އެވެ. އެއާއެކު ބާރު ސްޕީޑުގައި މީހާ މޫދުގެ ތެރެއަށް އަޑިއަށް ދެ އެވެ. އެވަގުތު އެހީވާނެ ނުވަތަ އޭނާ ފެނުން މައްޗަށް ނަގާނެ މީހަކު ކައިރީގައި ނެތް ނަމަ އެ މީހާ ސަލާމަތް ވާނެ ގޮތެއް ނޯވެއެވެ. ހޭނެތި މީހާ މޫދު ތެރެއަށް ގެނބިގެން ދިއުމުން ދެން އޭނާއަށް ނޭވާ ނުލެވި މަރުވެގެން ދަނީ އެވެ.\nބްލެކްއައުޓް ވެގެން މަރުވެފައިވާ މީހުންނަށް ބަލާއިރު ސިއްހީ ގޮތުން ކިތަންމެ ރަނގަޅު މީހެއް ނަމަވެސް އަދި މޫދަށް ކިތަންމެ ފަރިތަ މީހަކަށް ވެސް އެކަން ދިމާވެދާނެކަން އެނގެއެވެ. ބްލެކްއައުޓުން ރައްކާތެރި ވުމަށް އެންމެ މުހިންމު ކަމަކީ ފީނާއިރު އަވަސް އަވަހަށް ނޭވާ ނުލުމެވެ. އޭގެ ބަދަލުގައި ހަމަޖެހިގެން ނޭވާލައިގެން ފީނާ ނަމަ ބްލެކްއައުޓުވުމުން ދުރުކޮށްދެ އެވެ. ނަމަވެސް އެއީ ކޮންމެ ހާލަތެއްގައި ވެސް ކުރިމަތި ވެދާނެ ކަމަކަށް ވާތީ އެންމެ މުހިންމީ ކިތަންމެ ތިލަ ހިސާބަކަށް ފީނި ނަމަވެސް ތިމާ މައްޗަށް ނަގައިދެވޭނެ ވަރުގެ މީހަކު ކައިރީގައި އޮތުމެވެ.\nބްލެކްއައުޓް ވެފައިވާ މީހަކަށް ފަރުވާ ދެނީ: ބެލެކްއައުޓުވުމުން ވީހާ ވެސް އަވަހަށް އެ މީހާ ފެނުން މައްޗަށް ނާގައި މޫނަށް ސާފު ވައި ޖައްސަން ޖެހޭ--\nފީނުމުގެ ދާއިރާގެ ތަޖުރިބާކާރުން ބުނާގޮތުގައި ބްލެކްއައުޓަކީ ކޮންމެ މީހަކަށް ވެސް ދިމާވެދާނެ ކަމަކަށް ވާއިރު އެކަމަށް އޮތީ އެންމެ ހައްލެކެވެ. އެއީ އެކަނި ފީނަން ނުދިއުމެވެ. ތިމާއަށް ކަމެއް ދިމާވެއްޖެ ނަމަ ވަގުތުން ފެނުން މައްޗަށް ނަގާނެ އަދި ފަރުވާ ދޭން އެނގޭ މީހަކު ގާތުގައި ހުރުމެވެ.\n"ބުލެކްއައުޓް ވުމާއެކު ވީހާ ވެސް އަވަހަކަށް އެ މީހާ ފެނުން މައްޗަށް ނަގަން ޖެހޭ. އެންމެ ފުރަތަމަ އަދި އެންމެ އިސްކަން ދޭން ޖެހޭކަމަކީ ވީހާ ވެސް އަވަހަށް އޭނާގެ މޫނަށް ސާފު ވައި ލިބޭގޮތް ހެދުން. އަދި ލޯ ކައިރިއަށް ވައި ޖެއްސުން ވަރަށް މުހިންމު. އޭރުން މަޑުމަޑުން އެ މީހާ ހަމަޔަކަށް އެޅޭނެ،" ރާއްޖޭގެ މަޝްހޫރު ޑައިވަރަކު ކިޔައިދިނެވެ.\nބުލެކްއައުޓް ވެގެން ދުނިޔޭގެ މަޝްހޫރު އެތައް ފްރީ ޑައިވަރުންނެއް ވެސް މަރުވެފައިވެ އެވެ. އެ މީހުންނަކީ ފްރީ ޑައިވްގެ ތަޖުރިބާ އާއި ތައުލީމް ލިބިފައިވާ މީހުންނެވެ. ނަމަވެސް ފަރުވާ ކުޑަ ވުމުގެ ސަބަބުން އެފަދަ ހިތާމަވެރި ހާދިސާތައް ހިނގަނީ އެވެ. ރާއްޖޭގައި ވެސް ތަކުރާރު ވަނީ އެ މައްސަލަ އެވެ.\n"އަޅުގަނޑުމެންނަށް ހީވަނީ ބައެއް ބޭފުޅުންނަށް ގަބޫލު ކުރެވެނީއޭ އެ ބޭފުޅުން މޫދަށް މާ ފަރިތައީ ކަމަށް. އެހެންވެ ރައްކާތެރި ކަމުގެ ފިޔަވަޅު ނާޅައި އުޅެނީ. ހާއްސަކޮށް އެކަނި ވެސް ފީނަން ގޮސް އުޅެނީ. ގިނަ ފަހަރަށް އެ މީހުން ގެއްލިގެން ރިޕޯޓް މި އަންނަނީ ވެސް މޫދަށް ގޮސް ގެޔަށް ނާންނަތާ ގިނަ އިރު ވެގެން. އެވަރުން އެޓެންޑްވާއިރު މިއޮންނަނީ މާ ބޮޑަށް ލަސްވެފައި. އެހެންވީމަ ރައްކާތެރި ކަމުގެ ފިޔަވަޅު އަޅަން އެބަ ޖެހޭ. ހާއްސަކޮށް ފީނަން އެކަނި ދިއުން ހުއްޓާލަން އެބަ ޖެހޭ،" އެމްއެންޑީއެފްގެ އޮފިޝަލަކު ކަންބޮޑުވުން ހިއްސާކުރައްވަމުން ވިދާޅުވި އެވެ.\nރާއްޖޭގެ 99 ޕަސެންޓަކީ މޫދު ކަމަށް ވާއިރު ގިނަ ދިވެހިންނަކީ މޫދަށް ވަރަށް ފަރިތަ މީހުންނެވެ. މަސް ހިފަން ދިއުން ނުވަތަ ފީނާލަން ދިއުމަކީ ހިތް އުފާ ކުރަން ވެސް ޒަމާނުއްސުރެއް ދިވެހިން އާއްމުކޮށް ކޮށް އުޅޭ ކަންކަމެވެ. ދިވެހިން އެކަން ކުރާ ވަރާ ބަލާއިރު ހިނގާ ހިތާމަވެރި ހާދިސާތައްވެސް ނަސީބަކުން މަދެވެ. ނަމަވެސް މިހާރު އެފަދަ ހާދިސާތައް ހިނގުން މިވަނީ އިތުރުވާން ފަށައިފަ އެވެ. މޫދަށް ފަރިތަ ކަމަށް ނަން މަޝްހޫރު ޒުވާނުންނަށް އެފަދަ ހާދިސާތައް ކުރިމަތިވެ ދުނިޔެއާ ވަކިވުން މިވަނީ ގިނަ ވާން ފަށައިފަ އެވެ.\nކައިވެންޏަށް މަހެއް ނުވަނީސް ޝައްފާން ވަކިވެގެން ދިއުމަކީ ވަރަށް ބޮޑު ހިތާމައެކެވެ. ޝައްފާންގެ އިތުރުން މިފަހުން އެތައް ޒުވާނުންނެއް އެފަދަ ހާދިސާތަކުގައި މިވަނީ ވަކި ވެގެން ގޮސްފަ އެވެ. އެހެން ކަމުން މިއީ އިބުރަތެއް ކަމަށް ދެކެ ފީނާ މީހުން މިކަންކަމަށް ސަމާލުކަން ދޭން ޖެހެ އެވެ. ބްލެކްއައުޓްވުން ފަދަ ހާދިސާއެއް ކިތަންމެ މޫދަށް ފަރިތަ ނަމަވެސް ކުރިމަތިވެދާނެކަން ގަބޫލު ކުރަން ޖެހެ އެވެ. އެކަނި ފީނަން ދިއުން ހުއްޓާލަން ޖެހެ އެވެ.\nގުޅޭ ޓެގު ކަނޑުމަތީގެ ހާދިސާތައް ޑައިވިން މަރު ސިއްހަތު ރެސްކިއު ކަނޑު މަތީ މޫދު


ނަޝީދަށް ދިންހަމަލާ ގުޅިގެން ހަތަރު މީހެއްގެ މަށްޗަށް ދައުވާކުރުމަށް ފޮނުވައިފި | Sandhaanu\nނަޝީދަށް ދިންހަމަލާ ގުޅިގެން ހަތަރު މީހެއްގެ މަށްޗަށް ދައުވާކުރުމަށް ފޮނުވައިފި\nރައްޔިތުންގެ މަޖިލީހުގެ ރައީސް، ރައީސް ނަޝީދަށް ދިން ބޮމުގެ ހަމަލާއާ ގުޅިގެން ހަތަރު މީހެއްގެ މައްޗަށް ދައުވާކުރުމަށް ކްރިމިނަލް ކޯޓަށް ފޮނުވައިފިއެވެ.\nކޮމިޝަނަރ އޮފް ޕޮލިސް މުހައްމަދު ހަމީދު ކުރެއްވި ޓްވީޓެއްގައި ވިދާޅުވީ ސީޕީ ވިދާޅުވީ ރައީސް ނަޝީދަށް އަމާޒުކޮށް ދިން ހަމަލާގައި ހިމެނޭ ހަތަރު މީހެއްގެ މައްޗަށް ދައުވާ ކޮށްދިނުމަށް ޕްރޮސެކިއުޓަރ ޖެނެރަލްގެ ފަރާތުން ކްރިމިނަލް ކޯޓަށް ފޮނުވާފައިވާކަމަށެވެ.\nމި މައްސަލައިގެ ތަހުގީގާ ގުޅިގެން މިހާތަނަށް ކުރެވިފައިވާ މަސައްކަތްތައް ފާހަގަކުރައްވާ ހަމަލާގެ ތަހުގީގުގައި ބައިވެރިވި ފުލުހުންގެ އޮފިސަރުން ކުރި މަސައްކަތަށް ސީޕީ ވަނީ ސާބަސް ދެއްވާ ކަމަށެވެ.\nމެއި ހަ އެއްގައި ދިން މި ހަމަލާއާ ގުޅިގެން ހަތރު މީހެއްގެ މައްޗަށް ދައުވާ ކޮށްދިނުމަށް ކްރިމިނަލް ކޯޓަށް ފޮނުވާފައިވާކަން ސީޕީ ހާމަކުރައްވާފައިވީނަމަވެސް އެއީ ކޮން ހަތަރު މީހުންނެއް ކަމެއް ސީޕީ ވިދާޅުވެފައި ނުވެއެވެ.\nJust learned that @PGO_MV has sent charges to Criminal Court against4suspects connected to the May 6th terror attack. I congratulate all officers and staff involved in this major case for their superb work. We continue to work on more suspects. We will defeat violent extremism.\n— Mohamed Hameed (@M_Hameedh) August 3, 2021\nމިކަމާ ގުޅިގެން ޕީޖީ އޮފީހުން ބުނީ އެ މީހުންނާ ގުޅޭ މައުލޫމާތު އަންގާރަ ދުވަހު ހިއްސާކުރާނެކަމަށެވެ. އިތުރު ތަފްސީލެއް ނުދެއްވައެވެ.\nފަހެއްހައެއްގައި ރައީސް ނަޝީދަށް ދިން ހަމަލާއާއި ގުޅިގެން ޖުމްލަ 10 މީހަކު ވަނީ ހައްޔަރުކޮށްފަ އެވެ. ނަމަވެސް ދައުވާ ކުރަން ޕީޖީ އޮފީހަށް ފޮނުވި ކަން ފުލުހުން ހާމަކޮށްފައިވަނީ ފަސް މީހެއްގެ މައްސަލަ އެވެ. އެގޮތުން ދައުވާކުރަން ފޮނުވީ ވ. ތިނަދޫ ލަކީ އަދުހަމް އަހްމަދު (25 އ)އާއި، މއ. ފޭރުގެ މުޖާޒް އަހުމަދު (21 އ) އާއި، ގއ. ކޮނޑޭ ފޮޅޭމާ ތަހުމީން އަހްމަދު (32 އ)އާއި، ލ. ގަން ދުންފިނިއުފާ އަހްމަދު ފާތިހް (23 އ)ގެ އިތުރުން ނ. މަނަދޫ ނޫރީގެ އަލީ ހައިޝަމް (27 އ) އެވެ.


ހަފްތާ ނަޞޭޙަތް -52 (ރިޝްވަތުގެ ނުބައިކަން)\n20-02-2014 - ޖަމްޢިއްޔަތުއްސަލަފް މީޑިއާ: މިއީ ޖަމްޢިއްޔަތުއްސަލަފުގެ 52 ވަނަ ހަފްތާ ނަޞޭޙަތެވެ. މި ހަފްތާގައި ވާހަކަފުޅު ދެއްކެވީ އައްޝައިޚް މުޙައްމަދު ސިނާން އެވެ. މައުޟޫއަކީ "ރިޝްވަތުގެ ނުބައިކަން" މިއެވެ... އިތުރަށް\nހަފްތާ ނަޞޭޙަތް -51 (ރިވެތިގޮތުގައި މުޢާމަލާތް ކުރުން)\n13-02-2014 - ޖަމްޢިއްޔަތުއްސަލަފް މީޑިއާ: މިއީ ޖަމްޢިއްޔަތުއްސަލަފުގެ 51 ވަނަ ހަފްތާ ނަޞޭޙަތެވެ. މި ހަފްތާގައި ވާހަކަފުޅު ދެއްކެވީ އައްޝައިޚް ހައިޝަމް މުޙައްމަދު އެވެ. މައުޟޫއަކީ "ރިވެތިގޮތުގައި މުޢާމަލާތް ކުރުން" މިއެވެ... އިތުރަށް\nހަފްތާ ނަޞޭޙަތް -50 (އިސްލާމީ ޝަރީޢަތަށް ބޯލެނބުން)\n06-02-2014 - ޖަމްޢިއްޔަތުއްސަލަފް މީޑިއާ: މިއީ ޖަމްޢިއްޔަތުއްސަލަފުގެ 50 ވަނަ ހަފްތާ ނަޞޭޙަތެވެ. މި ހަފްތާގައި ވާހަކަފުޅު ދެއްކެވީ އައްޝައިޚް އަޙްމަދު ސަމީރު ބިން އިބްރާހީމް އެވެ. މައުޟޫއަކީ "އިސްލާމީ ޝަރީޢަތަށް ބޯލެނބުން" މިއެވެ... އިތުރަށް


June 09, 2020 10\nއޮންލައިންކޮށް ސިނގިރޭޓް ވިއްކުން އާންމުވެއްޖެ!\nލޮކްޑައުނާ އެކު އޮންލައިންކޮށް ސިނގިރޭޓު ވިއްކުން އާއްމުވެއްޖެ އެވެ. މިއީ ދުންފަތާ ބެހޭ ގާނޫނުގެ ދަށުން ކަނޑައެޅިގެން މަނާ ކަމެކެވެ.\nއައިޖީއެމްއެޗް ސަރަހައްދުގައި ދުންފަތް މަނާކުރާނެ\nމަގުމަތީގައި ދުންފަތުގެ އިސްތިއުމާލުކުރުން އެންމެ ފުރަތަމަ މަނާކުރާނީ އައިޖީއެމްއެޗް ހޮސްޕިޓަލް ހިމެނޭ ސަރަހައްދުގައި ކަމަށް މާލޭގެ މޭޔަރު ޝިފާ މުހައްމަދު މިއަދު ވިދާޅުވެއްޖެ އެވެ.\nސިނގިރޭޓް ފޮށީގައި ބިރުވެރި މަންޒަރުތައް!\nދުންފަތުން ސިއްހަތައް ލިބޭ ގެއްލުމާއި އޭގެ ސަބަބުން ޖެހޭ ނުރައްކާތެރި ބަލިތަކުން ހަށިގަނޑަށް ކުރާ އަސަރުތައް ދައްކައިދޭ އަސްލު ފޮޓޯ ޖެހި ސިނގިރޭޓް ފޮށިތައް ރާއްޖޭގައި ވިއްކަން ފަށައިފި އެވެ.\nމެއި 31އިން ފެށިގެން ވަކިން ސިނގިރޭޓް ވިއްކުން މަނާ\nމި މަހުގެ 31 ވަނަ ދުވަހުން ފެށިގެން ވަކިން ސިނގިރޭޓް ވިއްކުން މަނާވާނެކަން ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން މިއަދު އާންމުންނަށް ހަނދާންކޮށްދީފި އެވެ.\nހާބަރު ސަރަހައްދުގައި އެސްޓީއޯ އިން މިހާރު ތަރައްގީކުރަމުން އަންނަ ފުޑްކޯޓުތަކުގައި ދުންފަތުގެ އިސްތިއުމާލްކުރަން ހުއްދަ ނުދޭން އެ ކުންފުނިން ނިންމައިފި އެވެ.\nމާލޭ ހުޅަނގު ދެކުނު ހާބަރު ސަރަހައްދުގައި އެސްޓީއޯއިން ތަރައްގީކުރާ ފުޑް ކޯޓުތަކުގައި ދުންފަތުގެ އިސްތިއުމާލު ނުކުރެވޭގޮތް ހަދަން، ދުންފަތުގެ އިސްތިއުމާލުކުރުން ހުއްޓުވުމަށް މަސައްކަތްކުރާ ފަރާތްތަކުން އެދެފި އެވެ.\nރާއްޖެ އިން މަރުވާ މީހުންގެ 81 ޕަސެންޓް މީހުން މަރުވަނީ ގައިންގަޔަށް ނާރާ ބަލިތަކުގަ އެވެ. އޭގެ ގިނަ ބަލިތަކުގެ މައިގަނޑު އެއް ސަބަބަކަށް ދުންފަތް ވެ އެވެ. ސިނގިރޭޓު ބުއިމާއި އޭގެ ދުމުން ކުރާ ނޭދެވޭ އަސަރެވެ. ކެންސަރާއި ހިތުގެ ބަލިތަކާއި ނޭވާލާނިޒާމަށް ކުރިމަތިވާ މައްސަލަތަކެވެ. ފަރުވާއަށް އާސަންދައިން އެތައް މިލިއަން ރުފިޔާއެއް...\nދުންފަތުގެ ޖޫރިމަނާ މީރާއަށް ދައްކަންޖެހޭ ގޮތް ހަދަނީ\nމަނާ ތަންތަނުގައި ދުންފަތުގެ އިސްތިއުމާލުކޮށްގެން ކުރާ ޖޫރިމަނާގެ ފައިސާ، މޯލްޑިވްސް އިންލެންޑް ރެވެނިއު އޮތޯރިޓީ (މީރާ) އަށް ދައްކަންޖެހޭ ގޮތަށް ގަވައިދު ބަދަލުކުރަން މަސައްކަތް ކުރަމުން އަންނަ ކަމަށް ހެލްތު މިނިސްޓަރު އަބްދުﷲ ނާޒިމް އިބްރާހިމް މިއަދު ވިދާޅުވެއްޖެ އެވެ.\nMarch 13, 2017 27\nސިނގިރޭޓްގެ އާ ޑިއުޓީ: ނަތީޖާ ހާސިލްވެދާނެބާ؟\nރާއްޖޭގައި އެންމެ ފުޅާ ދާއިރާއެއްގައި ސިނގިރޭޓާއި ދުންފަތުގެ ބާވަތްތައް އެތެރެކޮށް ވިއްކާ އެއް ފިހާރައިގެ ދޮރުމަތީގައި ދާދިފަހުން ކޮންމެ ދުވަހަކުހެން ގިނަ އަދަދެއްގެ ބަޔަކު ދިގު ކިޔޫއެއްގައި ޖެހިފައި ތިއްބާ ވަރަށް ގިނަ ބަޔަކަށް ފެންނާނެ އެވެ. މިއިން އެނގުނު އެއްޗަކީ ރާއްޖޭގައި ދުންފަތުގެ އިސްތިއުމާލުކުރުން ހައްދުން ނެއްޓިފައި...\nFebruary 16, 2017 24\nސިނގިރޭޓު ނުގަނެ ދެވަނަ ވިސްނުމަކަށްދާ ވަރު ކުރަންޖެހޭ\nސިނގިރޭޓް ގަންނަން ފިހާރަތަކަށް ދާ މީހާ، ސިނގިރޭޓް ނުގަނެ، ދެ ވަނަ ވިސްނުމަކަށް ދާން ޖެހޭ ވަރަށް އޭގެ އަގު ބޮޑު ކުރަން ޖެހޭ ކަމަށް ހެލްތު ޕްރޮޓެކްޝަން އޮތޯރިޓީ (އެޗްޕީއޭ) އިން މިއަދު ބުނެފި އެވެ.


ވީމޭ އިންތިޒާރުގައި 17 ވަނަ ބައި | Esfiya - Dhivehi Vaahaka Site\nވީމޭ އިންތިޒާރުގައި 17 ވަނަ ބައި\n“އެހެރީދޯ މޫސަ! ވަރަށް ފޮނިހެން ހީވަނީ!” ލައިގެ ދައްތަ ބުނާއަޑު އިވުނެވެ.\n“އާން! ހިނގާދާން ވަރަށް ބަނޑުހައިވެއްޖެ!” ލައި އަވަހަށް ވާހަކަ އޮޅުވާލަމުން ބުނެލިއެވެ. އަދި ނޫރާއަށް ބަލައިލާފަ ކޮނޑުއަރުވާލިއެވެ.\nލައިއަށް ބުނަން ނުކެރުނީކަން ނޫރާއަށް އިގުނެވެ. އަދި ދެރަވެފައި ލައިއާއި ދިމާއަށް ބަލަހައްޓައިގެން ހުރީއެވެ.\nއާޔަންމެން މާލޭގައި ތިބެނީ ސައީދާމެންގޭގައެވެ. ސައީދާމެނގެ ހުންނަނީ ފަސްބުރިއަށް ނަގާފައެވެ. ސައީދާ އުޅެނީ އެންމެ މަތީ ބުރީގައެވެ. އެއީ އެއާޖެހުނު ބުރީގައި އުޅެނީ ނައީމާއެވެ. ކޮންމެ ބުރިއެއްގައި ތިން ކޮޓަރިއާއި އެކޮޓަރިތަކުގެ ފާހާނާއާއި ބަދިގެއަކާއި ކުޑަ ފެންޑާއެއް ވެއެވެ. މާލެއާއި ބަލާފަ ކޮންމެ އެޕާރޓްމެންޓެއްވެސް ހަދާފައިވަނީ ވަރަށް ފެންވަރު ރަގަޅުކޮންނެވެ. ދެންހުރި ބުރިތައް ހުންނަނީ ކުއްޔަށް ދީފައެވެ. ކުލިންލިބޭލާރި ނައީމާއާއި ސައީދާގެ މައްޗަށް ކޮންމެ މަހަކުވެސް ބަހާލަނީއެވެ. އެގެ ހަދާފައި އެހެރީ ފާރޫޤް އާއި ޝަކީބްގެ މިންނެތް މަސައްކަތުންނެވެ.\nސިޑިން އަރައިގެން އައިސް އެންމެކުރިން ވަދެވެނީ ފެންޑާއަށެވެ. ހުރިހާ ކޮޓަރިއެއްވެސް ވަނީ ފެންޑާއަށް ނުކުމެވޭގޮތަށް ދޮރުލާފައެވެ. މަގުމައްޗާއި ދިމާވާގޮތަށް ހުރި ކޮޓަރީގައި އުޅެނީ ޒޫނާއެވެ. އެއާޖެހިގެން ހުރި ކޮޓަރީގައި ސައީދާއެވެ. އާޔަންއާއި ނޫރާ ބޭނުންވީ އެންމެ އެތެރެއަށް ހުރި ކޮޓަރިއެވެ. އެއީ އެކޮޓަރި އެހެން ކޮޓަރިތަކަށްވުރެ ބޮޑުވީމައެވެ.\nއަނެއްދުވަހު ނޫރާ އުޅެނީ ދަބަހުން އެއްޗިހިތައްނަގާ އަލަމާރިއަށް ލުމުގެ މަސައްކަތުގައެވެ. އާޔަން އެނދުމަތީ އޮތީ ނޫރާއާއި ދިމާއަށް ބަލަހަށްޓައިގެންނެވެ. ނޫރާ ނިކަން ފާޑުވެރިކަމާއި އެކު އާޔަންގެ ޓީ-ޝާރޓްތަކާއި ޖީންސްތައް ތަރުތީބުން އަލަމާރީގައި އަޅުވަމުން ގެންދެއެވެ.\n“ނޫރާ! ދެން ނޫރާ ޑިގްރީ ހަދާފަ ނޫރާ ކީއްކުރާނީ؟” އާޔަން ބޭނުންވަނީ ނޫރާގެ ހިޔާލެކެވެ. “ޖޮބަކަށްދާން ބޭނުންތަ؟”\n“އާޔަންއަށް ރަގަޅީ ނޫރާ ކީއްކުރިއްޔާ؟” ނޫރާވެސް ކުރީ ސުވާލެކެވެ.\n“އާޔަންއަށް އޯކޭ ނޫރާ ޖޮބަށް ދިޔަސް ގޭގަ ހުއްޓަސް. މިހާރު ނޫރާއަކީ އާޔަނމެން ފެމިލީގެ މެމްބަރަކަށްވުމުން އާޔަންމެންގެ ކޮމްޕެނީސްތަކަށް ލިބޭ ފައިދާގެ ހަތް ޕަސަންޓް ނޫރާއަށްވެސް ލިބޭނެ. ނޫރާ ބޭނުން ގޮތަކަށް ކަންތައް ކުރުމުގެ ހައްޤު ނޫރާއަށް އޮންނާނެ. ނޫރާ ޖޮބަކަށް ނުދިޔަސް ނޫރާ ބޭނުންވާ ކޮންމެކަމެއް ކުރާނެހާ ފައިސާ ނޫރާގެ އެކައުންޓަށް ޖަމާވަމުންދާނެ. އެކަމު ނޫރާ ޖޮބަކަށް ދާން ބޭނުމިއްޔާ އާޔަން ބޭނުންވަނީ އާޔަންމެންގެ ބިޒްނަސްގަ ނޫރާވެސް އުޅެން.” އާޔަން ބުންޏެވެ.\n“އާޔަން ދާތަންތަނަށް ނޫރާ ދާނީ އާޔަންގެ އެސިސްޓެންޓަކަށްވެގެން!” އަލަމާރީގެ ދޮރުފަތް ލައްޕާލަމުން ނޫރާ ބުންޏެވެ. އަދި އައިސް އާޔަން ކައިރީ އިށީނެވެ.\n“މިހާރު ޑެޑް ހުރިހާ ކޮމްޕެނީސް ތަކެއްވެސް އެ ބަލަހަށްޓަނީ! ދެން ކޮންމެގޮތެއްވިއަސް ޑެޑްގެ މަސައްކަތް ކުރިއަރުވަން ހުރި މީހަކީ އާޔަން. ޑެޑް އެގޮތަށް އެތަންމިތަނަށް އެހާގިނަދުވަހު ގޮސް އުޅުނަސް އާޔަންއަކަށް އުޅެވޭނެ ހެނެއް ހިއެއްނުވޭ ނޫރާ ނުލައެއް އެހާ ގިނަދުވަހަކު!” އާޔަން ތެދުވެ އެނދުގައި އިށީނެވެ. އަދި ކައިރީގައި އިން ނޫރާގެ އަތުގަ ހިފާ އާޔަންއާއި ދިމާއަށް ދަމައިގަތެވެ. ނޫރާގެ މޫނު އާޔަންގެ މޭމަތީ ޖެހުމުން އާޔަންގައިން ދުވި މީރުވަހުން ނޫރާއަށް ލޯމަރާލެވުނެވެ. ނޫރާގެ މޫނުމައްޗަށް އެޅިފައިވާ އިސްތަށިތައް އާޔަންގެ އިނގިލިން އެއްކައިރި ކޮށްލިއެވެ. “ނޫރާއާއި ނުލައެއް އާޔަންއަކަށް ދެނެއް ނޫޅެވޭނެ. އާޔަންއާއި އެއްކޮން ކޮންމެތާކަށްވެސް ދާނަމޭ ނޫރާ ތިބުނަނީ. ދެން ކިޑެއް ލިބުނީމަ ކިހިނެއް ހަދާނީ؟” އާޔަން ނޫރާގެ ނިތްކުރިއަށް ބޮސްދިނެވެ.\nނޫރާ ލަދުގަތެވެ. ކުއްލިއަކަށް އާޔަން އެހެންބުނުމުން އާޔަންގެ މެމަތީ މޫނު ފޮރުވައިގެން ނޫރާ އޮތެވެ. އާޔަން ނޫރާގެ އިސްތަށި ގަނޑުގައި ފިރުމާލަ ފިރުމާލަ އޮތެވެ.\n“އާޔަން.” ނޫރާ އާޔަންއަށް ގޮވާލިއެވެ.\n“ހޫމް؟” އާޔަން ޖަވާބުދިނެވެ.\n“ނޫރާމެން ހޯދާނީ ކިތައް ކުދިން؟” އާޔަންއާއި ދިމާއަށް ބޯހިއްލާލަމުން ނޫރާ އަހާލިއެވެ.\n“ދިހަވަރަކަށް ކުދިން އޯކޭވާނެ.” އާޔަން ސަމާސާ ރާގަކަށް ބުންޏެވެ.\n“އާޔަން.” ނޫރާ އޮތީ ސީރިއަސް ވެފައެވެ. “އަސްލު ބުނެބަލަ. އާޔަން ބޭނުމީ ކިތަށްކުދިން ހޯދަން.” ނޫރާ އަނެއްކާވެސް އެހިއެވެ.\n“މާތް ރަސްކަލާނގެ ދެއްވިވަރަކަށް. އަސްލުވެސް ނޫރާ. އާޔަން ކުދިންދެކެ ވަރަށް ލޯބިވާނަން.” އާޔަން ނޫރާގެ ކޮލުގައި ފިރުމާލިއެވެ.\n“އާން. ނޫރާއަށް ތިކަން އިގެޔޭ.” ނޫރާ ހިނިތުން ވެލަމުން ބޯޖަހާލިއެވެ. ލޯބީގެ ފޮނިފޮނި ބަސްތަކުން ނޫރާ އަބަދުވެސް ހުންނަނީ ހިތަހަމަޖެހި އުފާވެފައެވެ. އާޔަން ނޫރާ ގެނެސް އަދިވެސް އާޔަންއާއި ކައިރިކޮށްލަމުން ބައްދާލިއެވެ. އެވަގުތު ކޮޅުވެސް ވެގެން ދިޔައީ އެދެމީހުންގެ ހަޔާތުގެ ލޯބީގެ ވަގުތު ކޮޅަކަށެވެ.\nއާޔަން ސިހުނީ އެނދުކައިރީ ހުރި ކަބަޑުމަތީ އޮތް އާޔަންގެ ފޯނު ރިންގުވާން ފެށުމުންނެވެ. އާޔަންގައިމަތީ އޮތް ނޫރާ އެއްކައިރިއަށް ލުމަށްފަހު އާޔަން ފޯނުނެގިއެވެ. އެއީ މޫސައެވެ. އާޔަން ފޯނުނެގުމުން ތިރިއަށް ފޭބުމަށް މޫސަ އެދުނެވެ. އެއީ މޫސައާއި އެކު ކޮންމެސްތާކަށް ދާންކަމުގައި ބުނެއެވެ. އާޔަންތެދުވެ އެނދުކައިރިއަށް ވެއްޓިފައިއޮތް އާޔަންގެ ޖީންސް ނަގައިގެން ވަނީ ފާހާނާއަށެވެ. އާޔަން އަވަސް ކޮށްލައިގެން ނިކުމެގެން ދަމުން ނޫރާއަށް ގޮވާލުމަށްފަހު އެވާހަކަ ބުނެލާފައި ނޫރާގެ ނިތްކުރިއަށް ބޮސްދިނުމަށްފަހު އާޔަން ކޮޓަރިން ނިކުމެގެން އަވަހަށް ތިރިއަށް ފައިބައިގެން ދިޔައެވެ.\nއެއީ ފުރަތަމަ ފަހަރަށް މޫސަ ނާޒްއާއި ބައްދަލުކުރަން ދާ ދުވަހެވެ. މޫސަ ބޭނުންވަނީ ނާޒްއާއި ބައްދަލުކުރަން އާޔަން ގޮވައިގެން ދާށެވެ. އެއީ އާޔަންއަށްވެސް އެއީ ކޮންކަހަލަ ރީތި ކުއްޖެއްކަން ދައްކާލާ ހިތުންނެވެ.\n“މޫސަ މިހާރު އެކުއްޖާ ދެކެފިންތަ؟” އާޔަން މޫސައަރައިގެން އިން ސައިކަލުގެ ފަހަތަށް އަރަމުން އަހާލިއެވެ.\n“ނޫނޭ! އަދި މާލެ މިއައީ އިއްޔެނު އަދި ފެންނަން މިއުޅެނީ ފުރަތަމަ ފަހަރު! އެހެންވެ އާޔަން ގޮވައިގެން ދާން މިއުޅެނީ!” މޫސަ ބުންޏެވެ.\nމޫސަ އާޔަންއާއި އެކު ނާޒުގެ ގެއާއި ދިމާއަށް މިސްރާބުޖެހިއެވެ. ހިމަ ގޯޅިއަކަށް ސައިކަލު ވައްދާލިއެވެ. އަދި ހައެއްކަ ބުރިއަށް ނަގާފަހުރި ނޫކުލައިގެ އިމާރާތެއްގެ ކުރިމަތީ އޮތް ޕާރކިން އޭރިޔާގައި ސައިކަލު ބެހެއްޓުމަށްފަހު ދެމީހުން އޭގެން ފޭބިއެވެ.\n“މީ އެގެއަކީ!” މޫސަ އެ އިމާރާތަށް އިށާރާތް ކޮށްލަމުން އޭނަގެ ފޯނު ނެގިއެވެ. “މި ގުޅަނީ އޭނައަށް.”\n“ތޮއް! ފޯނެއް ނުނަގަ އޭނައެއް!” މޫސަ ޗޮކެއް ކަނޑާލަމުން ބުންޏެވެ.\n“އަހާން މޫސާ! މޫސަތަތީ؟ މިހާރު ކިޔަވާނިމުނީތަ؟” އެމަގުން ސައިކަލުގައި އައި ޒުވާނެއް މޫސަމެން ތިބިތަނަށް މަޑުކޮށްލަމުން އަހާލިއެވެ.\n“އަހަން، ޒިދާން ދޯ! ޒިދާން ކީއްކުރަނީތި؟” މޫސަ ފޯނު ކަންފަތުގައި ޖަހާލަމުން ސުވާލު ކޮށްލިއެވެ.\n“މިހިރަގޭގަ އުޅޭނެ ވަރަށް ފައްކާ ބިޓެއް! އެމަންޖެ ކައިރިއަށް މިއައީ!” ޒިދާން ބޮލުން އިށާރާތެއް ކޮށްލަމުން ބުންޏެވެ.\n“ޒިދާން، ކަލޭނުވާނެ ރަގަޅެއް. އަދިވެސް ހަމަ އެހެންދޯ ތިއުޅެނީ؟ އާޔަން މީ ޒިދާން! ޒިދާން އަކީ މޫސައާއި އެއްކޮން އެއްކުލާހުގައި ވަރަށް ގިނަދުވަހު އުޅުނުކުއްޖެއް! މީ އާޔަން! މީ މޫސަގެ ބަޑީއެއް.” މޫސަ ދެމީހުން ތައާރަފް ކޮއްދިނެވެ.\nޒިދާން ހީކޮށްގެންހުރީ އާޔަންއަށް މޫސަ އެބުނި އެއްޗެއް ނޭގޭނެ ކަމަށެވެ. ނަމަވެސް އާޔަން ހީލަމުން ޒިދާންއާއި ސަލާން ކުރަން އަތްދިއްކޮށްލުމުން އާޔަންއަށް މޫސަ އެބުނި އެއްޗެއް ދޭހަވިކަން ޒިދާންއަށް އިގުނެވެ.\n“މޫސަމެން މިހިސާބުގަ ކީއްކުރަނީ؟” ޒިދާން އަހާލިއެވެ.\n“ރައްޓިއްސަކާ ބައްދަލުކޮށްލަން އައިސް މިއުޅެނީ! އޭނަ ފޯނެއްވެސް ނުނަގަ!” މޫސަގެ ފޯނު އާޔަންއަށް ދައްކާލަމުން ބުނެލިއެވެ.\n“ނެތްތަ ރަގަޅު ބިޓެއް؟ އަހަރެން މިއުޅެނީ ރަގަޅު ކުއްޖެއް ނުލިބިގެން!” ޒިދާން މޫސައާއި ދިމާއަށް ބަލައިލަމުން ބުނެލިއެވެ.\n“ޒިދާން، ޒިދާން ކުއްޖަކާ ތައްޓެހިވެގެނެއް ނޫންތަ އުޅެނީ؟ އެކަމު ދެންމެވެސް ތިބުނީވިއްޔަ ބިޓުކައިރިއަށްށޭ ތިއައީ!” މޫސަ އަނެއްކާވެސް ނާޒުގެ ނަންބަރަށް ގުޅަންފެށިއެވެ.\n“މިގޭގަ އުޅޭނެ މަންޖެއެއް! އޭނަ ކައިރިއަށް މިއައީ ކަމަކު. އެމަންޖެއަކީ ކޫޑި މަންޖެއެއް. ބިޓު ނެތް ދުވަސްކޮޅު ފަޅުފިލުވާލަދޭނެ ރަގަޅު މަންޖެއެއް އެއީ!” ނޫކުލައިގެ އިމާރާތަށް އިށާރާތް ކޮށްލަމުން ޒިދާން ބުންޏެވެ. “މިގޭ ފަސްވަނަ ބުރީގަ އުޅޭނެ ނާޒިމާ ކިޔާ ސަޅި ކުއްޖެއް. ބަލާބެލުމަށް ވަރަށް ރީތިވެފަ މަޑުމައިތިރިހެން ހީވާނެ. އެނގޭތަ ނާޒިމާ؟”\n“ކޮން ނާޒިމާއެއްތަ؟” ޒިދާން ކިޔާއެއްޗަކަށް މާބޮޑު ފަރުވާލެއް ނުބަހަށްޓާ ފޯނުކުރަން ހުރި މޫސަ އަހާލިއެވެ. އާޔަން ހުރީ ޒިދާން ދައްކާވާހަކައަށް ސަމާލުވެގެންނެވެ. އެހެންކަމުން އާޔަންއަށް ކޮންމެސްކަހަލައެއްޗެއް ވިސްނެން ފަށައިފިއެވެ.\n“ތިބުނާ ނާޒިމާއަކަށް ވަނަމުން ކިޔަނީ ކީކޭތަ؟” އާޔަންއަށް ނުހުރެވިގެން އަހާލެވުނެވެ. ޒިދާން އިނީ ހައިރާންވެފައެވެ. އާޔަންގެ ބަސްމޮށުންތެރިކަމުން އެއީ ދިވެއްސެއްނޫން ކަމެއްނޭގިފައެވެ.\n“ބަޑި ނާޒުއޭ ބުނީމަ މިހިސާބުގަނޑު އެންމެނަށްވެސް އިނގޭނެ!” އިރުކޮޅަކު ހައިރާންކަންމަތީ އިން ޒިދާން ޖަވާބުދިނެވެ.\nޒިދާން ދިން ޖަވާބުން އާޔަންއަށް ކަމެއް ޔަގީންވި ކަހަލައެވެ. އަދި މޫސައަށް ރަގަޅަށް ބަލައިލުމަށްފަހު ޒިދާން ކައިރީ އެބުނާ ނާޒުއެއް އެތަނަށް ގެނައުމަށް ބުންޏެވެ. ޒިދާން ސައިކަލު ޕާރކްކޮށްފައި އެގެއަށް ވަދެގެން ހިގައްޖެއެވެ.\n“ކީއްކުރަން ތިބުނީ އެހެން؟ އާޔަން ތިހީކުރަނީ އެއީ މޫސަ މިބުނާ ނާޒު ކަމަށްދޯ! ދެން އެހެނެއް ނުވާނެނު!” މޫސަ ހުރީ ހިތްހަމަ ނުޖެހިފައެވެ.\n“މުޅިއަކުން އެހެނެއްނޫން. އެކަމަކު އާޔަންއަށް ހީވިއެއްޗެއް ބަލައިލަންވެގެން.” އާޔަން ހަމަޖެހިލާފައި ބުނެލިއެވެ.\nއިރުކޮޅަކުން ދޮންދޮން އަންހެން ކުއްޖެއްގެ މުލައްދަޑީގައި ހިފައިގެން ގަދަކަމުން ކަހަލަ ގޮތަކަށް ދަމަމުން ޒިދާން އަންނަތަން ފެނިއްޖެއެވެ. އެއީރީތި އަންހެން ކުއްޖެކެވެ. ކަޅުކުލަގަދަ ފަށުވިކޮޅެއްހެން އޮތް އިސްތަށިގަނޑުން ދެންމެ ފެންވަރާފައި ހުރިކަން އިނގެއެވެ. ކަޅުކުލަގަދަ ކަޅުދެލޮލެވެ. އެންޖެލީނާ ޖޮލީގެ އިންނަކަހަލަ ބޮޑު ރަތް ތުންފަތެކެވެ. ބަލާބެލުމަށް ފިރިހެނުންގެ ހިތްތަށް ކަތިލާފަދަ ރީތިކަމެއް ލިބިފައިވާ އަންހެން ކުއްޖެކެވެ. ލައިގެންހުރި ބާރު ހެދުމުން އަންހެން ގުނަވަންތައް ފާޅުވާން ހުއްޓެވެ.\n“އާޔަން! އެއީ …. އެއީ ހަމަ އެކަކު!” މޫސައަށް އާޔަންއާއި ދިމާއަށް ބަލައިލަމުން ހައިރާންކަމާއި އެކު ބުނެލެވުނެވެ.\n“މިހިރީ! މީ ނާޒު. މަގޭ ބިޓު. ބޭނުމިއްޔާ އެއްރެއަށް ލިބިދާނެ. ދޯ ނާޒު.” ޒިދާން ހުރީ ހިނިއައިސްފައެވެ. ނާޒު ހުރީ އިސްޖަހައިގެންނެވެ. ލަދުންކަމަށްވެސް ވެދާނެއެވެ. މޫސަ ނާޒުއާއި ދިމާއަށް ރުޅިވެރި ނަޒަރަކުން ބަލަހަށަޓައިގެން ހުއްޓެވެ.\n“އާޔަން! ހިނގާދަމާ! ނަސީބެއް ކުރީބައިގަ އިނގުނުކަން!” މޫސަ އާޔަންގެ ކޮނޑުގައި އަތްބާވާލަމުން އަނެއްފަރާތަށް އެނބުރުނެވެ.\n“އައްދެ. މޫސައަށް ކަމުނުދިޔައީތަ؟ އާޔަންއަށް ކަމުދޭދޯ!” ޒިދާން ހީލަމުން އަހާލިއެވެ. އާޔަން އަތުގެ އިށާރާތުން ނޫނެކޭ ބުނަމުން މޫސަފަހަތުން ގޮސް ސައިކަލަށް އެރިއެވެ.\n“އާޔަން! ނުބުނާތި އެއްވެސް އެއްޗެއް! މޫސަ މީނީ ވަރަށް ލަދުގަނެފަ! ޖަސްޓް ކީޕް ސައިލެނޓް! އެކަކަށްވެސް މިވާހަކަ ނާންގާތި!” މޫސަ ހަމަ އަސްލުވެސް އިނީ ލަދުންނެވެ. ކުރެވެން އުޅުނު ކަންތަކާއިމެދުއެވެ.\nއެރޭ އެންމެނާއިއެކު ކާން އިނދެގެން އާޔަންކައިރިއަށް ހަމަ ހިނިއަންނަނީއެވެ. އެދުވަހު މޫސަ ކުރި ކަންތައް ހިތައްއަރާފައެވެ. އެކަމަކާހެދި އާޔަންއަށް ރަގަޅަށް ނުވެސް ކެވެއެވެ. އާޔަންއަށް ވެގެން އުޅޭގޮތެއް އެކަކަށްވެސް ނޭގެއެވެ. ނޫރާވެސް އިނީ އާޔަންއަށް އެވާގޮތެއް އިނގެން ބޭނުންވެފައެވެ.\n“މިއަދު ދިމާވި ކަމަކާހެދި މި ހެވެނީ!” އާޔަން ބުނީ ހަމައެކަނި އެހެނެވެ. އާޔަން ހޭތީވެ އެންމެންގެ މޫނުމަތިންވެސް ވަނީ ހިނިތުންވުން ފާޅުވެފައެވެ..\n“ޒޫ! އާޔަންއާއި ނޫރާގެ ކައިވެނި މާލޭގަވެސް ރަޖިސްޓްރީ ކުރަންވީނު. އެއީ އަހަރެން ވަރަށް އެދޭ ކަމެއް!” ސައީދާ ހެވިފައި އިނދެ ބުންޏެވެ.\n“އާން! ތީ ރަގަޅު ކަމެއް. ރަޖިސްޓްރީ ކުރާދުވަހު އަދި ސައީއާއި ފާރޫޤްގެ ގާތްތިމާގެ މީހުނަށް ކެއުމެއްވެސް ދޭންވާނެ ދޯ! އެމީހުންވެސް ނޫރާގެ ކައިވެނީގެ ހަފްލާގައި ބައިވެރި ކުރަންވާނެނު!” ސައީދާއަށް ބުނެވުނީ މާކުރިންވެސް ޒޫނާ ހިތުގައި ބާއްވައިގެން އުޅޭ ވާހަކައެކެވެ.\n“މިއަންނަ ހުކުރު ދުވަހު ޒީނާއާއި ނާއިފް ކައިވެނި ކުރޭ! އެހެންވެ މަންމަމެން ތިކުރަން އުޅޭ ކަންތައް ޖެހޭނީ ލަސްކުރަން!” އާޔަން ގޮނޑިން ތެދުވަމުން ބުންޏެވެ. “އެމީހުންގެ ކައިވެނީގެ ހަދިޔާއަކަށް އާޔަންމެންގެ ފަރާތުން ދޭނީ ކޯޗެއް؟” އާޔަން ޒޫނާކައިރިން ލަފައަކަށް އެދުނެވެ.\n“މާލޭގަ ގިނަމީހުން ބޭނުންވާނީ ލާރި! އެހެންވީމަ ލާރިދޭން މަންމައަށް ފެންނަނީ!” ޒޫނާ ބުނެލިއެވެ.\n“އާޔަން ބޭނުންވަނީ ހަދާނުން ފޮހެނުލެވޭނެ ވަރުގެ އެއްޗެއްދޭން! ކިހިނެއްވާނީ ޔޫރަޕްގެ ގައުމަކަށް ހަނީމޫންއަށް ފޮނުވަން އާޔަންމެންގެ ފެމިލީ ގިފްޓެއްގެ ގޮތުގަ؟” އާޔަން ބުންޏެވެ.\n“ތިގޮތްވެސް ރަގަޅުވާނެ! ނޭގޭގޮތަށް އަހާލަބަލަ އެދެމީހުން ކައިރީ ކޮންތާކަށްތޯ ދާހިތްވަނީ! އޭރުން ހަމަޖެއްސިދާނެނު!” ޒޫނާ ބުންޏެވެ.\n“އާން! ތިހެން ހަދަންވީ!” އާޔަން އޭނަ މަންމަބުނި އެއްޗަކަށް އެއްބަސްވަމުން ކޮޓަރިއަށް ވަންނަން ހިގައިގަތް ވަގުތު ނައީމާ ޒައު ގޮވައިގެން އައިސް ވަނެވެ.\n“އާޔަންބޭ! މިރޭ ޒައު ނިދާނީ އާޔަންބެ ކޮޓަރީގަ. މަންމި ބުނީ އާޔަންބެ އޯކޭ ބުނީމަޔޯ ނިދޭނީ!” ޒައު ދޮރުންވަދެފަ އާޔަންކައިރިއަށް އަންނަމުން ބުންޏެވެ. އާޔަން ޒައު އުރާލިއެވެ. އަދި ނިކަން ލޯބިން ޒައުގެ ދޮން ކޮލަށް ދޮނެއްދިނެވެ.\n“އާން! އާޔަންބެއާ އެއްކޮން ދޯ ނިދާނީ!” އާޔަން ޒައުގޮވައިގެން ކޮޓަރިއަށް ވަންނަމުން ބުންޏެވެ.\n“ޒައު ހާދަވަރެއް ހުރެޔޭ އާޔަންއާއި ހެދި! އަބަދު ދައްކަނީ އާޔަންގެ ވާހަކަ!” ނައީމާ އައިސް ސޯފާގައި އިށީންނަމުން ބުންޏެވެ.\n“އާޔަންވެސް އެހާވަރު ހުރޭނު! އާޔަންއަށް ކުއްޖެއް ލިބޭދުވަހަކު ހާދަ ލޯބިންނޭ އުޅޭނީ! އާޔަން ވަރަށް ލޯބިވޭދޯ ކުޑަކުދިންދެކެ!” މޭޒުކައިރީ އިން ނޫރާއަށް ބަލައިލަމުން ނައީމާ ބުނެލިއެވެ. ކުދިންލިބޭވާހަކަ ބުނުމުން ނޫރާގެ ހިތުތެރޭ އުފާވެރިކަން ފާޅުވިއެވެ. ނަމަވެސް އާޔަންއާއި ނޫރާ ނިންމާފައިވަނީ ނޫރާ ކިޔަވާ ނިމުނީމައި އާއިލާއެއްފަށާށެވެ. އެހެންކަމުން އަދި އަހަރެއްހާދުވަސް ބާކީ އެބައޮތެވެ.\nޖެހިގެން އައިދުވަހު އާޔަންއައި ނުރާ ދިޔައީ ޒީނާމެންގެއަށެވެ. އެގޭގައި ޒީނާއާއި ނާއިފްގެ ކައިވެނީގެ އެކިއެކި ކަންތައްތަކަށް އެހީވުމަށް އަންނާށޭ ޒީނާގެ މަންމަ ނަފީސާ ބުނެފައި އޮތުމުންނެވެ.\nއާޔަންމެން ޓެކްސީގައި ގޮސް ޒީނާމަންޒިލް ދޮރުމައްޗަށް ކައިރިކޮށްލިއިރު މޫސަ ދޮރުކައިރީ ހުއްޓިގެން ހުރީ އާޔަންމެން އަންނާތީވެއެވެ. އާޔަންއާއި ނޫރާ ކާރުން ފައިބައިގެން މޫސައާއިއެކު އައިސް ގެއަށްވަނެވެ. އެއީ މާލޭގެ ބޮޑު ގެތަކުގެ ތެރެއިން ގެއެކެވެ. އެގޭގެ ގޯތިތެރޭގައި ގަސް ހައްދާލާފައި އޮތެވެ. ގަހެއްކައިރީ ބަހަށްޓާފައި ހުރި ޖޯލިފަތީގައި މެދުއުމުރުގެ އަންހެނަކާއި އަދި އިތުރު ދެ އަންހެންކުދިން ނޫކުލައިގެ ބޮޑުފޮތިގަނޑެއްގައި މިނާ ހަރުކުރަން ތިއްބެވެ. ގޭތެރެއަށް ވަންނަތާ ދޮރުގެ އެއްފަރާތެއްގައި ތިބި ކުދިން ތިބީ ކުދިކުދި ތަރިތަކެއް ކަފާށެވެ.\n“ދޮންތާ! މީއާޔަން. ދެން މިހިރީ ނޫރާ!” ޖޯލީގައި އިން މެދުއުމުރުގެ އަންހެންމީހާ ކައިރިއަށް އައިސް މޫސަ ބުންޏެވެ. “އާޔަން މީ ދޮންތަ އިނގޭ! މީ މޫސަ މަންމަގެ ދައްތަ! ވަރަށް ރީތިކޮން ފަހާނެ. މިހާރު އެހަދަނީ ޒީނާގެ ވެޑިން ޑްރެސް!” މޫސަ ބުންޏެވެ. މުޅި ގޭތެރެއިންވެސް ފެންނަނީ އެކިމީހުން އެކިމަސައްކަތުގައި އުޅޭތަނެވެ. މިގޮތަށް މިކަހަލަ ކަމަކާ އެންމެން އެއްކޮން މަސައްކަތް ކުރާތީ އާޔަން ހުރީ ހައިރާން ވެފައެވެ. އާޔަންގެ މޫނުމަތިން އުފާވެރިކަން ފާޅުވާން ހުއްޓެވެ.\n“މޫސަމެންގެ އާއިލާ ވަރަށް ބޮޑުދޯ!” އާޔަން އަހާލީ ގޭތެރޭ މީހުން ގިނަކަމުންނެވެ.\n“އާން! އެކަމު މިއަދު މިތާ މިއުޅެނީ ނާއިފްގެ އާއިލާއާއި މޫސަގެ އާއިލާ! އެހެންވެ އެހާ މީހުން ގިނަކަމަށް އެދައްކަނީ!” މޫސަ ބުންޏެވެ. އެވަގުތު ފާތު އެތަނަށް އައީ ލައި ގޮވައިގެނެވެ. ފާތުއައިސް ނޫރާއާއި ސަލާމް ކޮށްލިއެވެ. ލައި މޫސައަށް އަވަސް ނަޒަރެއް ހިންގާލިއެވެ. އެވަގުތު މޫސަ ބަލަން ހުރުމުން ލައިއަށް އިސްޖަހާލެވުނެވެ. މޫސަ ލައިއާއި ދުރުވެދާނެ ކަމަށް އަދިވެސް ލައިގެ ހިތެއް ގަބޫލެއް ނުކުރެއެވެ.\nފާތު ނޫރާގެ އަތުގައި ހިފައިގެން މަޑުކުރުވިއެވެ. މޫސަ އާޔަން ގޮވައިގެން އެތެރެއަށް ވަދެގެން ހިގައްޖެއެވެ. ފާތު މިހާރު ރައްޓެހިވެގެން އުޅޭ ކުއްޖާގެ ވާހަކަ ނޫރާއަށް ކޮންމެސް ވަރަކަށް ކިޔާދީފަ ނޫރާ ގޮވައިގެން ލައި އާއި ފާތު ގޭތެރެއަށް ވަންނަން ދިޔަވަގުތު މޫސަމެންގެ ތިމާގެ ޅަފުރާ އަންހެން ކުދިންތަކެއް ދޮރުމަތީ ތިއްބެވެ. ނޫރާއާއި ފާތުއަށް ހުއްޓެވުނީ އާޔަންއޭ އެކުދިން ބުނީމައެވެ.\n“ހަޒީލާ! ހަޒީލާއަކަށް ނޭގުނެއްނު. އެއީ މޫސަބޭ އާއި އެއްކޮން ކިޔަވަން އުޅުނު ކުއްޖެއް. ހަޒީލާއަށް ތި އިނގުނީ ނަން އެކަނި!” ސަނާ ބުނާއަޑު އިވުނެވެ.\n“ސަނާއަށް ކިހިނެއް އިނގެނީ؟ އަހަންނަށް އެންމެ ކުރިން އެކުއްޖާ ފެނުނީ. އެހެންވީމަ މިކަމާ އެހެންމީހުން ނޫޅޭތި!” ހަޒީލާ ބުނެލިއެވެ.\n“އެކަމަކު ހާދަ ރީއްޗޭދޯ! އަދި އެހާސަޅި ބޮޑީއެއް!” އެތާ އެންމެ ކުރުކޮން ހުރި ދޮން ދޮން ރީނާ ބުންޏެވެ.\n“ރީނާ! ކަލޭ އެންމެ ފުރަތަމަ ޖެހޭނީ ތަނެއްގަ އެލިގެން ދިގުވާން. ބައިފޫޓުވެސް ކަލޭގެ ނެތް. އޭނައަށް ކަލޭ ނުވެސް ފެންނާނެ.” ހަޒީލާ ބުނެލިއެވެ. “އެއީ ހާދަ ރީތި އިންސާނެކޭ! ހިނގާފަ ދާގޮތްވެސް ބަލާބަލަ. ކިހާ ސްމާރޓް”\n“އާނއެކޭ ހާދަ ނަސީބުގަދަ މީހަކަށޭ އޭނަ ލިބޭނީ؟” ސަނާ ބުންޏެވެ.\n“މޫސަބޭ ކައިރީ ބުނެގެން އެންމެކުރިން ފްރެންޑް ވާނީ! އަންނާނަން އޭނަ ކައިރިއަށް ގޮސްލާފަ!” ހަޒީލާ ހިގައިގަތީ އާޔަން މެނާއިދިމާއަށެވެ.\nފާތު ނޫރާއާއި ލައި އެކަކު އަނެކަކަށް ބަލައިލިއެވެ. “އާޔަން މީހާދަ ކާމިޔާބު މީހެކޭދޯ!” މަޑުމަޑުން ފާތު ބުނެލިއެވެ. “ހިނގާބަލަ އާޔަންއަށް ވާގޮތެއް ބަލައިލަންދާން!”\nފާތު އަވަހަށް ނޫރާގެ އަތުގަ ހިފައިގެން އެދިމާއަށް ދިޔައެވެ. ފާތުއާއި ނޫރާ އަދި ލައިއަށް މިކަންތަށް ވީ ވަރަށް މަޖާ ކަމަކަށެވެ. މިކުދިން އުޅޭގޮތެއް ބަލަން އާޔަން ކައިރިއަށް ނޫރާމެން އައިސް މަޑުކޮށްލިވަގުތު ހަޒީލާއައިސް އާޔަން ގައިގައި ފުރަގަހަތުން ޖެހިގަތެވެ. އާޔަން ފަހަތަށް އެނބުރުނު ވަގުތު ހަޒީލާ އުޅުނީ އާޔަންއާއި ދިމާއަށް ވެއްޓިގަންނާށެވެ. ނަމަވެސް އެވަގުތު އާޔަންއަށް ނޫރާ ފެނިގެން އަވަހަށް އައުމަށް އަތުން ގޮވަންފެށީ ކައިރީގައި ހުރި ހަޒީލާއަށް އެއްވެސް ސަމާލުކަމެއް ނުދީއެވެ. ހަޒީލާ އަރިއަޅާލައިގެން ގޮސް ނުވެއްޓުނީ ކިރިޔާއެވެ. އެކަމާ ފާތުއާއި ލައި ކައިރިއަށް ހިނިއައެވެ. ނޫރާވެސް ހެމުން އާޔަންކައިރިއަށް އައެވެ. ހަޒީލާ އެދިމާއަށް ބަލަން ހުއްޓެވެ.\n“އޭ ހަޒީލާ! އިނގޭތަ މީ ކާކުކަން؟” އެންމެފަހުން ފާތު އައިސް ހަޒީލާއަށް އާޔަން ދައްކާލަމުން ބުންޏެވެ. ހަޒީލާ ހުރީ ލަދު ގަންނަގޮތް ވެފައެވެ. ހަޒީލާ ކުރިކަންތައް ފާތުއަށް ފެނުނީކަން ހަޒީލާއަށް ހީވެއްޖެއެވެ. “މީ އާޔަން. ފާތުމެން އެންމެންގެ ފްރެންޑެއް! މިހިރީ މީނަގެ އަންހެނުން.” ފާތު ނޫރާގެ އަތް އުފުލާލަމުން ބުންޏެވެ. އެވަގުތު ހަޒީލާގެ މޫނުމަތިން ކުލަވަރު ބަދަލުވެގެން ހިގައްޖެއެވެ. މީހެއްގެ ފިރިއެއްކަން އިނގުމުން ކުރެވުނު ކަންތަކާ ލަދުގަނެއްޖެއެވެ. އަދި އަޖައިބުވީ އާޔަން ދިވެހިބަހުން އެންމެނާ ވާހަކަދައްކަން ފެށުމުންނެވެ.\n“އަހަރުމެންނަށް މިޖެހުނީ ކާޑުގަ ނަންކޮޅު ތަތްކުރަން!” އާޔަން ނޫރާގެ އަތުގަ ހިފާއާޔަންއާއި ކައިރިއަށް ދަމާލަމުން ބުންޏެވެ. ނޫރާއަށް ހަޒީލާއާއި ދިމާއަށް ބަލައިލެވުނީ އިހުތިޔާރަކާނުލައެވެ. ހަޒީލާގެ މޫނުމަތިން ފެންނަން ހުރި ހިތްހަމަނުޖެހުމާއި ހަސަދަވެރިގޮތުން ނޫރާ ކުޑަކޮން ދެރަވިއެވެ. ނަމަވެސް އެކަމާ ނޫރާއަށް ކުރެވޭނެ ކަމެއްވެސް ނެތެވެ. ހަޒީލާ އެތާ ނުހުރެ އަވަހަށް އެތަނުން ހިގައްޖެއެވެ.\n“އާޔަންގެ ރީތިކަމާހެދި އަންހެން ކުދިންތައް ދީވާނާވަމުން ދާތަން މި ފެންނަނީ ފާތުމެނަށް ދޯ ލައި!” ހަޒީލާ ދިއުމުން ފާތު ހެވިފަ ހުރެގެން ބުނެލިއެވެ.\nއާޔަން ފާތުއަށް ބަލައިލަމުން ނޫރާއާއި ދިމާއަށް ބަލައިލިއެވެ. “ކިތަންމެ އަންހެން ކުދިންނެއް ދީވާނާ ވިއަސް ނޫރާ ނޫން މީހަކަށްް އާޔަންއެއް ނުލިބޭނެ!” ވަރަށް ފޮނިވެލާފައި އާޔަން ބުނެލިއެވެ.\nއެދުވަހު މޫސަމެން ގޭގައި އުޅެފައި އާޔަންއާއި ނޫރާއަށް ގެއަށް އާދެވުނީ ވަރަށް ލަސްވި ފަހުންނެވެ. ނޫރާ އެއްޗިހި ބަދަލުކޮށްގެން ނިދަން ތައްޔާރުވެގެން ނުކުތްއިރު އާޔަން އިނީ ފޯނެއްގައެވެ. ކުޑަކޮން ހިތްހަމަނުޖެހިފަ އިންހެންވެސް ހީވެއެވެ.\n“ކާކު ނަންބަރ ދިނީ؟” އާޔަން ބުނާއަޑު އިވުނެވެ. ދެން ފެނުނީ ފޯނު ނިވާލުމަށްފަހު އެދުކައިރީ ހުރި ކުޑަ ކަބަޑުމަތީ ފޯނުބޭއްވިތަނެވެ.\n“ކާކު ގުޅީ؟” ނޫރާ ރީތިވާ މޭޒުކައިރީ ހުރެ ބޮލުގައި ފުނާއަޅަމުން އަހާލިއެވެ.\n“ނޭގެ. ކޮންމެސް ހަޒީލާއެކޯ. އާޔަންއާ ފްރެންޑްވާން ބޭނުންވަނީޔޯ. އޭނައަށް އިނގޭ ނޫރާވެސް. ޑޫ ޔޫ ނޯ ހަރ؟” އާޔަން ނޫރާ ކައިރިއަށް އައިސް އެހިއެވެ.\n“އެއީ މިއަދު ދިމާވި ކުއްޖާ. މޫސަމެން ތިމާގެ ކުއްޖެއް. ފާތު އިންޓްރޮޑިއުސް ކޮށްދިނެއްނު.” ނޫރާ ލޯގަނޑުން އާޔަންގެ މޫނަށް ބަލައިލަމުން ބުންޏެވެ.\n“އާން. ޔެސް! އެކަމު އޭނައަށް އާޔަންގެ ނަންބަރ ލިބުނީ ކިހިނެއް؟ އޭނަ ބުނި އެއްޗެއް އިނގޭތަ ނޫރާ؟” އާޔަން އައިސް ނޫރާގެ ފަހަތުން ނޫރާގެ ބަނޑުގައި ބައްދާލިއެވެ.\n“ކީކޭބުނީ” ނޫރާ އަތުގައި ލޯޝަންކޮޅެއް އުނގުޅާލިއެވެ.\n“އޭނަ ބުނީ އޭނަ އާޔަންއާއި ވާހަކަދައްކަން ބޭނުމޯ. އޭނައަށް އާޔަން ވަރަށް ރީއްޗޯ. ވަރަށް ސެކްސީ ސްމައިލް އެކޯ އާޔަންގެ….. ކީއްކުރަންހޯ އެހާއަވަހަށް މީހަކާ އިނީ. އެކަހަލަ ވާހަކަތަކެއް ދެއްކީ. އޭނައަށް ނޭގުނީ އާޔަން ނޫރާދެކެ ލޯބިވާވަރު.” އާޔަން ނޫރާގެ ކަނދުރާއަށް ބޮސްދިނެވެ. ނޫރާ ހީލިކަރުވައިގަނެގެން އާޔަންއާއި ދިމާއަށް އެނބުރުނުވަގުތު އާޔަންގެ ތުންފަތުން ނޫރާއަށް އެތަކެއް ހަދިޔާތަކެއް ލިބިގެން ދިޔައެވެ.\nއިރުއަރާ އިރަށް އަވަހަށް މޫސަމެންގެއަށް ދެމީހުން ދިޔައެވެ. ބައިވަރު ކަންތައްތައް އަދިވެސް ނުނިމި ހުރީމަ އެހީވުމަށް އަންނަން ބުނެފައި އޮތީމައެވެ. އެދުވަހު ހަޒީލާފެނުމުން އާޔަން ނޫރާއަތުގަ ހިފައިގެން ހަޒީލާ ކައިރިއަށް އައިސް ވަރަށް ރީއްޗަށް ހަޒީލާއާއި ވާހަކަ ދެއްކިއެވެ. ނޫރާއާއި އާޔަން ދުރުނުވާނެކަމަށްވެސް ހަޒީލާކައިރީ އާޔަން ބުންޏެވެ.\nމިހާރު ކޮންމެދުވަހަކު އެގޮތަށް މޫސަމެންގެއަށް ގޮސް ގޮސް މިހާރު މޫސަގެ އާއިލާއާއި ނާއިފް އާއިލާގެ އެންމެންނާވެސް ރަށްޓެހިވެ ގުޅުން ބަަދަހިވެގެން ހިގައްޖެއެވެ. މޫސަގެ އާއިލާގެ އެންމެނަށްވެސް ލައި އާއި މޫސަގެ ވާހަކަ އޮތީ އިނގިފައެވެ. އެހެންކަމުން މޫސަގެ އާއިލާ އެންމެންވެސް ލައިއާއި ދޭތެރޭ ހާއްސަ ނަޒަރަކުން ދެކެއެވެ. މޫސަގެ މަންމައާއި ބައްޕައަށްވެސް ލައި އަކީ ވަރަށް މަޤްބޫލު ކުއްޖެކެވެ. ނަމަވެސް އެދެމީހުންގެ ގުޅުމަށް އަންނަމުންދާ ބަދަލުތަކުން އެންމެންވެސް ތިބެނީ ހިތްހަމަ ނުޖެހިފައެވެ. އެދެމީހުންގެ ގުޅުން ރަގަޅު ކުރެވޭތޯ އެތަކެއް މަސައްކަތެއް އާޔަންވެސް ކޮށްފިއެވެ. ނަމަވެސް ކާމިޔާބުވާގޮތެއް ނުވެއެވެ.\nނޫރާ އިނީ ނޫކުލައާއި ރިހި ކުލައިގެ ތަރި ތަކެއް ކަފަން ޒީނާއާއި އެކު ޒީނާ ކޮޓަރީގަ އެވެ. އޭރު އެނދުމަތީގަ އާއި ބިންމަތީ އޮތީ ހުސް ނޫކުލައާއި ރިހި ކުލައިގެ ކަރުދާހެވެ. އެމީހުން ކަފާފައި މުޅިތަނަށް ކަރުދާސް އަޅަމުން ގެންދަނީ ފަހުންސާފުކުރާނީކަމަށް ބުނެފައެވެ. އެހެން ތިބެގެން ދެމީހުން ދައްކަމުންދާ ވާހަކައަކީ ލައިއާއި މޫސަގެ ކަންތައް ހައްލުކުރާނެ ގޮތެއްގެ ވާހަކައެވެ.\n“އެދެމީހުން ކޮންމެސް ގޮތަކުން އެކަހެރިކޮން ބައިތިއްބަންވީ! އޭރުން ވާހަކަ ދައްކަންފަށާފާނެ. މިކަމަށް ހައްލެއް އަންނާނީ ދެމީހުންވެސް ވާހަކަދައްކައިގެން!” ނޫރާ ބުންޏެވެ.\n“އާން! ޒީނާމެންގެ ވެޑިންދުވަހަށް އަލުން އެދެމީހުން ގުޅޭނެނަމަ ކިހާރަގަޅު!” ޒީނާ ދެރަވެލާފައި ބުންޏެވެ.\nޒީނާ އެބުނި އެއްޗަކަށް ނޫރާ އެއްބަސްވަމުން އާނއެކޭ ބުނެލިއެވެ. “ދެން މެރީކޮށްގެން ހަނީމޫންއަށްދާން ހިތަށްއަރަނީ ކޮންތާކަށް؟” ނޫރާ ކެފި ތަރި ބާއްވަމުން ނޫރާ ޒީނާކައިރީ އަހާލިއެވެ.\n“ދެން ނޫރާ. ކިހިނެއް އެގޮތަށް ވިސްނާނީވެސް. މިހާބޮޑު ހަރަދެއްކޮށްފަ އަދި އެކަމަށް ފައިސާއެއް ނުހުންނާނެނު. ނާއިފް ބުނި ރިސޯރޓަކަށް އޯވަރ ނައިޓަކަށް ދާން އެކަމަކު ޒީނާގެ ބައްޕަ ބޭނުންވަނީ ފަހުންވިއަސް އިޓަލީއަށް ފޮނުވަން. އެއީ ނާއިފްއާއި ޒީނާ ހަނީމޫންއަށް ދާން ނިންމައިގެން ތިބިތަން.” ޒީނާ ބުންޏެވެ. “އެކަމަކު އެކަން މިދަނޑިވަޅުގަ ބައްޕައަކަށްވެސް ނުވާނެ. މިހާރު މިކަމަށް ހުރިހާ ހަރަދެއްކުރަމުން އެދަނީ ބައްޕައާ ނާއިފްގެ ފެމިލީ!” ޒީނާ ނޫރާއަށް ބަލައިލަމުން ބުނެޏެވެ.\nނޫރާއަށް ހިތްހަމަޖެހުމެއްލިބުނު ކަހަލައެވެ. ޒީނާމެން ހަނީމޫންއަށް ފޮނުވާނެ ތަނެއް ނޫރާއަށް އިނގުމުންނެވެ. އެވަގުތު ކޮޓައިއަށް ކުއްލިއަކަށް އައިސްވަނީ ލައި އެވެ. ވަރަށް އަވަސް އަރުވާލައިފަ އައިސް ފާހާނާއަށް ވަދެއްޖެއެވެ.\n“އެއައީ އަދިކިރިޔާ! މިއަދު މާލަހުން އެއައީ ކީއްވެބާ؟” ޒީނާ ބުންޏެވެ.\nނޫރާ ކޮނޑު އަރުވާލިއެވެ. އަދި އެނދުމަތީ ހުރި ބާކީ ކަރުދާސް ކޮޅުތައް އެއްކުރަން ފެށިއެވެ. ޒީނާވެސް ކޮޓަރި ކުނިކަހަން ފެށިއެވެ.\n“ލައި މިއަދު ލަސްވީ ހޮސްޕިޓަލަށް ދާންޖެހިގެން! ލައިގެ ކޮއްކޮގެ ލޯ މާބޮޑަށް ރަތްވެފަ ހުރެގެން ޑޮކްޓަރ އަށް ދައްކަން ދިޔައީ. މާބޮޑުކަމެއް ނުވެ ނަސީބަކުން. އޭނަ އެއްކޮޅަށް ނިދަން މާގިނައިރު އޮތީމަ ވެފަ ހުރި ގޮތެއްކަމަށް ބުނީ” ލައި ފާހާނާއިން ނުކުމެ ޒީނާގެ ނަމާދުކުރާ މުސައްލަ ނަގަމުން ބުންޏެވެ. “ހޮސްޕިޓަލުން ނުކުމެގެން ކޮއްކޮ ގެއަށްލާފަ ލައި މިއައީ މިގެއަށް! ބައްޕަ ސައިކަލު ގަނެދިނީމަ ވަރަށް ފަސޭހަ! އަބަދު ތާކަށް ދާންޖެހިގެން ނުދެވިފަ ހުންނާކަށް ނުޖެހޭ! މިހާރު ހުރިހާކަމެއް ނިމުނީތަ؟” ލައި ދޮޅިއަޅަމުން އަހާލިއެވެ.\n“ނޫނޭ! އަދި މި ސްޓާރ ތައް ކާޑުތަކުގަޔާ ގިފްޓް ތަކުގަ ހިއްޕަން ޖެހޭނެނު. އަނެއްކާ ޑޭކަރޭޓް ކުރަން ހަދާ ސްޓާރ ތައްވެސް އަދި އެއްކޮން ކަފާނުނިމެ.” ކުނިކަހަން ހުރި ޒީނާ ބުންޏެވެ.\n“މި ވެޑިން ވަރަށް ރީތިވާނެ. މިގޮތަށް އެންމެން ވެގެން އުޅޭއިރު ކިހާމަޖާތަ!” ލައި ނޫރާއަށް ބަލައިލިއެވެ. “ނޫރާ! ނޫރާގެ ވެޑިން ދިޔައީ ކިހިނެއް؟”\n“އާޔަން ކިޔައި ދިނެއްނު! ނޫރާމެންނަށް ސަރޕްރައިސްއެއްވީ! ނޭގިތިއްބާ ހުރިހާކަމެއްވެ ނިމިއްޖެ. ކުއްލި ޝޮކެއް ޖެހިފަތިބީ!” ނޫރާ ހީލަމުން ބުންޏެވެ. “ލައިދެން އަވަހަށް ނަމާދުކޮށްބަލަ މިހާރު ވަރަށް ލަސްވެއްޖެ. އިރުކޮޅަކުން އަސުރަށް ގޮވާނެ.” ނޫރާ ބުންޏެވެ.\n“ލައި ވަރަށް ބޭނުން ދެއާއިލާ މިގޮތަށް މަސައްކަތްކޮށްގެން ވެޑިން ބާއްވަން. އޭރުން ދެއާއިލާގެވެސް ގުޅުން ކިހާ ބަދަހިވެގެން ދާނެ.” ލައި ނަމާދު ނިމިގެން ފުން ފުންވިސްނުމެއްގެ ތެރޭ އިރުކޮޅަކު އިނުމަށްފަހު ބުންޏެވެ. “މިހާރު ލައި އަކަށްނޭގެ ލައި މެރީކުރާނީ ކޮންއިރަކު ކަމެއްވެސް. އަދި ކާކާ ކަމެއްވެސް.” ލައިގެ ލޮލުން ކަރުނަ ނިރާާލިތަން ނޫރާއަށް ފެނުނެވެ. ނޫރާ ލައިގެ އަތުގައި ހިފާލިއެވެ.\n“އަދި މާޔޫސްވާކަށް ނުވޭނު. މޫސައަށް އަދި ވިސްނޭނެޔޭ ނޫރާގެ ހިތްބުނަނީ! އިރާދަކުރެއްވިއްޔާ މޫސައަދި ލައި ކައިރިއަށް އަންނާނެ! މާފަށްވެސް އެދޭނެ.” ނޫރާ ބުންޏެވެ.\n“ތިހެން ވެއްޖެޔާ ކިހާރަގަޅު. ލައި އަޖައިބުވަނީ އެއްވެސް ކުށަކާނުލާ މޫސަރުޅިއައީމަ. ލައިއަކަށްނޭގެ ލައިއަށް ކޮންކަމެއް ކުރެވިގެން ކަމެއް މޫސައެގޮތަށް އެ ކަންތައްކުރީ! ދެން ކޮންމެގޮތެއްވިއަސް ލައިވެސް ނޫޅެން މޫސަކައިރިއަށް ދާކަށް މޫސަ މާފަށް އެދުނީމަނޫނީ ލައި މޫސައާ ދެން ނުގުޅޭނަން.” ލައި ބުނެޏެވެ. އެވަގުތު ޒީނާއާއި ނޫރާގެ މެދުގައި އަވަސް ނަޒަރެއް ބަދަލުކޮށްލެވުނެވެ.\nއެންމެން ޒީނާ މެންގޭގަ ސައިބޯންތިބީ ޒީނާގެ މަންމައާއި ބައްޕައާއިވެސް އެކުއެވެ. އޭރު އާޔަންއާއި މޫސަ އޮލަ ވާހަކައެއްގައި ތިއްބެވެ. ލައި އެދިމާއަށް އިރުކޮޅަކާ ބަލައިލައެވެ. ނޫރާއަށް އެކަންފާހަގަވިއެވެ. ޒީނާ އޭނަ މަންމަކައިރީ ކޮންމެސް ވާހަކައެއް ދައްކަމުން ގެންދެއެވެ. ނާއިފްތައްޓަށް މާގިނަ އެއްޗެހި އެޅުމުން އެކަމާ ޝަކުވާކުރަނީ އެވެ. ޒީނާގެ ބައްޕަ މަޑުމަޑުން އިނދެ ކަމުން ގެންދެއެވެ. ޒީނާގެ ބޮޑުދައިތަ އިރުކޮޅަކާ މޭޒުކައިރިއަށް އައިސް ކޮންމެސް އެއްޗެއް ތައްޓަށް އަޅައިގެން ހިފައިގެން ދެއެވެ. ތަންކޮޅެއް ދުރުގައި ހުރި ވަށްމޭޒެއްކައިރީ ތިބި ކުދިން އަދިވެސް ތަރިކަފަމުން ގެންދެއެވެ. އެބޮޑު ފެންޑާގައި މީހުން ގިނަކަމުން ހީވަނީ މަގުމަތީ ބާޒާރު ހެނެވެ.\nއިރުކޮޅަކުން އެތަނަށް އައީ ފިރިހެންކުއްޖެކެވެ. އެއީ ކުލަ އަލި ހިކިކޮންހުރި ކުއްޖެކެވެ. ބޮލުގެ އިސްތަށިގަނޑު ހުރީ ކުޑަކޮން ދިގުކޮށްލާފައެވެ. ބަލާބެލުމަށް ހީވަނީ އާޔަންމެނާ އެއްވަރުގެ ކުއްޖެއްހެނެވެ.\n“ފާޒިލް! ފާޒިލް އަދިކިރިޔާ އެއައީ!” އޭނަ ފެނުމުން ޒީނާ ފުންމައިގެން ތެދުވިއެވެ. މޫސަވެސް އެދިމާއަށް ބަލައިލިއެވެ. އެމީހުންގެ މަންމައާއި ބައްޕަވެސް ފާޒިލްއަށް ގޮވާލިއެވެ. “ފާޒިލް! އާދޭ ކާން!” ޒީނާގެ މަންމަ ބުންޏެވެ.\n“ދެންމެ މިއައީ ހަނީފާއްތަ މެންގޭން ކައިގެން. ރަށުން އައިގޮތަށް މަންމަ އެބައިން އަދިވެސް ހަނީފާތަ މެންގޭގަ ސްޓަކްވެފަ! ނުހުރެވިގެން އަހަރެން ކުރީބައިގަ މިއައީ! މަންމަވެސް އަންނާނެ އިރުކޮޅަކުން.” ފާޒިލް ބުންޏެވެ. “އެންމެފަހުން އަހަރެން ބުނިގޮތަށްދޯ ތި ވެޑިން ހަދަނީ! ސަޅިއެއްނޫންތަ އަޅެ.” ފާޒިލް ޒީނާއާއި ދިމާއަށް އެނބުރިލަމުން ބުންޏެވެ.\n“އާން! ތީ ވިއްޔަ މިއާއިލާގައި ހުރި އާރޓިސްޓަކީ! މިގޮތް އަސްލުވެސް ވަރަށް ސަޅި. ދެން ބުނެބަލަ ކޮބައިތަ ރައްޓެހިވެގެން އުޅުނު މަންޖެ؟” ޒީނާ އަހާލިއެވެ. އެވަގުތު ފާޒިލް ފޫހިވައްތަރެއް މޫނަށް ޖައްސާލިއެވެ.\n“އެކަންތައް ނިމިއްޖެ. މަންމަވެސް އެހާ ގަބޫލެއްނޫން ވިއްޔަ! ޒީނާގެ ފްރެންޑުން ތެރޭ ނެތްތަ ރަގަޅު ބިޓެއް؟” ފާޒިލް ނޫރާއާއި ދިމާއަށް ބަލައިލަމުން ބުނެޏެވެ.\n“މިތާ އެންމެން އޮކިއުޕައިޑް. އާދޭ އިންޓްރޮޑިއުސް ކޮށްދޭނަން!” ޒީނާ ބުންޏެވެ. ފާޒިލް ޒީނާ ކައިރިއަށް އައުމުން ޒީނާ އިން ގޮޑިން ތެދުވެ ފާޒިލް އެގޮނޑީގައި ބޭންދިއެވެ.\n“މީ ފާޒިލް އިނގޭ! މީ ޒީނާމެންގެ ކަޒިންއެއް. މަންމަގެ ކޮއްކޮގެ ދަރިއެއް! ފާޒިލް އެއައީ ރަށުން! ފާޒިލް، މީނީ އާޔަން އިނގޭ! މީ ދޮންބެގެ ބެސްޓް ފްރެންޑް. ދެން މީނީ ނޫރާ. އާޔަންގެ ވައިފް.” ފާޒިލް ބުމައަރުވާލިއެވެ.\n“ދެން މީނީ ނާއިފް! އެގޭނު ނާއިފްދޯ!” ޒީނާ ފާޒިލް ކުރެން އެހިއެވެ. ފާޒިލް ބޯޖަހާލިއެވެ. “ދެން މީ ފާތު ނާއިފްގެ ކަޒިންއެއް. ދެން މީނީ ލައި!” ފާޒިލް ލައިއާއި ދިމާއަށް ފުންނަޒަރަކުން ބަލައިލިއެވެ.\n“ލައި! ލައިޝާދޯ!” ފާޒިލް އެހެން އަހާލަމުން މޫސައާއި ދިމާއަށް ބަލައިލިއެވެ. ފާޒިލްއަށް ކޮންމެސް ވަރަކަށް މޫސައާއި ލައިގެ ގުޅުމުގެ ކަންތައް އިނގޭކަމުގައި ނޫރާއަށް ހީވިއެވެ. އެވަގުތު ނޫރާގެ ހިތައް ރަގަޅު ހިޔާލެއް އައެވެ.\nއެދުވަހު ހަވީރު ހުރިހާ ޒުވާން ފުރައިގެ ކުދިން ތިބީ ކާޑު ތަކުގައި ތަރި ހަރުކުރާށެވެ. މުޅި މޭޒުވަށާލައިގެން އެންމެން ތިބެގެން އެމަސައްކަތް ކުރަމުން ދެއެވެ. މޫސަ އެވަގުތުވީ މޫސަގެ މަންމަ ބުނެގެން އެއްޗެއް ގަންނަން ގޮހެވެ. އޭރު އެތާ ތިބީ ނޫރާ، ޒީނާ ނާއިފް، ފާތު، އާޔަން، ފާޒިލް އާއި އަދި ޒީނާގެ ތިމާގެ ދެކުއްޖެކެވެ.\nއޭރު އާޔަން ދައްކަމުން ދަނީ ވަރަށް ފޯރިގަދަ ވާހަކައެކެވެ. އެންމެންވެސް ވަރަށް މަޖާވެގެން އެވާހަކައާއި އެއްބަސްވަމުން ދެއެވެ.\n“ތީ ރަގަޅު ހިޔާލެއް! އާޔަންއަށް އިނގޭދޯ ކަންތައްތައް ސޯލްވް ކޮށްލާނެ މޮޅެތި ގޮތްތައް.” ފާޒިލް ބުންޏެވެ.\n“އަސްލު މިހިޔާލަކީ ނޫރާގެ ހިޔާލެއް. މައި ވައިފް ނޯސް ބެޓަރ!” އާޔަން ނޫރާއަށް އެއްލޯ މަރާލަމުން ބުންޏެވެ.\n“ތިހިޔާލު ވޯރކް ކޮށްފިއްޔާ ކިތަންމެހާވެސް ރަގަޅު. މޫސަބެއަކީ ވަރަށް ގޮތުގަ ހުންނަމީހެއް އަބަދުވެސް. އަހަރެން މިހިރީ ތައްޔާރަށް އެކްޓް ކުރަން! ލައި ތައްޔާރުތަ؟” ފާޒިލް ވަރަށް ފޯރީގައި އިނދެފައި ބުންޏެވެ.\n“ލައިއަކަށް ހިޔެއްނުވެ ލައިއަށް ތިކަންތައް ވާނެހެނެއް. އެކްޓު ކުރާކަށް ލައި އެހާ މޮޅެއްނުވާނެ.” ލައި ބުންޏެވެ.\n“މާބޮޑު އެކްޓެއް ކުރާނެ ކަމެއްނެތޭ. ލައި ހަމަ ގިނަގިނައިން ފާޒިލްއާއި އެއްކޮން އުޅެންވީ. އޭރުން ރަގަޅުވާނެ.” އާޔަން ބުންޏެވެ.\nލައި ބޯޖަހާލިއެވެ. އެންމެން ވެގެން ރާވަމުން ގެންދާ ކަންތައް ކާމިޔާބު ވާނޭކަމުގެ އުއްމީދުގައި ހިނިތުންވެލައިގެން އެންމެން ތިއްބެވެ.\nޖެހިގެން އައި ދުވަހު އޮތީ އެކި ގޭގެއަށް ކާޑު ބަހަން ދިއުމެވެ. ކޮންމެ މީހަކުވެސް ސައިކަލެއްގަ އުޅޭ ކުއްޖަކާއެކު ކާޑުތައް ހިފައިގެން ދާން ފެށިއެވެ. ފާތު ދިޔައީ ފާތުގެ ބޭބެ މުހައްމަދާއި އެކުއެވެ. ޒީނާ ދިޔައީ ނާއިފް އާއި އެކުއެވެ. އާޔަން އާއި މޫސަވެސް އެވަގުތު ކާޑުތަކެއް އަތަށް ނަގައިގެން ދާން ތައްޔާރުވަނީއެވެ.\n“ލައި! ހިންގާ އަހަންނާއެއްކޮން ކާޑުބަހަން ދާން! އަހަންނަށް އިނގޭނެ ގެތައް. ލައި ދުއްވާނީ!” ފާޒިލް ކާޑުތަކެއް ހިފައިގެން އައިސް އެންމެންތަކު ތެރޭ ހުޓިލަމުން އެހެން ބުނެލިއެވެ. މޫސަ ފާޑަކަށް ފާޒިލްއަށް ބަލައިލިއެވެ. ލައި އަވަހަށް އިންގޮޑިން ތެދުވީ ކައިރީގައި އިން ނޫރާ ކޮށްޓާލީމައެވެ. ޑްރާމާގެ ފެށުން ކަމުގައި އިނގުނީ ނޫރާ ކޮށްޓާލުމުންނެވެ.\n“އާން ހިންގާ!” ލައި އަވަހަށް ފާޒިލް ކައިރިއަށް ޖެހިލަމުން ބުނެލިއެވެ. އެމީހުން ފަހަތުން ދަމުން އާޔަން ނޫރާއަށް އެއްލޯ މަރާލީ ހިނިތުން ވެލަމުންނެވެ.\nއެމީހުން ދިއުމުން އެގޭ އެހެން ކުދިންނާއި އެކު ނޫރާވެސް ފެށީ ތަރި ކަފާށެވެ. އެކިމީހުން އެކިވާހަކަ ދައްކަމުން ދެއެވެ. އެގޮތުގައި ތިބިއިރު ގަޑިދިޔަގޮތްވެސް ނޭގުނެވެ. ކާޑުބަހާ ނިމިގެން އެންމެ ކުރިން އައި ގުރޫޕަކަށްވީ އާޔަންއާއި މޫސަ އެވެ.\n“ވަރުބަލި ވެއްޖެ! ހޫނުގަދަކަމުންގޮސް ކަރުހިއްކައިގަނެއްޖެ!” އާޔަންއައިސް ނޫރާ ކައިރީ ހުރި ގޮނޑީގައި އިށީންނަމުން ބުންޏެވެ. އެވަގުތު މޫސަގެ މަންމައައިސް އާޔަންއާއި މޫސައަށް ފިނި ޖޫސްތައްޓެއް ދިއްކޮށްލިއެވެ. އާޔަން ޝުކުރުވެރި ވެލަމުން ޖޫސްތަށި ބޯލިއެވެ. މޫސަވެސް ގަޑިއަށް ބަލައިލަމުން ޖޫސްތަށި ބޯލީ ކޮޅައް ހުރެއެވެ.\n“އެންމެ ކުރިން އައީ އަހަރުމެން ދޯ!” ހުސްތަށި މޭޒުމަތީ ބަހަށްޓަމުން މޫސަ ބުނެޏެވެ.\n“އަހަރުމެން މިއައީ ދެވަނައަށް!” ނާއިފް މޫސަގެ ފަހަތުގައި ހުރެފަ ބުންޏެވެ. އޭރު ޒީނާ ނާއިފްއަށް ޖޫސް ތައްޓެއް ދިއްކުރަނީއެވެ. އެވަގުތު ފާތުވެސް އޭނަގެ ބޭބެއާއި އެކު އައިސް ވަދެއްޖެއެވެ.\n“ކޮންބައެއް މިހާރު ނާންނަނީ؟” ފާތު އަހާލިއެވެ. “އަހަރުމެން ދިއައީ އެންމެ ގިނަކާޑު ބަހާފަ!” ފާތު ގޮޑިއެއްގައި އިށީންނަމުން ބުންޏެވެ.\n“މިހާރު ނާންނަނީ ފާޒިލްބެ އާއި ލައި. އެންމެ މަދުން ކާޑު ދިނީ އެދެމީހުން އަތަށް!” މޭޒުކައިރީގައި އިން ޒީނާގެ ތިމާގެ ހަޝްމާ ބުންޏެވެ. “ފާޒިލްބެ ހީވަނީ ލައިއާއި އަޅައިގަނެފަ ހުންނަހެން. ފާޒިލްބެއާއި ލައިއާ ވަރަށް ގުޅޭ!” ހަޝްމާ އެހެން ބުނުމުން މޫސައަށް ހީވީ މޫސަގެ މޫނުމަތީ މީހަކު ބޮޑިއެއް އެޅިހެނެވެ. މޫސަގެ ހިތަށް ކުރިއަސަރަކުން މޫނުމައްޗަށްއައި ކުލަވަރުން މޫސައާއި ދިމާއަށް ކަޅިހުއްޓާލައިގެން ތިބި އާޔަންއާއި ނޫރާ އަދި ފާތުއަށް ފެނިގެން ދިޔައެވެ. މޫސައަށް އަސަރުކޮށްފިކަން އެނގުމުން އެއީ ކާމިޔާބެއްކަމަށް އެންމެންނަށް ގަބޫލުކުރެވުނެވެ.\nއެތަށްއިރަކަށްފަހު ފާޒިލް އާއި ލައި އައިސް ގެއަށްވަނީ ހެމުން ހެމުންނެވެ. މޫސަގެ މަންމަ ޖޫސްތަށި ދިނުމުން ވެސް އެއަކުވެސް ނުހިފިއެވެ.\n“އަހަރުމެން މިއައީ ކާޑު ބަހާނިމިގެން އެތާހުރި ހަބަކަށް ވަދެ ޖޫގޯ ބޮއެގެން!” ފާޒިލް ބުނެލިއެވެ. އެއަޑު މޫސަގެ ކަންފަތުގައި ޖެހުމުން އެތެރެއިން އަލިފާންގަޑު އަރަންފެށި ކަހަލައެވެ. އެވަރުންވެސް އެއްޗެއް ނުބުނެ ހުރެވޭތޯ މޫސަ ބެލިއެވެ.\nއެދުވަހު މެންދުރު ކާމޭޒުކައިރީ ފާޒިލް ކާންއިންއިރު އެކި އެއްޗިހި ފާޒިލްގެ ތައްޓަށް އަޅައިދެމުން ލައި ގެންދެއެވެ. ފާޒިލް ކުރިމަތީއިން މޫސައަށް އެމަންޒަރުފެނި ކެތްނުކުރެވިގެން ބަތްތަށި ބަހަށްޓާފައި ތެދުވެގެން ހިގައްޖެއެވެ. އާޔަންކައިރިއަށް ހިނިއައި ކަމުގައިވިއަސް ނުހީ ހިފަހަށްޓައިގެން އިނީއެވެ. ނާއިފްއާއި ޒީނާވެސް ތިބީ އެފަދަ ހާލެއްގައެވެ. އާޔަން ކައިނިމިގެން މޫސަ ހޯދަމުން ދިއައިރު އެގޭ ގޯތިތެރެގައި ހުރި ކުޑަ ފާރުބުރިއެއްމަތީ އިށީނދެ އިސްޖަހައިގެން މޫސަ އިނެވެ.\n“މޫސާ! ކިހިނެއްވެގެން ތިއުޅެނީ؟” އާޔަން މޫސަކައިރީ އެފާރުބުރި މަތީ އިށީންނަމުން އަހާލިއެވެ. “ރަގަޅަށް ނުވެސް ކައިނު ތިއައީ!”\n“ކިހިނެއްތަކާނީ! ލައި އުޅޭގޮތުން މޫސަމިހުންނަނީ މިހާރު ކަންތައްބޮޑުވެފަ!” މޫސަ ބުންޏެވެ.\n“ލައި ކިހިނެއްތަ އުޅެނީ؟ …. އާން ފާޒިލް އާއި އެއްކޮން އުޅޭތީތަ؟ އަނެއްކާ ފާޒިލް އަކީ ރަގަޅު ކުއްޖެއްނޫންތަ؟” އާޔަން ނޭގޭކަމަށް ހަދަމުން ބުނެލިއެވެ.\n“ލައި ބުނި ލައި ލޯބިވަނީ މޫސަދެކެޔޭ! އެކަމު ފާޒިލްއާ އެއްކޮން މިހާރު އެއުޅެނީ!” މޫސަ ބުންޏެވެ.\n“އާން! ދެން މުސަ ލައި ދޫކޮށްލީމަ އެހެނެއްނުވާނީ! މޫސަ އެއްނު ލައިއާއި ރުޅިވެގެން ތިއުޅެނީ! ލައިއަށްވެސް ފުރިހަމަ މިނިވަންކަން އެބައޮތެއްނު ލައި ބޭނުން މީހަކާ ރައްޓެހިވާން. މޫސަ ތިކަމާ ތިހާ ހިތްދަތިވަންޏާ ލައިކައިރިން މާފަށް އެދެންވީނު. އަނެއްކާގުޅެންވީނު. އެހެން ނޫނީ ތިހެން ހުއްޓާ ފާޒިލްއާއި ދެމީހުން ދުރުނުވާ ހިސާބަށް ހިގައިދާނެ. ތެޔޮނާށީ ކާޅު ޖަހައިގަނެދާނެ.” މޫސައަށް ވިސްނައިދިނުމަށް އާޔަން މަސައްކަތްފެށިއެވެ.\n“ދެން ކެރޭނެތަ. މާފަށް އެދުމުން ލައި އަހާނެ މޫސަ ރުޅިވި ސަބަބު. މޫސަ ބޭނުމެއްނޫން އެއްވެސް މީހަކަށް އިގޭކަށް މޫސަ ކޫޑި ކުއްޖަކާ ރައްޓެހިވާންވެގެން ލައިއާ ރުޅިވިކަން. އެހެންވެ އަސްލު މިހުންނަނީ! މޫސައަށް އިނގޭ ލައިހާ ރަގަޅު ކުއްޖެއް ދެން މޫސައަށް ނުލިބޭނެކަންވެސް. އެކަމަކު….” މޫސަގެ ހިތަށްވަނީ ވަރަށް އަސަރުކޮށްފަކަން އާޔަންއަށް ފާހަގަ ކުރެވުނެވެ. އާޔަންގެ ހިތުންވެސް މޫސައަށް ހަމްދަރުދީވެވުނެވެ.\n“އާޔަން ބުނާނީ ދެންވެސް ލައިގެ ކިބައިން މާފަށް އެދޭށޭ! އެހެންނޫނީ ވަގުތު ފާއިތުވެދާނެ.” އާޔަން ތެދުވަމުން ބުންޏެވެ. އާޔަން ތެދުވެގެން ދިޔައިރުވެސް މޫސަ އިންގޮތަށް އިނީއެވެ.\nއެދުވަހު ހަވީރަށް ހުރިހާކަމެއްހެން އޮތީ ނިމިފައެވެ. ދެންއޮތީ އަނެއްދުވަހު ދަރުބާރުގޭ ރަންނަބަޑޭރިމާލަމް ތައްޔާރުކުރަން ދިއުމެވެ.\nއެރޭ އާޔަން ހަމަޖައްސައިގެން ހުރީ އެންމެން ގޮވައިގެން ބޭރަށް ކާން ދިއުމަށެވެ. އެހެންކަމުން އާޔަންގެ ދައުވަތަކަށް ފާތު، ޒީނާ، ނާއިފް، ލައި، ފާޒިލް އަދި މޫސަ ދިޔައީ ހުޅުލޭއައިލެންޑް ހޮޓަލަށް ކާށެވެ. އެތާ ޕޫލްސައިޑްގައި ހުރިމޭޒެއް ވަށާލައިގެން އެންމެން ތިބެގެން ކަމުން އެކިވާހަކަ ދައްކަމުން ދެއެވެ. ލައި އާއި ފާތުއާއި ދެމީހުންވެގެން ވާހަކަދައްކަމުންދަނީ ފާޒިލްއާއެވެ. އެމީހުން ޔުނިވަރސިޓީގައި އުޅުނުއިރު ދިމާވެފައި ހުރި މަޖާ ކަންތަކުގެ ވަހަކައެވެ. ދޭތެރެއަކުން ޒީނާވެސް އެއްޗެއް ބުނެލައެވެ. ނޫރާއާއި އާޔަން ތިބީ މޫސައަށް ބަލާށެވެ. މޫސަގެ މޫނުމައްޗަށް އަރާ ފައިބަމުންދާ ކުލަތައް މާރީއްޗަށްވެސް ފާހަގަ ކުރެވުނެވެ.\nއެންމެން ކައިނިމުމުން ޕޫލްކައިރީ ހިގާލުމަށް ޒީނާއާއި ނާއިފް ތެދުވެއްޖެއެވެ. އެދެމީހުން ތެދުވެ އަތުގުޅާލައިގެން މަޑުހިގުމެއްގައި ކުރިއަށް ދާންފެށިއެވެ. ފާތުއާއި ނޫރާ ތިބީ ތެދުވާކަހަލަ ހިޔާލެއްގައެއްނޫނެވެ. ލައި ތެދުވީ އެތާހުރި ގަސްތަކަށް އަލިއެޅިފައި ހުރިގޮތުން އެމަންޒަރު ފޮޓޯ ނަގާށެވެ. ލައިއާއިއެކު ފާޒިލްވެސް ފޮޓޯނަގަން އުޅެއެވެ. މޫސަ މިފަހަރު އެދިމާ ބަލަން އިނދެފަ ތެދުވެއްޖެއެވެ. އެދިޔަގޮތައްގޮސް ލައިގެ އަތުގަ ހިފާ ކުއްލިއަކަށް ދަމައިގަތުމުން ލައި ސަމާލުނުވެ ހުރީމަ އެއައިގޮތަށް އައިސް ލައިގެ މޫނު ޖެހުނީ މޫސަގެ މޭގައެވެ. ލައިއަށް ހައިރާންކަމެއް ލިބިގެން ދިޔައެވެ. އެތާދަދި ކައިރީހުރި ފާޒިލްވެސް ހުރީ ސިހިފައެވެ. މޫސަ ހަދަން އުޅޭގޮތެއް ނޭގިފައި މޫސަގެ އަތްފޮޅުވާލުމަށްފަހު ތެޅިގަނެފައި މޫސަގެ އަތްދަށުން ލައިދެމިގަނެއްޖެއެވެ.\n“ކިހިނެއްވެގެންތަ ތި އުޅެނީ؟” ލައިގެ ނިތްކުރިއަށް ރޫއަރުވާލަމުން އަޑަށްބާރުލާފަ ލައިއަށް ބުނެވުނީ އެހެނެވެ.\nއިންތިހާ އަށް ލޯބިދީފާ. . \nރޭދުވާ ނިމެނީ ކުރާ މި ޚިޔާލުގާ………..! (11 ވަނަ ބައި)\nހިތާމަ މަޖާ ލޯބި March 8, 2019\nލޯބި June 12, 2016\nހިތާމަ ލޯބި December 8, 2020\nދީނީ ލޯބި5days ago


Noorul-islam.NET :: އެންމެ ފުރިހަމަ ނަމޫނާ\nއެންމެ ފުރިހަމަ ނަމޫނާ\nﷲ އާއި އެކަލާނގެ ނަބިއްޔާ ދީނުގެ ކަންކަމުގައި ގޮތެއް ކަނޑައަޅުއްވައި އެގޮތަށް ތަބާވުމަށް ގޮވާލެއްވުމުން އެގޮތް ދޫކޮށްލުމަކީ މުއުމިނުންގެ ގޮތަކަށް ވެގެންނުވާނެއެވެ. މާތް ﷲ އަލްއަޙްޒާބު ސޫރަތުގައި ވަޙީ ކުރައްވާފައި އެވެ: )) وَمَا كَانَ لِمُؤْمِنٍ وَلاَ مُؤْمِنَةٍ إِذَا قَضَى اللَّهُ وَرَسُولُهُ أَمْرًا أَن يَكُونَ لَهُمُ الْخِيَرَةُ مِنْ أَمْرِهِمْ وَمَن يَعْصِ اللَّهَ وَرَسُولَهُ فَقَدْ ضَلَّ ضَلاَلاً مُّبِينًا (( (الأحزاب : 36 ) [ ﷲ އާއި އެކަލާނގެ ރަސޫލާ ކަމަކަށް ނިޔާކުރައްވައިފި ހިނދު، މުއުމިނު ފިރިހެނަކަށްވެސް އަދި މުއުމިނު އަންހެނަކަށްވެސް އެބައިމީހުންގެ އެކަމުގައި އަމިއްލަގޮތެއް އިޚްތިޔާރުކުރުމަކީ ހުއްދަ ކަމެއްނޫނެވެ. ﷲ އަށާއި އެކަލާނގެ ރަސޫލާއަށް އުރެދިއްޖެ މީހާ (ދަންނާށެވެ!) ފަހެ ފާޅުވެގެންވާ މަގުފުރެދުމަކުން އެމީހަކު މަގުފުރެދިއްޖެކަން ކަށަވަރެވެ.]<?xml:namespace prefix = "o" />\nތަބާވާންވީ މަގަކީ ﷲ ގެ މަގެވެ. ކިޔަމަންވާންވީ ﷲ އަށާއި، އެކަލާނގެ ނަބިއްޔާއަށެވެ. ޝައްކެއް ނެތްގޮތުގައި މާތް ﷲ އަޅުގަޑުމެންގެ ގާތަށް ރަސޫލަކު ފޮނުއްވާފައިވަނީ އެކަލޭގެފާނަށް ތަބާވުމަށެވެ. އަޅުގަޑުމެންގެ ދިރިއުޅުމުގެ ހުރިހާ ކަމެއްގައިވެސް އެކަލޭގެފާނަކީ ނަމޫނާއެއްކަމުގައި ބެލުމަށެވެ. އަލްއަޙްޒާބު ސޫރަތުގައި ވަޙީ ކުރައްވާފައިވެއެވެ: (( لَقَدْ كَانَ لَكُمْ فِي رَسُولِ اللَّهِ أُسْوَةٌ حَسَنَةٌ لِّمَن كَانَ يَرْجُو اللَّهَ وَالْيَوْمَ الآخِرَ وَذَكَرَ اللَّهَ كَثِيرًا )) ( الأحزاب : 21) [ ހަމަ ކަށަވަރުން ﷲ ގެ ރަސޫލާގެ ކިބައިގައި ތިޔަބައިމީހުންނަށް ރިވެތިވެގެންވާ ނަމޫނާއެއްވެއެވެ. (އެއީ) ﷲ ގެ ދަރުމައާއި އާޚިރަތުގެ ޘަވާބަށް އެދޭ އަދި ގިނަގިނައިން ﷲ ހަނދުމަކުރާ ކަމުގައިވާ މީހަކަށެވެ.]\nލޮބުވެތި އުޚުތުންނޭވެ! ދުނިޔެމަތީގައި އިންސާނަކަށް ލިބޭނޭ އެންމެ މަތިވެރި ނިޢުމަތަކީ، އޭނާ ހެއްދެވި ފަރާތުގެ ރުހިވޮޑިގަތުން ޙާޞިލުވުމެވެ. މިމަތިވެރި ނިޢުމަތް ޙަޞިލު ވާންއޮތީ ވެސް އެކަލާނގެ ފޮނުއްވި ރަސޫލާއަށް ފުރިހަމައަށް ކިޔަމަންވެ ތަބާވެގެންނެވެ. އާލުޢިމްރާން ސޫރަތުގައި ﷲ ވަޙީކުރައްވާފައިވެއެވެ: (( قُلْ إِن كُنتُمْ تُحِبُّونَ اللّهَ فَاتَّبِعُونِي يُحْبِبْكُمُ اللّهُ وَيَغْفِرْ لَكُمْ ذُنُوبَكُمْ وَاللّهُ غَفُورٌ رَّحِيمٌ )) ( آل عمران : 31 ) މާނައީ: [ ކަލޭގެފާނު ވިދާޅުވާށެވެ! ތިޔަބައިމީހުން ﷲ އަށް ލޯބިވާ ކަމުގައިވަނީނަމަ، ފަހެ ތިޔަބައިމީހުން ތިމަން ކަލޭގެފާނަށް ތަބަޢަވާށެވެ! އޭރުން ﷲ ތިޔަބައިމީހުންދެކެ ލޯބިވެ ވޮޑިގެންވާނެއެވެ. އަދި ތިޔަބައިމީހުންނަށްޓަކައި، ތިޔަބައިމީހުންގެ ފާފަތައް ފުއްސަވައި ދެއްވާނެއެވެ. ﷲ އީ ގިނަގިނައިން ފާފަ ފުއްސަވާ ރަޙީމު ވަންތަ ރަސްކަލާނގެއެވެ.]\nލޮބުވެތި އުޚުތުންނެވެ! މުސްލިމު އަންހެނުންނަށް އަމުރުކުރެވިގެންވާ ގޮތަކީ އެއީއެވެ. އެކަނބަލުންގެ ނަމޫނާއަކަށް ވާންވާނީ މާތް ﷲ ގެ ރަސޫލާގެ އަނބިއަނބިކަނބަލުންނާއި، ދަރިދަރިކަނބަލުންނެވެ. އަދި ސަލަފުންގެ އަންހެން ކަނބަލުންނެވެ.\nއަޅުގަނޑުމެންނަކީ މުއުމިނުން ކަމުގައިވާނަމަ، އަދި ﷲ ދެކެ ލޯބިވާ ބަޔަކު ކަމުގައިވާނަމަ، އަޅުގަނޑުމެން އިތުރު ރަސޫލާއަށް ތަބާވުމަކީ ލާޒިމުކަމެކެވެ. ނަމަވެސް އެނަމޫނާ ދޫކޮށް، އަޅުގަނޑުމެން އެނޫން މީސްމީހުން ނަމޫނާ ކަމުގައި ދެކެފިނަމަ ހުރި ހަލާކެއްގެ ބޮޑުކަމާއެވެ. މިފަދަ މީހުންގެ ޙާލަތު ކީރިތި ޤުރުއާން އެބަޔާންކުރައްވަނީ އެވެ. މިއާޔަތްތަކާމެދު ވިސްނާ ފިކުރުކުރައްވާށެވެ. ޤިޔާމަތްދުވަހުގެ ވޭންދެނިވި ޢަޛާބާއި، ނާމާންކަމާމެދު ބިރުވެތިވެ ރައްކާތެރިވާށެވެ. (( يَوْمَ تُقَلَّبُ وُجُوهُهُمْ فِي النَّارِ يَقُولُونَ يَا لَيْتَنَا أَطَعْنَا اللَّهَ وَأَطَعْنَا الرَّسُولاَ * وَقَالُوا رَبَّنَا إِنَّا أَطَعْنَا سَادَتَنَا وَكُبَرَاءنَا فَأَضَلُّونَا السَّبِيلاَ * رَبَّنَا آتِهِمْ ضِعْفَيْنِ مِنَ الْعَذَابِ وَالْعَنْهُمْ لَعْنًا كَبِيرًا * )) (الأحزاب : 66- 68 ) މާނައީ:[ އެބައިމީހުންގެ މޫނުތައް ނަރަކައިގައި ފުރޮޅަފުރޮޅައި ތިބޭ ދުވަހެވެ. އެބައިމީހުން ބުނާނެއެވެ. ތިމަންމެން ﷲ އަށް ކިޔަމަންވެ، އަދި (އެކަލާނގެ ) ރަސޫލާއަށް ކިޔަމަންވީނަމަ ކިހާރަނގަޅުހެއްޔެވެ؟ އަދި އެބައިމީހުން ބުނާނެއެވެ. އަޅަމެންގެ ވެރި ރަސްކަލާކޮ! ހަމަކަށަވަރުން އަޅަމެންގެ ސާހިބުންނަށާއި އަޅަމެންގެ ބޮޑުންނަށް އަޅަމެން ކިޔަމަންވީމުއެވެ. ފަހެ އެބައިމީހުން އަޅަމެން މަގުފުރެއްދީއެވެ. އަޅަމެންގެ ވެރި ރަސްކަލާކޮ! ޢަޛާބުގެ ތެރެއިން ދެގުނަ އެބައިމީހުންނަށް ދެއްވާނދޭވެ! އަދި ބޮޑުވެގެންވާ ލަޢުނަތް ލެއްވުމަކުން އެބައިމީހުންނަށް ލަޢުނަތް ލައްވާނދޭވެ!]\nއަދިވެސް ﷲ ވަޙީކުރައްވާފައިވެއެވެ: (( وَإِذْ يَتَحَاجُّونَ فِي النَّارِ فَيَقُولُ الضُّعَفَاء لِلَّذِينَ اسْتَكْبَرُوا إِنَّا كُنَّا لَكُمْ تَبَعًا فَهَلْ أَنتُم مُّغْنُونَ عَنَّا نَصِيبًا مِّنَ النَّارِ * قَالَ الَّذِينَ اسْتَكْبَرُوا إِنَّا كُلٌّ فِيهَا إِنَّ اللَّهَ قَدْ حَكَمَ بَيْنَ الْعِبَادِ)) ( غافر : 47-48 ) މާނައީ: [ އަދި އަލިފާނުގެ ތެރޭގައި ތިބެގެން އެބައިމީހުން އެކަކު އަނެކަކަށް އަރައިރުންވެ ހަޅޭލަވާނެތެވެ! އެބައިމީހުންކުރެ ދެރަނިކަމެތި މީހުން އެބައިމީހުންގެ ތެރޭގައި ތިބި، ކިބުރުވެރީންނާއި މުޚާޠަބުކޮށް ގޮވާނެތެވެ. [ ހަމަކަށަވަރުން އަހުރެމެން ތަބާވީ ކަލޭމެންނަށެވެ. ވީއިރު މިއަލިފާނުގެ ތަންކޮޅެއްނަމަވެސް ކަލޭމެން ނިކަން އަހަރުމެންގެ ގައިން ދުރުކޮށްލައިދީބަލާނު ހެއްޔެވެ؟] އެބައިމީހުންކުރެ ކިބުރުވެރިވެގަތް މީހުން ބުނާނެތެވެ.[ ހަމަކަށަވަރުން އަހުރެމެން އެންމެންމެ މިތިބީ މިއަލިފާނުގެ ތެރޭގައެވެ. ހަމަކަށަވަރުން ﷲ އެކަލާނގެ އަޅުތަކުންގެ މެދުގައި ނިޔާ ކަނޑައަޅުއްވައި ނިންމެވީއެވެ.]\nމިހެންކަމުން ދީނީ ކަންކަމުގައި އެއްވެސް މީހަކަށް މިއީ މަށަށް ފެންނަގޮތޭ، އެއީ ލާޒިމުކަމެއްނޫނޭ، މިއީ އިޚްތިލާފު މައްސަލައެކޭ، އަހަރެން ޢަމަލު ކުރާނީ މިވެނި މީހަކު ޢަމަލުކުރާގޮތަށޭ ބުނެ އިހުމާލުވުމުގެ ޙައްޤެއްނެތެވެ.\nމިއީ ﷲ ދީނެވެ. ނަބިއްޔާ ވަނީ މިދީން އަޅުތަކުންނާ ހަމައަށް އެންމެ ފުހިހަމައަށް ފޯރުކޮށްދެއްވާފައެވެ. ދަންނަ ބޭކަލުންވަނީ އެބޭކަލުންގެ ޒިއްމާ އުފުއްލަވާފައެވެ. މުއުމިނުންގެ ސިފަޔަކީ ﷲ އަށް ކިޔަމަންވެއްޖައީމޭ ބުނުމެވެ. ރަސޫލާއަށް ތަބާވެއްޖައީމޭ ބުނުމެވެ. ދެދުނިޔޭގެ ފަލާޙާއި، ނަޞީބު ލިބޭނީ އެއިރުންނެވެ.


Bodethi Transfer thakeh, Kulhuntherin Inthizaarukuramun dhanee mubaaraathakah | ungoofaaru.com\nބަނޑޭރިގަނޑު/ޚަބަރު/ބޮޑެތި ޓްރާންސްފަރ ތަކެއް، ކުޅުންތެރިން އިންތިޒާރުކުރަނީ މުބާރާތަކަށް\nބޮޑެތި ޓްރާންސްފަރ ތަކެއް، ކުޅުންތެރިން އިންތިޒާރުކުރަނީ މުބާރާތަކަށް\nމުޙައްމަދު ސާއިފް 17 މެއި 2021\n1 368 1 މިނެޓުން ކިޔާލެވޭ\nޕޮލިސް ޔޫތު ފުޓްސަލް ކަޕް 2018 ގެ ސެމީގެ ދެވަނަ މެޗު ފެށުމުގެ ކުރިން ތިޔަމަސް އަދި އެފްސީ އޯކޭ / ފޮޓޯ މުހައްމަދު ފަޒްލީން (އެމްޑީ)\nރ.އުނގޫފާރަކީ ފުޓްސަލްގައި ފާހަގަ ކޮށްލެވޭ ހުނަރުވެރި ކުޅުންތެރިންތަކެއް އުފެދިފައިވާ އަދި އުފެދެމުން އަންނަ ރަށެކެވެ. 2016 ވަނަ އަހަރު އުނގޫފާރުގައި ރަނގަޅު ފެންވަރެއްގެ ފުޓްސަލް ދަނޑެއް އެޅި އެދަނޑުގައި ކުޅެވޭނެގޮތް ވެގެން ދިއުމަކީ އުނގޫފާރު ޒުވާނުންނަށް ލިބުނު ބޮޑު އުފަލެކެވެ. ނަމަވެސް ޓީމް ތަކުގެ މެދުގައި ގަދަފަދަ ވާދަވެރިކަމާއި ރޫޙެއް އޮންނަ އުނގޫފާރަކީ ނިސްބަތުން މުބާރާތް މަދު ރަށެކެވެ. ފާއިތުވީ 2020 ވަނަ އަހަރުގެ ޑިސެމްބަރ މަހު ތިޔަމަސް އެކްސް ފުޓްސަލް ޗެލެންޖް ބޭއްވިފަހުން އުނގޫފާރުގައި އަދި މުބާރާތެއް ބާއްވާފައެއް ނުވެއެވެ.\nތިޔަމަސް އެކްސް ފުޓްސަލް ޗެލެންޖް 2020 ގެ ފަހުން އުނގޫފާރުގައި އުފެދިފައިވާ ޓީމް ތަކުގެ މެދުގައި ވަނީ ވަރަށް ބޮޑު ވާދަވެރިކަމެއް އުފެދިގެން ގޮއްސައެވެ. އެގޮތުން އެމުބާރާތަށް ފަހު ޓީމް ތަކުގެ މެދުގައި ބޮޑެތި ޓްރާންސްފަރ ތަކެއް ހިނގައި ބޮޑު ބަދަލުތަކެއް ވަނީ ޓީމްތަކަށް ގެނެސްފައެވެ. އުނގޫފާރުގައި އެންމެ ދުވަސްވީ އަދި އެންމެ ކާމިޔާބު ފުޓްސަލް ޓީމް ކަމަށްވާ ޑިކެޑްސް ދޫކޮށް އެޓީމްގެ މުހިންމު3ކުޅުންތެރިއެއްވަނީ އެހެން ޓީމްތަކާއި ގުޅިފައެވެ. އެގޮތުން އުނގޫފާރުގައި އަދި ރ.އަތޮޅުގައިވެސް އުފެދުން އެންމެ މޮޅު ޑިފެންޑަރ ޣުޒައިރު ހަސަން ވަނީ ޓީމް އޮރި އާއި ގުޅިފައެވެ.\nމި ޓްރާންސްފަރ އާއި ގުޅޭގޮތުން ޓީމް އޮރީގެ ކެޕްޓަން ހުސައިން ރިމާޒް ވިދާޅުވީ އުނގޫފާރުގައި އުފެދުނު އެންމެ މޮޅު ޑިފެންޑަރ ޓީމް އޮރިއާއި ގުޅުމަކީ ޓީމް އަށް ލިބިގެންދިޔަ ވަރަށް ބޮދު ހިއްވަރެއް ކަމަށާއި އުޒައިރު ޙަސަން އާއިއެކު ޓީމް މުބާރާތެއްގައި ވާދަކޮށްލަން ކެތްމަދުވެފައި ހުރިކަމަށެވެ. މީގެ އިތުރުން ‘ދަ ވޯލް’ ގެ ނަމުން މަޝްހޫރުވެފައިވާ ތަޖުރިބާކާރު ހުނަރުވެރި ކީޕަރު އަޙްމަދު އަފްސަލް ވަނީ 1 އަހަރު ދުވަހުގެ އެއްބަސްވުމެއްގެ ދަށުން ކޭޑީ އެފްޓީ އާއި ގުޅިފައެވެ. ކޭޑީ އެފްޓީގެ ކޯޗް ހުސައިން ޙަމީދު (ތިއްތި) މި ޓްރާންސްފަރ އާއި ގުޅޭގޮތުން ބުނެފައިވަނީ ކޭޑީއަށް މަދުވަނީ ތަޖުރިބާހުރި އަދި އެ ތަޖުރިބާ ދޭން ތިބި ޒުވާން ކުޅުންތެރިންނަށް ކިޔައިދޭނެ ފެންވަރުގެ ކުޅުންތެރިއެއް ކަމަށާއި އަހްމަދު އަފްސަލް ޓީމްއާއި ގުޅުނު ހިސާބުން މިކަން ކާމިޔާބުވެގެންދާނެކަމާއިމެދު އެއްވެސް ޝައްކެއް ނުކުރާކަމަށެވެ.\nދެން އިވިގެން ދިޔައީ އެންމެ ފަހުން ބޭއްވި3މުބާރާތް ޑިކެޑްސް އަށް ކާމިޔާބު ކޮށްދިނުމުގައި ބޮޑު ދައުރެއް އަދާ ކޮށްފައިވާ ހުނަރުވެރި ފޯވަރޑް އާތިފް އިގްބާލް ބީސީ ބޯއިސް އާއި ގުޅުން ހަބަރެވެ. މުޙައްމަދު މަންސޫރު (މަންޓު) އުނގޫފާރު.ކޮމް އަށް މައުލޫމާތު ދެއްވަމުން ވިދާޅުވީ އާތިފް އިގްބާލް ޑިކެޑްސް ގައި ދައްކަމުން ދިޔަ ހުނަރުވެރި މޮޅުކުޅުން ފެނިފައި ބީސީ ބޯއިސް އަށް އޭނާ ގެންނަން ބޭނުންވި ކަމަށާއި އޭނާ ގެނައުމުގެ އެންމެ ބޮޑު ބޭނުމަކީ ކުރިޔަށް ހުރި މުބާރާތް ތަކުގައި ރަނގަޅު ކާމިޔާބެއް ހޯދުން ކަމަށެވެ. މީގެ އިތުރުން މަންޓު ވިދާޅުވީ މުބާރާތް އޮންނަ މިންވަރަކުން އަދިވެސް ބީސީ ބޯއިސް އިން ހުނަރުވެރި މޮޅު ކުޅުންތެރިން ހޯދުމަށް މަސައްކަތް ކުރަމުން ގެންދާނެ ކަމަށެވެ.\nމި ޓްރާންސްފަރ ތަކާއިއެކު ޓީމްތަކުގެ މެދުގައި އުފެދިފައިވާ ވާދަވެރިކަމާއި އެކު ޓީމްތަށް މިހާރު އިންތިޒާރު ކުރަމުންދަނީ އުނގޫފާރުގައި ރަނގަޅު ފެންވަރެއްގެ މުބާރާތެއް ބާއްވާނެ ދުވަހަކަށެވެ.\nއެމްޑީޕީގެ ދާއިރާތަކުގެ އިންތިޚާބު 2021 ފަސްކޮށްފި\nއުނގޫފާރުން މީހަކު ކޮވިޑް-19 އަށް ފައްސިވެއްޖެ\nހަބަރު ކިޔާލުމުން އުނގޫފާރުގައި ފުޓުބޯޅަ ފޯރި ހުރިވަރު ހާމަ ވެއްޖެ.ނަމަވެސް ހިތާމައަކީ ނިމިދިޔަ ކައުންސިލް އިން ކޮމިއުނިޓީ ސެންޓަރަށް އިހުމާލުވެ ސެންޓަރު ވަޅުޖަހާފައި ވާކަން


މި މައްސަލައާ ގުޅިގެން ހައްޔަރު ކޮށްފައިވަނީ 32 އަހަރުގެ ދިވެހި ފިރިހެނެކެވެ. އެމީހާ ހައްޔަރު ކޮށްފައިވަނީ މަސްތުވާތަކެތި އެތެރެކޮށް ވިއްކާ ވިޔަފާރި ކުރާކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން ހިންގި އޮޕަރޭޝަނުގައި ރޭ 01:15 އެހާކަންހާއިރު އއ. ތޮއްޑޫ ބަނދަރުމަތިންނެވެ.


ރިޔާސީ އިންތިޚާބުގައި މ. އަތޮޅުގެ މީހުން ދިރިއުޅޭ ރަށްރަށުގައި ބަހައްޓާ ވޯޓުފޮށީގެ ނަންބަރާއި، ވޯޓުފޮށީގެ ނަމާއި، ވޯޓުލާ ސަރަހައްދު އަދި ވޯޓުފޮށި ބަހައްޓާ ތަން\n2013 ސެޕްޓެމްބަރ 07 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ ރިޔާސީ އިންތިޚާބުގައި މ. އަތޮޅުގެ މީހުން ދިރިއުޅޭ ރަށްރަށުގައި ބަހައްޓާ ވޯޓުފޮށީގެ ނަންބަރާއި، ވޯޓުފޮށީގެ ނަމާއި، ވޯޓުލާ ސަރަހައްދު އަދި ވޯޓުފޮށި ބަހައްޓާ ރަށާއި ތަން މިދަންނަވަނީއެވެ.\nމި ފޮށްޓަށް ވޯޓުލާނީ މުލަކު ހޭލަމޭލަ ހިނގުމުން ސޯސަންމަގަށް ގޮސް، ސޯސަންމަގުން ދެކުނަށް ހުސޭނީމަގަށް ގޮސް، ހުސޭނީމަގުން ހުޅަނގަށް އަސަރީހިނގުމަށް ގޮސް، އަސަރީހިނގުމުން ދެކުނަށް ގޮސް ދަނޑުވަށާހިނގުމާ ހަމައަށްވާ ސަރަޙައްދުގެ އިރު އުތުރުގައިވާ ގޭގޭގެ ރަޖިސްޓަރީގައިވާ މިހުންނާއި މުލަކުގައި ދިރިއުޅޭ އެހެނިހެން ރަށްރަށުގެ މީހުންނެވެ.\nމި ފޮށްޓަށް ވޯޓުލާނީ މުލަކު ހޭލަމޭލަހިނގުމުން ސޯސަންމަގަށް ގޮސް، ސޯސަންމަގުން ދެކުނަށް ހުސޭނީ މަގަށް ގޮސް، ހުސޭނީމަގުން ހުޅަނގަށް އަސަރީހިނގުމަށް ގޮސް، އަސަރީހިނގުމުން ދެކުނަށް ގޮސް ދަނޑުވަށާ ހިނގުމާ ހަމައަށްވާ ސަރަޙައްދުގެ އިރުދެކުނުގައިވާ ގޭގޭގެ ރަޖިސްޓަރީގައިވާ މިހުންނެވެ.\n15 ޝަޢުބާން 1434\nޕަބްލިޝްކުރި ގަޑި: 16:15


ބޭންޑް ސާމާނު (ބްރާސް ބޭންޑް އިންސްޓްރުމަންޓްސް) ގަންނަން ބޭނުންވެއްޖެ\nސްކޫލަކަށް ބޭނުންވާ ބޭންޑް ސާމާނު (ބްރާސް ބޭންޑް އިންސްޓްރުމަންޓްސް) ގަތުމަށް ކުރެވުނު ނަންބަރު 22-TF/1/2015/408(IUL) (15 ޑިސެންބަރު 2015) އިޢުލާނަށް އެންމެ ފަރާތަކުން ކުރިމަތި ލައްވާފައި ވާތީ، މި މަސައްކަތަށް އަންދާސީހިސާބު ހުށަހެޅުމުގެ ފުރުޞަތު އަލުން ހުޅުވާލަމެވެ.\nވީމާ، މި ދެންނެވި ތަކެތި ވިއްކެވުމަށް ބޭނުންފުޅުވެލައްވާ ފަރާތްތަކުން7ޖަނަވަރީ 2016 ވާ ބުރާސްފަތި ދުވަހު 10:00 އަށް ތަޢުލީމީ ފަންޑުގެ އިދާރާ / މިނިސްޓްރީ އޮފް އެޑިޔުކޭޝަން، އެދުރުހިޔާ9ވަނަ ފަންގިފިލާއަށް ވަޑައިގެން މަޢުލޫމާތު ސާފުކުރެއްވުމަށް ފަހު "މަސައްކަތްކުރުމަށް އެދި ހުށަހަޅުއްވާ ފަރާތުގެ މަޢުލޫމާތު ފޯމު" އާއެކު 17 ޖަނަވަރީ 2016 ވާ އާދީއްތަ ދުވަހު 10:00 އަށް ތަޢުލީމީ ފަންޑުގެ އިދާރާ / މިނިސްޓްރީ އޮފް އެޑިޔުކޭޝަން، އެދުރުހިޔާ9ވަނަ ފަންގިފިލާއަށް ވަޑައިގެން އަންދާސީހިސާބު ހުށަހެޅުއްވުން އެދެމެވެ. އިތުރު މަޢުލޫމާތު ބޭނުންފުޅުނަމަ 3341193 އަށް ގުޅުއްވައިގެން މަޢުލޫމާތު ސާފުކުރެއްވުން އެދެމެވެ.\nސުންގަޑި: 07 ޖަނަވަރީ 2016 1000


Faris Maumoon hayyaru kurumah nerunu amureh rangalhu kamah high court in ninmaifi | Jazeera\tފާރިސް ހައްޔަރުކުރުމުގެ އަމުރު ރަނގަޅު: ހައި ކޯޓު - Jazeera\nފާރިސް މައުމޫން ހައްޔަރުކުރުމަށް ނެރުނު އަމުރެއް ރަނގަޅުކަމަށް ހައި ކޯޓުން ނިންމައިފި\nޖަވިޔަނި February 3, 2021 271 views0\nރައްޔިތުންގެ މަޖިލީހުގެ ދިއްގަރު ދާއިރާގެ ކުރީގެ މެމްބަރު އަހުމަދު ފާރިސް މައުމޫން ހައްޔަރުކުރުމަށް ކްރިމިނަލް ކޯޓުން 2017 ވަނަ އަހަރު ނެރުނު އަމުރުތަކުގެ ތެރެއިން އަމުރެއް ރަނގަޅު ކަމަށް ހައި ކޯޓުން ކަނޑައަޅައިފިއެވެ.\nހައި ކޯޓުން މިއަދު ނިންމާފައިވަނީ ކުރީގެ ރައީސް އަބްދުﷲ ޔާމީނުގެ ވެރިކަމުގައި، ރައްޔިތުންގެ މަޖިލީހުގެ އޭރުގެ ރައީސް އަބްދުﷲ މަސީހުގެ އިތުބާރު ނެތްކަމަށް ފާސްކުރުމަށް ބޭނުންވާ ވޯޓު ހޯދުމަށްޓަކައި ރައްޔިތުންގެ މަޖިލީހުގެ މެންބަރުންނަށް ނުފޫޒު ފޯރުވައި ޤާނޫނާއި ހިލާފަށް މަސައްކަތްކޮށްފައިވާ ކަމަށް ތުހުމަތުކުރެވުމާއި ގުޅިގެން ފާރިސް މައުމޫން ހައްޔަރު ކުރުމަށް ކްރިމިނަލް ކޯޓުން ނެރުނު އަމުރަކީ ރަނގަޅު އަމުރެއް ކަމަށެވެ.\nކްރިމިނަލް ކޯޓުން 17 ޖުލައި 2017ގައި ފާރިސް ހައްޔަރު ކުރުމަށް އަމުރު ނެރެފައިވަނީ، ފާރިސް މުޖުތަމަޢުއަށް ދޫކޮށްފައި ބެހެއްޓުމަކީ މައްސަލައިގެ ތަހުގީގަށް ބޮޑެތި ހުރަސްތަކެއް އެޅޭ ކަމަށް ގަބޫލުކުރެވޭތީ ކަމަށް ބުނެއެވެ.\nއޭގެ ދެ ދުވަސް ފަހުން ވެސް ފާރިސް މައުމޫން ހައްޔަރު ކުރުމުގެ އަމުރެއް ކްރިމިނަލް ކޯޓުން ނެރުނެވެ. އެހެން ނަމަވެސް ހައިކޯޓުން ވަނީ އެ އަމުރު މިދިޔަ ހަފްތާގައި ބާތިލުކޮށްފައެވެ.\nރައީސް ޔާމީންގެ ވެރިކަމުގައި އެކިއެކި މައްސަލަތަކުގައި ފާރިސް މައުމޫން ހައްޔަރުކުރުމަށާއި ބަންދުގައި ބަހައްޓަން ގިނަ އަމުރުތަކެއް ކްރިމިނަލް ކޯޓުން ނެރުނެވެ. އެ އަމުރުތައް އޭނާގެ ފަރާތުން ހައިކޯޓުގައި އިސްތިއުނާފްކޮށްފައިވާއިރު، ބައެއް މައްސަލަތައް މިހާރު ވަނީ ނިމިފައެވެ.\nފާރިސް ހައްޔަރުކުރުމުގެ އަމުރު ރަނގަޅު: ހައި ކޯޓު


FAM Youth mubaaraiy anna mahu 21 gai | Mihaaru\nމިދިޔަ އަހަރުގެ ޔޫތު ޗެމްޕިއަންޝިޕްގެ ތެރެއިން މާޒިޔާގެ ކުޅުންތެރިއަކު ކައިރިން ޓީސީގެ ދާދު (ކ) ބޯޅަ ހިފައިގެންދަނީ.-- ފޮޓޯ: ނިޝާން އަލީ/ މިހާރު\n23 ނޮވެމްބަރ 2017 - 11:46 1 comment\nއެފްއޭއެމުން މި އަހަރު އާ ފޯމެޓަކަށް މުބާރާތްތައް ކުރިއަށް ގެންދަން ތާވަލްކުރިއިރު މި އަހަރު ކުރީކޮޅުގައި އާއްމުކުރި އެފްއޭއެމްގެ އަހަރީ ކަލަންޑަރުގައި ޔޫތު ޗެމްޕިއަންޝިޕް ހިމަނާފައެއް ނުވެ އެވެ. އެހެން ނަމަވެސް އޭރު ވެސް އެފްއޭއެމުން ވަނީ އެ މުބާރާތް ބާއްވާނެ ކަމަށް ބުނެފަ އެވެ.\nއަންނަ މަހު 21 ވަނަ ދުވަހު ފަށާ މުބާރާތުގައި ވާދަކުރުމުގެ ފުރުސަތު އަންނަ މަހު ތިން ވަނަ ދުވަހާ ހަަމައަށް ވަނީ ހުޅުވާލައިފަ އެވެ. އެފްއޭއެމުން ބުނީ އެ މުބާރާތުގައި ވާދަކުރުމުގެ ފުރުސަތު ހުޅުވާލައިފައިވަނީ އުރީދޫ ދިވެހި ޕްރިމިއާ ލީގުގައި ވާދަކުރާ އަށް ޓީމުގެ އިތުރުން މާލޭ ލީގުގައި ވާދަކުރި ޓީމުތަކަށް ކަމަށެވެ.\nއެފްއޭއެމުން 2011 ވަނަ އަހަރު ބާއްވަން ފެށި މުބާރާތް މެދުކެނޑުނީ 2014 ވަނަ އަހަރު ބޭއްވުމަށް ފަހު އެވެ. މުބާރާތުގެ ޗެމްޕިއަންކަން ހޯދާފައިވާ ޓީމުތަކަކީ މާޒިޔާ، ވެލެންސިއާ، ވިކްޓަރީ އަދި ކްލަބް އީގަލްސް އެވެ. މިދިޔަ އަހަރު މި މުބާރާތުގެ ޗެމްޕިއަންކަން އީގަލްސް އިން ދެ ވަނަ ފަހަރަށް ހޯދީ ފައިނަލުގައި ޓީސީ ސްޕޯޓްސް ކްލަބް ބަލިކުރުމަށް ފަހު އެވެ.\nމިދިޔަ ދެ އަހަރު ޗެމްޕިއަންކަން ހޯދި އީގަލްސް އިން މި އަހަރު ތަށި މިލްކު ކުރަން ނުކުންނައިރު އަންނަ ހަފްތާގައި ފަށާ އެފްއޭ ކަޕް ފުޓްބޯޅަ މުބާރާތުގައި ކުޅޭނީ އީގަލްސްގެ ޔޫތު ޓީމެވެ.\nޔޫތު ޗެމްޕިއަންޝިޕަކީ ފުރަތަމަ ޑިވިޝަނަށް ޒުވާން ކުޅުންތެރިން ތައާރަފް ވުމަށް ރަނގަޅު މުބާރާތެކެވެ. މި މުބާރާތުގެ ތެރެއިން އައި ބައެއް ކުޅުންތެރިން މިހާރު އަންނަނީ ގައުމީ ޓީމަށް ކުޅެމުންނެވެ. އޭގެ ތެރޭގައި އީގަލްސްގެ މިހާރުގެ ފޯވާޑް އިބްރާހިމް މުބީން (މުއްކި) އާއި އަންސަރު އިބްރާހިމް އަދި މާޒިޔާގެ އަހުމަދު އިމާޒް (އާއްކޮ) އާއި އަމްދާން އަލީ (އެންޑީ) އަދި މިދިޔަ އަހަރުގެ އެންމެ އުއްމީދީ ކުޅުންތެރިޔާގެ މަގާމު ހޯދި އަހުމަދު ރިޒުވާން (ރިޒޭ) ހިމެނެ އެވެ.\nއިތުރު ލިޔުންތައް އެފްއޭއެމް އެފްއޭއެމް ޔޫތު ޗެމްޕިއަންޝިޕް


Inthihaabah Suspend Kuri Muvahzzafun Ge Massalla High Court In Balaeh Nugaiy - Vaguthu\nލޯކަލް ކައުންސިލު އިންތިހާބާއި އަންހެނުންގެ ތަރައްގީއަށް މަސައްކަތްކުރާ ކޮމިޓީގެ އިންތިހާބަށް ކުރިމަތިލުމުގެ ސަބަބުން ސަސްޕެންޑް ވެފައިވާ ސިވިލް ސާވިސްގެ މުވައްޒަފުންނަށް ޝަރުއީ ނިޒާމުގެ ތެރެއިން ހައްލެއް ހޯދައިދިނުމަށް ކަމަށް ބުނެ ސިވިލް ސާވިސް ކޮމިޝަނުން ހައިކޯޓަށް ހުށަހެޅި މައްސަލަ އެ ކޯޓުން ބަލައި ނުގަތުމަށް ނިންމައިފިއެވެ.\nހައިކޯޓުން ބުނީ ލޯކަލް ކައުންސިލްގެ އިންތިޚާބާ، އަންހެނުންގެ ތަރައްޤީއަށް މަސައްކަތް ކުރާ ކޮމިޓީތަކުގެ އިންތިޚާބަށް ކުރިމަތިލާފައިވާ ސިވިލް ސާވަންޓުންގެ ސަސްޕެންޝަނާއި ގުޅިގެން، ސިވިލް ސާވިސް ކޮމިޝަނުން، ދިވެހިރާއްޖޭގެ ހައިކޯޓަށް ހުށަހެޅި ދުސްތޫރީ މައްސަލައަކީ، ދިވެހިރާއްޖޭގެ ހައިކޯޓަށް އިހްތިސާސް ލިބިދޭ ބާވަތުގެ ދުސްތޫރީ މައްސަލައެއްކަމުގައި ނުވާތީ، އެ މައްސަލަ ދިވެހިރާއްޖޭގެ ހައިކޯޓަށް ބަލައި ނުގަންނަން ނިންމާފައިވާ ކަމަށެވެ.\nސިވިލް ސަރވިސް ކޮމިޝަނުން އިއްޔެ ވިދާޅުވީ ކޮވިޑް 19 އާއި ގުޅިގެން އިންތިޚާބު ބާއްވާނެ ދުވަހެއް އެގިފައި ނުވުމާއި، އިންތިޚާބުގައި ވާދަކުރުމަށް ސިވިލް ސަރވިސް ކޮމިޝަނުން ސަސްޕެންޑް ކޮށްފައިވާ މުވައްޒިފުންނަށް އަވަސް ހައްލުތަކެއް ހޯދުމަށް މަސައްކަތް ކުރަމުންދާކަމަށެވެ.\nސިވިލް ސާވިސް ކޮމިޝަނުން ވިދާޅުވީ މި މައްސަލައަށް އަވަސް ހައްލެއް ހޯދޭނެ ގޮތަކީ ކޮބައިތޯ ދެނެގަތުމުގެ ގޮތުން އިލެކްޝަންސް ކޮމިޝަނާއި ސިވިލް ސަރވިސް ކޮމިޝަނާމެދު ފޯނު ކޮންފަރެންސްގެ ޒަރިއްޔާއިންވެސް އަންގާރަދުވަހު މަޝްވަރާކޮށްފައިވާކަމަށެވެ.\nއިންތިޚާބު މުއްދަތެއް ނެތްގޮތަށް ފަސްކުރުމަށް މިހާރު ނިންމާފައި ވީނަމަވެސް އިންތިޚާބަށް ކުރިމަތިލުމުން ސަސްޕެންޑް ކޮށްފައިވާ ސިވިލް ސަރވިސް މުވައްޒިފުންނަށް މުސާރަޔާއި ރަމަޟާން މަހުގެ އިނާޔާތްވެސް ނުލިބެއެވެ. އެހެންވެ ގިނަ މުވައްޒަފުންނަށް ވަނީ ވަރަށް ބޮޑެތި މާލީ ދަތިކަމަކާއި ކުރިމަތިވެފައެވެ.\nސަރުކާރުން ވިދާޅުވެފައި ވަނީ ކައުންސިލް އިންތިޚާބު ލަސްކުރަން މިހާރު މަޖިލީހަށް ހުށަހަޅާފައިވާ ސަން ސެޓް ޤާނޫނުން މުވައްޒަފުންގެ ސަސްޕެންޝަން މައްސަލައަށް ހައްލެއް ލިބިގެންދާނެ ކަމަށެވެ. ނަމަވެސް އެ ޤާނޫނުގެ މަސައްކަތް ރައްޔިތުން މަޖިލީހުގައި ކުރިއަށްދަނީ ވަރަށް ލަސް ދުވެއްޔެއްގައެވެ. އެހެންކަމުން އެ ޤާނޫނު ފާސްވެ، ތަސްދީގު ކުރެވޭނެ ދުވަހެއް ވެސް އަދި ނޭނގެއެވެ.\nއޭޕްރީލް 23, 2020 22:55\nތިޔަ މައްސަލަ ހުށަހަޅަން ޖެހޭނީ ކެނެރީކޯޓަށް އެކޯޓުން އެކަނި ތިޔަ މައްސަލަ ބެލޭނީ ރައްޔިތުންގެ މަޖިލީހޭ ކިޔާ ކެނެރީ ޕްރައިވެޓް ލިމިޓެޑުގަ ހަދާފަ އޮންނާނެ ޝަރުޢީ އަދި ޤާނޫނީ ހރިހާ މައްސަލައެއްބަލާ ޙުކުމްކުރާ ކޮމެޓީއެއް އެ ކޮމެޓީން ތިޔަ މައްސަލައަށް ހައްލެއް ގެނެވޭނީ ޤާނޫނު އަސާސީގަ ކޮންމެ އެއްޗެކޭ ލިޔެފަ އޮތަސް ހައިކޯޓު ސްޕްރީމް ކޯޓުގަ ތިބި ފަނޑިޔާރުންނަކަށް ކެނެރީ ޕްރައިވެޓް ލިމިޓެޑުގެ މެމްބަރުން ހިތްޕުޅާނުވާކަމެއް ކުރާކަށްނުކެރޭނެ ފަނޑިޔާުންނަށް އޮތީ ބިރު ދައްކާފަ މުޅި ޖުޑިސަރީ އޮތީ ވާގި ދުއްވާލާފަ ހުރިހާ ބާރެއް ކެނެރީ ޕްރައިވެޓް ލިމިޓެޑުގެ ބަނޑުދަށުގަ އޮތީ އެހެން ވީމާ ތިޔަ މައްސަލަ ހުށަހަޅަންޖެހޭނީ އެކުންފުނީގެ ކޯޓަށް\nއޭޕްރީލް 23, 2020 23:26\nކަމެއްގެ ހައްލު ހޯދަން ނޭގޭ ބައެއް


Dhiraagu Nowmv medhuverikoh NGO thakah ehee foarukohdhevene\nދިރާގު ނައުއެމްވީ މެދުވެރިކޮށް އެންޖީއޯތަކަށް އެހީ ފޯރުކޮށްދެވޭނެ---ފޮޓޯ:ދިރާގު\nދިރާގު ނައުއެމްވީ މެދުވެރިކޮށް އެންޖީއޯތަކަށް އެހީ ފޯރުކޮށްދެވޭނެ\nދިރާގުންގެ ލައިފްސްޓައިލް އެޕްލިކޭޝަން "ނައުއެމްވީ" މެދުވެރިކޮށް މިހާރު ފަސޭހަކަމާއެކު އެންޖީއޯ ނުވަތަ ހިލޭސާބަހަށް މަސައްކަތްކުރާ ޖަމާއަތްތަކަށް އެހީތެރިވާން ބޭނުން ފަރާތްތަކަށް އެކަން ފަސޭހަކޮށްދީފި އެވެ.\nދިރާގުން ބުނީ އެ ކުންފުނިން އަލަށް ތައާރަފުކުރި މި ހާއްސަ ފީޗާ ބޭނުންކޮށްގެން ހިލޭ ސާބަހަށް މަސައްކަތްކުރާ ޖަމާއަތްތަކަށް އެހީތެރިކަން ފޯރުކޮށްދެވުމުގެ އިތުރުން އެ ޖަމާއަތްތަކުން ބާއްވާ ފަންޑްރެއިޒިން ކެމްޕެއިން ތަކަށްވެސް ފަސޭހަކަމާއެކު އެހީތެރިކަން ފޯރުކޮށްދެވޭނެ ކަމަށެވެ.\nއެގޮތުން ނައު އެމްވީ އެޕްގައި މިވަގުތު ހަތަރު އެންޖީއޯއެއް ވަނީ ލިސްޓް ކޮށްފައިވާނެ ކަމަށް ދިރާގުން ބުންޏެވެ. އަދި މީގެ ތެރެއިން ކޮންމެ އެންޖީއޯ އަކުންވެސް ހާއްސަ ފަންޑްރައިޒާއެއް ހުޅުވާލާފައިވާކަމަށް ދިރާގުން ބުންޏެވެ.\nނައު އެމްވީގެ ޑޮނޭޝަން ފީޗާ އާ ބެހޭގޮތުން ދިރާގުގެ މެނޭޖަރު ބިޒްނަސް ޑިވަލޮޕްމެންޓް އަހުމަދު ޝިނާއު އަބްދުލް ގާދިރު ވިދާޅުވީ މި ދަނޑިވަޅަކީ މިފަދަ ޖަމިއްޔާތަކަށް އެންމެންގެ އެހީތެރިކަން ވަރަށް ބޮޑަށް ބޭނުންވެފައިވާ ދަނޑިވަޅެއް ކަމަށެވެ.\n"ސަބަބަކީ ކޮވިޑް19 ގެ ބަލިމަޑުކަމުގެ ސަބަބުން ވަރަށް ގިނަ އެންޖީއޯ ތަކުގެ މަސައްކަތްތަކަށް ފަންޑްރައިޒް ކުރުމަށް ވަރަށް ގިނަ ދަތިތައް ކުރިމަތިވެފައި ވާތީ ދިރާގު ނައުއެމްވީ އެޕް މެދުވެރިކޮށް އަޅުގަނޑުމެން ބޭނުންވީ އެންޖީއޯ ތަކާ އަމިއްލަ ފަރާތްތަކާ ގުޅުވާލަދީ، އަމިއްލަ ފަރާތްތަކުން، އެފަރާތްތައް ސަޕޯޓްކުރަން ބޭނުންފުޅުވާ ކަމަކަށް ނުވަތަ އެންޖީއޯ އަކަށް ފަސޭހަކަމާއެކު އެހީތެރިކަން ފޯރުކޮށްދިނުމުގެ މަގު ތަނަވަސް ކޮށްދިނުމަށް،" ޝިނާއު ވިދާޅުވިއެވެ.\nމީގެ އިތުރުން، އެންޖީއޯ ތަކުން ކުރާ މަސައްކަތްތަކީ ކޮބާކަން ދެނެގަނެ، އެޕް މެދުވެރިކޮށް ފަސޭހަކަމާއެކު ބޭނުންވާ އެންޖީއޯ އަކަށްފައިސާގެ އެހީތެރިކަން ފޯރުކޮށްދެވޭނެ އިންތިޒާމެއް ގާއިމް ކުރުމަކީވެސް މަގުސަދެއް ކަމަށް އޭނާ ވިދާޅުވިއެވެ.\nދިރާގު ނައުއެމްވީ އެޕް މެދުވެރިކޮށް ޑޮނޭޓް ކުރެވޭނީ ދިރާގުޕޭ މެދުވެރިކޮށެވެ.\nނައުއެމްވީ މޮބައިލް އެޕަކީ ތަފާތު މުނިފޫހިފިލުވުމާއި ލައިފްސްޓައިލް ފީޗާތައް ހިމެނޭ އެޕްލިކޭޝަނެކެވެ\nއިތުރު ހަރަދަކާ ނުލާ 100 އަށް ވުރެ ގިނަ ޗެނަލް ހުރިހާ ކަސްޓަމަރުންނަށް\nމާރޗުމަހު އިމްޕޯޓް މުދާލުން ދައުލަތަށް ލިބުނު އާމްދަނީ އިތުރުވެއްޖެ\nކުޅުދުއްފުށީގައި އޭޓީއެމް ސެންޓަރ އަޕްގްރޭޑްކޮށް ހިދުމަތްދޭން ފަށައިފި


Raees Nasheed ge dhathurufulhakah dhakan buni 444 rufiya dhakkavaifi – Iru\n14 ފެބުރުވަރީ 2021\nމީ ކާކުކަން އެގިއްޖެ ނަމަ ގަބޫލު ކުރަންވެސް ދަތިވާނެ!\nއަހަރެމެންގެ ދެވަނަ ދަރިފުޅަށް ސަމާލުކަން ބޭނުމެއް ނޫން: ކަރީނާއާއި ސައިފް\nދެ ދުވަސްތެރޭ ރާއްޖެއަށް 9000އަށްވުރެ ގިނަ ފަތުރުވެރިން\nޕެސްޓް ޑްރަގާއެކު ހައްޔަރުކޮށްފި\nރިސޯޓުތަކުގައި ކޯވިޑް-19 ވެކްސިން ދޭން ފަށައިފި\nރުބީނާ ވަރިކުރާކަށް ނޫޅެން: އަބިނަވް\nދިޕިކާއާ ދިމާއަށް އެއްޗެހި ކިއީ މީހަކަށް ވަރުގަދަ ރައްދެއް ދީފި\nރައީސް ނަޝީދުގެ ދަތުރުފުޅަކަށް ދައްކަން ބުނި 444ރ ދައްކައިފި\nސަމާ· 16 ޖޫން 2020\nރައްޔިތުންގެ މަޖިލީހުގެ ރައީސް، އަދި ކުރީގެ ރައީސް މުހައްމަދު ނަޝީދުގެ ދަތުރުފުޅަކަށް އެންޓި ކޮރަޕްޝަން ކޮމިޝަން (އޭސީސީ) އިން ދައްކަން އެންގި، 444ރ (ހަތަރުސަތޭކަ ހަތަރު ރުފިޔާ) ދައްކަވައިފި އެވެ.\nމަޖިލީހުގެ މަސައްކަތްތަކާ ގުޅޭ މައުލޫމާތު ހިއްސާކޮށްދެއްވުމަށް ރައްޔިތުންގެ މަޖިލީހުގެ އިދާރާގައި ބޭއްވި ނޫސްވެރިންގެ ބައްދަލުވުމުގައި ނޫސްވެރިޔަކު ކުރި ސުވާލަކަށް ޖަވާބު ދެއްވަމުން މަޖިލީހުގެ ރައީސް، ރައީސް ނަޝީދު ވަނީ އެފައިސާ ދައްކަވާފައިވާ ކަމަށް ވިދާޅުވެފަ އެވެ.\nމައުލޫމާތު ލިބިފައިވާ ގޮތުގައި، އެފައިސާ އޭސީސީއަށް ދައްކާފައިވަނީ ފެބްރުއަރީ މަހުގެ 23 ވަނަ ދުވަހު އެވެ. އަދި އެފައިސާ ދައްކާފައިވަނީ މަޖިލީހުގެ އިދާރާއިން ކަމަށްވެސް ވެއެވެ.\nއޭސީސީން ތަހުގީގުކޮށްފައިވަނީ ރައީސް ނަޝީދު، އެމްޑީޕީގެ ދަތުރެއްގައި، ކުރައްވާ އަމިއްލަފުޅު ދަތުރުތަކުގައި ދައުލަތުގެ މުވައްޒަފުންނާއި ވަސީލަތްތައް ބޭނުންކުރައްވައިގެން ރަސްމީ ދަތުރެއްގެ ގޮތުގައި މަޖިލީހުގެ ރަސްމީ މީޑިއާ ބޭނުންކޮށްގެން ކަވަރު ކުރަމުންދާ މައްސަލައެވެ. މި މައްސަލައާއި ގުޅިގެން އޭސީސީން މަޖިލީހަށް ފޮނުވި “އިސްލާހު ކުރުމަށް އަންގާ އެންގުން” މިއަހަރުގެ ފެބްރުއަރީ 19 ވަނަ ދުވަހުގެ ޖަލްސާގައި ރައީސް ނަޝީދު ވަނީ މެމްބަރުންނަށް އިއްވަވާ ދެއްވާފައެވެ.\nއޭސީސީން ބުނެފައިވަނީ 31 އޮކްޓޫބަރު 2019 ގައި ގއ. ވިލިނގިލީގައި ބޭއްވި “ދެކުނު މަހާސިންތާ” ނިންމާލުމަށްފަހު ކޫއްޑޫއިން މާލެ އައި މަޖިލީހުގެ ދެ މުވައްޒަފުންގެ ޓިކެޓަށް، މީހަކަށް ޙަރަދުކޮށްފައިވަނީ 1,222.00ރ (ބާރަ ސަތޭކަ ބާވީސް ރުފިޔާ) ކަމަށް ފާހަގަވެފައިވާ ކަމަށެވެ. އެގޮތުން މަހާސިންތާ ނިންމާލުމަށްފަހު ރައްޔިތުންގެ މަޖިލީހުގެ ރައީސް ފުވައްމުލަކު ސިޓީ އާއި އައްޑޫ ސިޓީއަށް ކުރި ދަތުރުގައި ބައިވެރިވި ރައްޔިތުންގެ މަޖިލީހުގެ ރައީސް ނަޝީދުގެ ހަށިފާރަވެރިންނާއި ޗީފް ބިއުރޯ އޮފިސަރ، ގަމުން މާލެ ދިއުމުގެ ޓިކެޓަށް ކޮންމެ މީހަކަށް 1,333,00ރ (ތޭރަ ސަތޭކަ ތިރީސް ތިން ރުފިޔާ) ޚަރަދުކޮށްފައިވާ ކަން ވެސް އެ ކޮމިޝަނުން ފާހަގަކޮށްފައި ވެއެވެ.\n8 ފެބުރުވަރީ 2021\nހަރުކަށި ފިކުރުގެ ޝިކާރައަކަށް ވި 17 ކުއްޖަކަށް ޖެންޑާއިން އެހީވެއްޖެ\nނަމަވެސް އެ ދުވަސްވަރު ކޫއްޑޫއިން މާލެއަށް ކުރާ ދަތުރުތަކުގެ އަގަކީ މީހަކަށް 1,222.00ރ (ބާރަ ސަތޭކަ ބާވީސް ރުފިޔާ) ކަމަށާއި، މަހާސިންތާ ނިންމާލުމަށްފަހު ކޫއްޑޫއިން މާލެ ދިއުމުގެ ބަދަލުގައި މަހާސިންތާގެ ޕްރޮގްރާމްތަކުގެ ތެރޭގައި ނުހިމެނޭ ކަންކަމުގައި ބައިވެރިވުމަށް ފުވައްމުލަކު ސިޓީއާއި އައްޑޫ ސިޓީއަށް ދަތުރުކުރުމުގެ ސަބަބުން ޓިކެޓަށް އިތުރަށް ޚަރަދުކޮށްފައިވާ 444ރ ދައުލަތަށް އަނބުރާ ހޯދުމަށް އެ ކޮމިޝަނުން އަންގާފައި ވެއެވެ.\nއަދި އެފައިސާ ހޯދުމަށްފަހު އެކަން އެ ކޮމިޝަނަށް އެންގުމަށް މަޖިލީހުގެ އިދާރާއަށް އަންގާފައިވެއެވެ.


ހައިކޯޓުގެ ހުކުމާއެކު ގެވެށި އަނިޔާގެ ޝިކާރައަކަށްވާ މީހުންނަށް އިންސާފުގެ އުންމީދު!\nއައިޝަތު ހަނާ 1 އޮކްޓޯބަރު 2020 19:08\nމީގެ7އަހަރު ކުރިން ގދ.ތިނަދޫ، ތޭންކް ޒިޔާދާ ނަޢީމަށް އޭނާގެ ފިރިމީހާ ކުރި އަނިޔާތަކުގެ ޝިކާރައަކަށްވެ ދުނިޔެ ދޫކުރި ހާދިސާއަކީ މުޅި ޤައުމަށް ސިހުންގެނުވި ހާދިސާއެކެވެ. ގެވެށި އަނިޔާގެ މައްސަލަތަކާމެދު ޢާންމުންގެ ހޭލުންތެރިކަން އިތުރުވެ، އަނިޔާވެރިކަމުން އަންހެނުން ސަލާާމަތްކޮށް ދަފަރާކުރުމަށް ޤާނޫނީ ނިޒާމުތަކާއި، ޝަރީޢަތްކުރުމުގެ މިންގަނޑުތަކާއި، އިޖުތިމާޢީ މުޅި ނިޒާމު އެކީ ހަރުދަނާކުރަން ޖެހިފައިވާކަމުގެ ޙަޤީޤަތް ދިވެހިންގެ ލޯތަކަށް ދައްކުވައިދިން ހިތާމަވެރި ޙާދިސާއެކެވެ.\nމިއަދު ދިވެހިރާއްޖޭގެ ހައިކޯޓުން މި މައްސަލާގައި ޒިޔާދާގެ ކުރީގެ ފިރިމީހާގެ މައްޗަށް ކުރި ޙުކުމަކީ ޙަޤީޤީ މާނާގައިވެސް އަންހެނުންގެ ޙައްޤުތައް ހިމާޔަތްކުރުމަށް ކުރަމުންދާ މަސައްކަތުގައި ކުރިއަށް އެޅުނު މުހިއްމު ފިޔަވަޅެކެވެ. އެ ހުކުމުގައި ކަނޑައެޅިގެން ދިޔަ ވަރަށް ގިނަ މަބްދައުތައް (ޕްރިންސިޕަލްސް)ވާނީ ކުރިއަށް އޮތް ތަނުގައި ގެވެށި އަނިޔާގެ ޝިކާރައަކަށްވާ އަންހެނުންނަށް އިންސާފު ލިބުން ކަށަވަރުކޮށްދެނެވި އަސާސްތަކަކަށެވެ.\nޤާނޫނު އިސްލާމީ ޝަރީޢަތާ ޚިލާފެއް ނޫން\nޤާނޫނަށް ބަދަލު ގެނެސް އަނބިމީހާއާމެދު ގަދަކަމުން ޖިންސީ ގުޅުން ހިންގުމަކީ ރޭޕުކުރުން ކަމުގައި ކަނޑައަޅަން ނިންމުމުން ބައެއް ފަރާތްތަކުން އެއީ އިސްލާމީ ޝަރީޢަތާ ޚިލާފު ނިންމުމެއް ކަމުގައާއި، ކާވެނީގެ ތެރޭގައި ރޭޕު ނޯންނާނެ ކަމުގައި ބުންޏެވެ. މި ބުނުމަށް ހައިކޯޓުގެ ޙުކުމުގައި، ހުކުމް ލިޔުއްވި ފަނޑިޔާރު އަލްއުސްތާޛު ޢަލީ ސަމީރުވަނީ ވަރަށް ތަފުސީލުކޮށް ރައްދުދެއްވާފައެވެ.\nއެގޮތުން ހައިކޯޓުގެ ހުކުމުގައި ފާހަގަކޮށްފައިވަނީ ރޭޕަކީ ޢާންމު ގޮތެއްގައި ކާވެނީގެ ބޭރުން ގަދަކަމުން ޖިންސީ ގުޅުން ހިންގުމަށް ކިޔާ ނަމެއް ކަމުގައެވެ. އަދި ޤާނޫނުގައި އަނބިމީހާ ރޭޕުކުރުން މާނަކޮށްފައިވަނީ ޢާންމުކޮށް ރޭޕުގެ މާނާގައި ބޭނުންކުރާ ކުށާ ތަފާތު އެހެން ކުށެއްގެ ގޮތުގައިކަން ފަނޑިޔާރު ފާހަގަކުރެއްވިއެވެ. އެއާއެކު، މިތަނުގައި ބަލަންވީ ކުށުގެ ނަމަށް ނޫން ކަމަށާއި، ޢަމަލަށް ކަމުގައިވެސް ފާހަގަކުރައްވައި، އަނބިމީހާ ނަމަވެސް އެއްވެސް މީހަކާއެކު ގަދަކަމުން ޖިންސީ ގުޅުން ހިންގުމަކީ އެ އަމަލު ރައްދުވާ ފަރާތަށް ދޭ އަނިޔާއެއް ކަމުގައި އެ ހުކުމުގައި ބުނެފައިވެއެވެ.\nއަދި ކާވެނީގެ ތެރޭގައި ޖިންސީ ގުޅުން ހިންގުމުގެ ހައްގު އިސްލާމީ ޝަރީޢަތުގައި ލިބިފައިވަނީ ދެމަފިރިންނަށް ހަމަހަމަ ގޮތެއްގައި ކަމަށްވެސް ފަނޑިޔާރު ސަމީރު ފާހަގަކުރެއްވިއެވެ. އެއީ ފިރިމީހާއަށްވެސް އަދި އަނބިމީހާއަށްވެސް އޮންނަ ޙައްޤެއްކަން ކީރިތި ޤުރުއާނާއި ސަލާމާއި ޞަލަވާތްލެއްވުނު ނަބިއްޔާގެ މަތިވެރި ސުންނަތުން އެނގޭ ކަމުގައިވެސް އެ ހުކުމުގައި ފާހަގަކުރެއްވިއެވެ.\nހަމައެހެންމެ އިސްލާމީ ޝަރީޢަތުގައި ބައެއް ޙާލަތްތަކުގައި ފިރިމީހާއާއެކު ޖިންސީ ގުޅުން ހިންގުމަށް އިންކާރުކުރުމުގެ ޙައްޤު އަނބިމީހާއަށް ލިބިފައިވާ ކަމާއި، އެއިން ބައެއް ޙާލަތްތަކުގައި ޖިންސީ ގުޅުން ހިންގުމަށް އަނބިމީހާ އިންކާރުނުކުރުމަކީ އޭނާ ފާފަވެރިވެދާނެ ކަމެއް ކަމުގައި ބުނެވޭކަމުގައި ފަނޑިޔާރުން ފާހަގަކުރެއްވިއެވެ. އެގޮތުން ޙައިޟާއި ނިފާސްގެ ދުވަސްވަރުގެ އިތުރަށް ރަމަޟާން މަހު ރޯދައަށް ހުންނަ ވަގުތާއި، ޡިހާރުކުރުމަށްފަހު ކައްފާރާ އަދާނުކޮށް ހުންނަ ވަގުތަކީ އެ ވަގުތުތަކުގައި ޖިމާޢުވުމަށް އިންކާރުކުރުމުގެ ޙައްޤު އޮންނަ، އަދި އެއިން ވަގުތެއްގައި އެކަމަށް އިންކާރުނުކޮށްފިނަމަ، އަނބިމީހާ ފާފަވެރިވުން އެކަށީގެންވާ ޙާލަތްތަކުގެ ތެރެއިން ބައެއް ޙާލަތް ކަމުގައި ފާހަގަކުރައްވާފައިވެއެވެ.\nމި ހުކުމުގައި އިތުރަށް ފާހަގަކޮށްފައިވަނީ އަނބިމީހާގެ ނުރުހުމުގައި އޭނާއާ ޖިމާޢުވުމަކީ އޭނާއަށް ދެވޭ ވަރަށް ބޮޑު އަނިޔާއެއް ކަމަށާއި، އިސްލާމީ ޝަރީޢަތުގައި އެއްވެސް މީހަކަށް އެއްވެސް ބާވަތެއްގެ އަނިޔާއެއްކުރުން ޢާންމު ޤަވާޢިދެއްގެ ގޮތުންވަނީ ނަހީކުރައްވާފައި ކަމަށެވެ. އަދި މިޤަވާޢިދު އަނބިންނަށް އިތުރަށް ޚާއްޞަވާކަން އަނބިންނާމެދު ހެޔޮކޮށް ހިތުމަށް ކީރިތި ޤުރުއާނުގައި ހުރި ދަލީލުތަކުންނާއި، ސަލާމާއި ޞަލަވާތްލެއްވުނު ނަބިއްޔާ އެކަމުގެ މައްޗަށް ބާރުއަޅުއްވާފައިވާ މިންވަރުން އެނގިގެންދާ ކަމުގައިވެސް ޙުކުމުގައި ފާހަގަކޮށް، އެކަމަށް ބާރުދޭ ދަލީލުތައް ހިމަނުއްވާފައިވެއެވެ. ހަމައެހެންމެ މާތް ނަބިއްޔާގެ ޙައްޖަތުލް ވަދާޢުގެ ޚުޠުބާގައި އަންހެނުންނާމެދު އޯގާތެރިވުމަށް އަންގަވައި އަމުރުކުރެއްވިކަންވެސް ފާހަގަކުރައްވާފައިވެއެވެ.\nއަދި އަނބިންނާމެދު އޯގާތެރިވުމަށާއި، ދެމަފިރިންގެ ދެމެދުގައި އޮންނަ ގުޅުމުގެ އަސާސަކީ ލޯތްބާއި އިހުތިރާމު ކަމުގައި ކީރިތި ޤުރުއާނާއި ސުންނަތުން އަންގަވާފައިވަނިކޮށް، އެމަގުން ބޭރުވާ ފަރާތްތަކަށް އަދަބު ދިނުމަށް ތައުޒީރީ އަދަބު ކަނޑައެޅުމަކީ ކުރެވިދާނެ ކަމެއްކަން އެނގޭ ކަމުގައިވެސް ޙުކުމުގައި ފަނޑިޔާރުން ފާހަގަކުރެއްވިއެވެ.\nހެކި ބަސް ބަލާ މިންގަނޑު\nދެވަނައަށް މިއަދުގެ ހުކުމުގައި އެންމެ މުހިއްމު ނުކުތާއެއްގެ ގޮތުގައި ބަހުސްކުރައްވާފައިވަނީ ކުށް ސާބިތުކުރުމުގައި ހެކި މިންކުރާ މިންގަނޑާ ގުޅޭ ގޮތުންނެވެ. އެގޮތުން މި ކުށަކީ އިސްލާމީ ޝަރީޢަތުގައި ކުށް ސާބިތުކުރުމަށް ހެކީގައި ވަކި ނިސާބެއް ނުވަތަ މިންވަރެއް ހަމަވާންޖެހޭ ބާވަތުގެ ކުށްތަކުގެ ތެރޭގައި ހިމެނޭ ކުށެއް ނޫންކަން ފަނޑިޔާރުން ފާހަގަކުރެއްވިއެވެ. ފަނޑިޔާރުން ފާހަގަކުރެއްވި ގޮތުގައި ޖިންސީ ކުށްތަަކަކީ ޢާންމު ގޮތެއްގައި މީހުންނަށް ފެންނަ ތަންތަނުގައި ހިނގާ ކުށްތަކެއް ނޫނެވެ. އަދި ޚާއްޞަކޮށް ދެމަފިރިންގެ މެދުގައި ހިނގާ މިބާވަތުގެ ކުށްތަކަކީ ބަޔަކަށް ފެންނަ ތަނުގައި ހިނގާ ކުށްތަކެއް ނޫން ކަމަށާއި، އެހެންކަމުން މިބާވަތުގެ ކުށެއް ހިނގަނިކޮށް ލޮލަށް ފެނުނު ހެކިން ގިނަ ފަހަރަށް ނުތިބޭނެ ކަމުގައި ފަނޑިޔާރުން ވިދާޅުވިއެވެ.\nފަނޑިޔާރުން ފާހަގަކުރެއްވި ގޮތުގައި މިފަދަ ކުށްތަކަކީ ޢާންމު ގޮތެއްގައި އިތުރު ބަޔަކަށް ފެންނަ ގޮތަށް ހިންގާ ކުށްތަކަށްނުވާތީ މިބާވަތުގެ ކުށް ސާބިތުކުރުމުގައި ހެކި ވަޒަންކުރުމުގެ މިންގަނޑުތަކަށް ޤާނޫނުން ލުއިދީފައިވެއެވެ. އެގޮތުން ޖިންސީ ކުށުގެ ޤާނޫނާއި ކުޑަކުދިންނާމެދު ޖިންސީ އަމަލުކުރާ މީހުންނާމެދު ޚާއްޞަ އުޞޫލުތަކަށް އަމަލުކުރުމުގެ ޤާނޫނުގައިވެސް ކުށް ސާބިތުކުރުމުގެ މިންގަނޑަށް ލުއި ދީފައިވާކަން ފާހަގަކުރެއްވިއެވެ.\nއެގޮތުން ޤާނޫނު އަސާސީގައި ކަނޑައަޅާފައިވާ އެކަށީގެންވާ މިންވަރެއްގެ ޝައްކެއް ނެތި ޝަރީޢަތަށް ޖިންސީ ކުށުގެ ޤާނޫނުގައި ބަޔާންކުރާ ކުށްތައް ސާބިތުކުރުމުގައި ބޭނުންކުރެވޭނެ ހެކި އެ ޤާނޫނުގައި ބަޔާންކޮށްފައިވާކަމާއި، އޭގެ ތެރޭގައި ފޮރެންސިކް ނިޝާންތަކާއި ތަހުލީލުތަކުން ލިބޭ ހެއްކާއި، ސައިންޓިފިކް ތަހުލީލުތަކުން ލިބޭ ނަތީޖާއާއި، މީހަކާމެދު ހަގީގަތެއް ނެތް ވާހަކައެއް ހަދައިގެން ކިޔައިދިނުން ކަމުގައި ބެލެވޭނެ ސަބަބެއް ނެތް ހާލަތެއްގައި، ޤާނޫނުގައި ބަޔާންކުރާ ފަރާތްތަކުގެ ތެރެއިން ފަރާތަކަށް ކުށުގެ ޝިކާރައަކަށްވީ ފަރާތުން ކިޔައިދޭ އެއްޗެއްގެ މައްޗަށް ބިނާކޮށް އެއިން ފަރާތަކުން ދޭ ހެކިބަހާއި، އޭނާއަށް ކަންދިމާވި ގޮތް ކިޔައިދީ ކުށުގެ ޝިކާރައަކަށްވީ ފަރާތުން ދޭ ބަޔާން ހިމެނޭ ކަން ފަނޑިޔާރުން ފާހަގަކުރެއްވިއެވެ.\nއަދި ޖިންސީ ކުށުގެ ޤާނޫނުގައި ހެއްކާ ގުޅޭ ގޮތުން ދީފައިވާ ލުއިތަކަކީ، ކުޑަކުދިންނާމެދު ޖިންސީ އަމަލުކުރާ މީހުންނާމެދު ޚާއްޞަ އުޞޫލުތަކަށް އަމަލުކުރުމުގެ ޤާނޫނުގައި ހެއްކާ ގުޅިގެން ދީފައިވާ ލުއިތަކާ ދާދި އެއްގޮތް ލުއިތަކެއްކަމުން، އެ ލުއިތަކާ ގުޅިގެން ކޯޓުތަކުން ނިންމާފައިވާ ނިންމުންތަކަށް، ޖިންސީ ކުށުގެ ޤާނޫނުގައި ހެއްކާ ގުޅިގެން ދީފައިވާ ލުއިތަކާމެދު ގޮތެއް ނިންމުގައި ރިޢާޔަތްކުރެވިދާނެ ކަމަށް ހައިކޯޓުން ނިންމާފައިވެއެވެ. އެގޮތުން ސުޕްރީމް ކޯޓުން 2019 ވަނަ އަހަރު ނިންމި ނިންމުމެއްގައި އެފަދަ މައްސަލައެއްގައި ހެކިވެރިޔާއަކީ ކަން ހިނގައިދިޔަ ގޮތް ލޮލަށް ފެނިފައިވާ މީހަކަށް ނުވި ނަމަވެސް، ކުށުގެ ޝިކާރައަށްވީ ފަރާތުން ކިޔައިދޭ ވާހަކަތަކަކީ އާދަޔާ ޚިލާފު ޙަޤީޤަތެއް ކަމުގައި ޤަބޫލުކުރެވޭނެ ފަދަ އިތުރު ހެއްކާއި، އެ ހެއްކަށް ބުރަދަންދޭނެ އިތުރު ޤަރީނާ ހުރިނަމަ މިފަދަ މައްސަލަ ސާބިތުކުރެވޭނެ ކަމުގައި ކަނޑައަޅާފައިވާ ކަމުގައި ހައިކޯޓުން ފާހަގަކުރިއެވެ.\nޝާހުގެ މައްޗަށް ކުށް ސާބިތުވާ ކަމުގައި ހައިކޯޓުން ކަނޑައަޅާފައިވަނީ ޒިޔާދާ އޭނާގެ އެކުވެރިއަކަށް ޙާދިސާ ހިނގި ދުވަހު ކިޔާދީފައިވާ ވާހަކަތަކާއި، ޙާދިސާ ހިނގިތާ މާގިނަ ދުވަސްތަކެއް ފާއިތުނުވަނީސް، ޑޮކްޓަރުންނާއި، ނަރުހުންނަށްވެސް ޝާހު އޭނާއާއެކު ގަދަކަމުން ގުޅުންހިންގި ކަމަށާއި، ޒިޔާދާ ބަލިވީ އެކަމުގެ ސަބަބުން ކަމުގައި ބުނެފައިވާ ކަމުގައި ހުކުމުގައި ފާހަގަކޮށްފައިވެއެވެ. އަދި ޒިޔާދާގެ މިވާހަކަތަކަށް ޝާހުގެ ފޯނު އެނަލައިސިސްއިން ލިބިފައިވާ ޤަރީނާތަކުން ބާރު ލިބޭ ކަމުގައިވެސް ފާހަގަކޮށްފައިވެއެވެ. މިހުރިހާ ކަމެއްގެ މައްޗަށް ބިނާކޮށް ފަނޑިޔާރުން މިއަދު މިވަނީ އަލަށް އަނބިމީހާ ރޭޕުކުރުމުގެ ކުށް ސާބިތުވެއްޖެކަން ކަނޑައަޅުއްވައި މީހެއްގެ މައްޗަށް އެ ކުށުގައި ހުކުމް އިއްވަވާފައެވެ.\nހައިކޯޓުގެ ފަނޑިޔާރުން އަލްއުސްތާޛު ޢަލީ ސަމީރާއި، ފަނޑިޔާރު ޢަލީ ނިޔާޒު އަދި ފަނޑިޔާރު ޙުސައިން ޝަހީދު ބައްލަވައި ނިންމެވި ނިންމެވުމަކީ ތާރީޚީ ނިންމުމެކެވެ. އަންހެނުންނަށް ލިބެމުންދާ އަނިޔާއަށް އިންސާފު ހޯދުމުގެ މަގުގައި އެޅުނު ހަރުދަނާ ރަނގަޅު ފިޔަވަޅެކެވެ. އިސްލާމީ ޝަރީޢަތުގައި ދެމަފިރިކަމުގެ ގުޅުމުގެ އަސާސް ކަމުގައިވާ އުލްފަތާއި ރަޙުމަތް ކަނޑައި، އެ އިމުން ބޭރުވެ، އަނިޔާވެރިވާ މީހުންނަށް އެކަމުގެ ސަބަބުން ދުނިޔެ މަތީގައި ކޮންމެވެސް އަދަބެއް ލިބޭނެ ކަމުގެ ޔަޤީންކަން ކަށަވަރުކޮށްދިން ނިންމުމެކެވެ. ފަރުދާގެ ފުރަގަހުގައި، ގެދޮރުގެ ހަތަރު ފާރުގެ ނިވަލުގައި އަންހެނުންނަށް ކުރަމުން އަންނަ އަނިޔާއަށް ޝަރުޢީ ކޯޓުތަކުގެ ނިޒާމުގެ ތެރެއިން ޢަދަލުވެރި އިންސާފެއް ލިބުމުގެ އުންމީދު މިއަދު ހުޅުދާންވެއްޖެއެވެ.\nގެވެށި އަނިޔާ ހައިކޯޓު ޒިޔާދާ މަރު ރޭޕް\nOctober 01, 2020 17:56:59\nޝާހު މައްްޗަށް އިއްވި ހުކުމަކީ ޖިނާއީ ޢަދުލުގެ ނިޒާމަށް ލިބުނު ބޮޑު ކުރިއެރުމެއް: ޖެންޑާ\nDecember 20, 2019 22:39:24\nހައިކޯޓުގެ އިސްފަނޑިޔާރު ޝުޖާޢު ޢުސްމާނަށް މަރާލާނެ ކަމުގައި ބުނެ އިންޒާރުދީފި


Hanim ulhenee Olympic dhuniye eh gai, dhakkanee Olympic ge vaahaka | Mihaaru\nކުޅިވަރު / މުހައްމަދު ހާނިމް\nހާނިމް އުޅެނީ އޮލިމްޕިކް ދުނިޔެއެއްގައި، ދައްކަނީ އޮލިމްޕިކުގެ ވާހަކަ\nހާނިމް ޕްރެސްއެއްގައި ވާހަކަ ދައްކަނީ --- ފައިލް ފޮޓޯ: ނިޝާން އަލީ | މިހާރު\n30 ޖުލައި 2021 - 11:12\nއިންޓަވިއު ހަމަޖައްސަން ވެގެން "މިހާރު" އިން ގުޅިއިރު ވެސް މުހައްމަދު ހާނިމް ހުރީ، މި ފަހަރުގެ އޮލިމްޕިކްސްގައި ވާދަކުރާ ހަސަން ސާއިދަށް ގުޅައިގެންނެވެ. ފޯނު ވެއިޓިންގައި ހުރުމުން އަހަރެމެންގެ ކޯލަށް ޖަވާބު ނުދީ، ބިޒީ ކޮށްލީ އެވެ. އޭގެ ފަހުން އޭނާ ގުޅީ އޮލިމްުޕިކގެ ރާއްޖޭގެ ޗެފް ޑެ މިޝަން އަހްމަދު މުންތަގިމް އަށެވެ. އަހަރެމެންނަށް އޭނާ "ކޯލް ބެކް" ކުރީ އޭގެ ފަހުންނެވެ. އިންޓަވިއު އަށް ގަޑި އާއި ތަން ހަމަޖައްސާފައި ފޯނު ބޭއްވީ އެވެ.\nއިންޓަވިއު ފަށައި އެތައް އިރެއްވީއިރު ވެސް ވަގުތު ދިޔަ ގޮތް ނޭނގުނެވެ. މިހާރު ކުރިއަށްދާ ދުނިޔޭގެ އެންމެ ބޮޑު ކުޅިވަރު އީދު، އޮލިމްޕިކް ގޭމްސްއާ ގުޅުވައިގެން ހާނިމްގެ ވާހަކަ ގެނަޔަސް، ދިވެހި ކޮންމެ އޮލިމްޕިއަނަކަށް އަދި ފަހުން ވެސް އޮލިމްޕިކްސްގައި ވާދަކުރާނެ ކުރިމަގުގެ އެތުލީޓުންނަށް މި ވާހަކައިން ބައިވަރު ފިލާވަޅުތަކެއް ހޯދޭނެ އެވެ. އެތުލީޓުންނަށް އެކަންޏެއް ނޫނެވެ. ކުޅިވަރު މެނޭޖުމެންޓުގައި އުޅޭ ހުރިހާ ގިންތިއެއްގެ މީހުންނަށް ވެސް މެ އެވެ.\nހާނިމްގެ މުޅި ކެރިއާ އާއި ދިރިއުޅުން އަދި އުފަން ދުވަސް ވެސް އޮތީ އޮލިމްޕިކްސްއާ ގުޅިފަ އެވެ. އޭނާ އަކީ ދިވެހި ފުރަތަމަ އޮލިމްޕިކް ޓީމުގެ އެތުލީޓެކެވެ. އެކަމަކު އޭގެ މާ ކުރިން ވެސް އޭނާ ވަނީ އޮލިމްޕިކްސްއާ ގުޅިލާމެހިފަ އެވެ. ކޮންމެ އަހަރެއްގެ ޖޫން 23 ފާހަގަކުރަނީ އިންޓަނޭޝަނަލް އޮލިމްޕިކު ދުވަހުގެ ގޮތުގަ އެވެ. އެ ދުވަހުގައި ތަހުނިޔާ އެކި ފަރާތްތަކަށް ހާނިމް ވެސް ފޮނުވަ އެވެ. އެ ދުވަހު އޭނާ އަށް ރައްދު ވަނީ އުފަން ދުވަހުގެ ހަދިޔާ އާއި ހެޔޮ އެދުންތަކެވެ. އެއީ އޭނާގެ އުފަން ދުވަހެވެ.\nދެކުނު ކޮރެއާގެ ވެރިރަށް ސޯލްގެ އޮލިމްޕިކް ސްޓޭޑިއަމްގައި، ފިރިހެނުންގެ4* 100 މީޓަރުގެ ރިލޭގައި ދިވެހި ޓީމުގެ ރޭސް ނިންމަން ފުރުސަތު ލިބުނީ ހާނިމްއަށެވެ. އެއީ އިންޓަނޭޝަނަލް ލެވަލްގައި އޭނާ ރާއްޖެ ތަމްސީލު ކުރި ފުރަތަމަ ފަހަރެއް ވެސް ނޫނެވެ. ރާއްޖޭގައި މަސައްކަތް ކުރި ލަންކާގެ ކޯޗު ސްމިތު ވަލަޕޮލާގެ ކޯޗު ކަމުގެ ދަށުން، ދިވެހި ގައުމީ ޓީމުގެ ނަމުގައި 1987ގެ ކަލްކަތާ ސާފް ގޭމްސްގައި ވާދަކުރި ނިއު ރޭޑިއަންޓުގެ ޓީމަށް ހާނިމު ކުޅުނެވެ. ނިއުގެ ޖޯޒީ ނަންބަރު2ގައި އޭނާ ކުޅުނީ ފޯވަޑަށެވެ. ދެވަނަ ޑިވިޝަންގެ ގައުމީ މުބާރާތުގައި މަޝްހޫރު އޭދަފުށީ ޒުވާނުންގެ ޖަމިއްޔާ ކޮޅަށް ނިއު އިން ޖެހި ހަމަ އެކަނި ލަނޑު ޖެހީ ހާނިމް އެވެ. ދިވެހި ފުރަތަމަ އޮލިމްޕިކު ޓީމުގައި ހިމެނުނު މެންބަރުންގެ ތެރެއިން، ދެކުނު ކޮރެއާގެ އޮލިމްޕިކްސް އަށް ދިއުމުގެ ކުރިން ބައިނަލްއަގްވާމީ މުބާރާތެއްގައި ރާއްޖެ ތަމްސީލު ކުރަން ފުރުސަތު ލިބުނު ހަމައެކަނި އެތުލީޓަކީ ވެސް އޭނާ އެވެ.\nނިއު ރޭޑިއަންޓަށާއި ގައުމީ ޓީމަށް ކުޅެން އުޅެފައި، އޮލިމްޕިކު އެތުލީޓަކަށް އޭނާ ހަދައިދިނީ ގަރުނުގެ ފުޓްބޯޅައިގެ ޝަހުސިއްޔަތު މޯނިންގްސަން މުސާ މަނިކު (ކުޑަ މޫސަ) ދިން ހިޔާލަކުންނެވެ. ފުޓްބޯޅައިގައި ހާނިމަށް އޮތް އެންމެ ބޮޑު އެޑުވާންޓޭޖަކީ އޭނާގެ ހަލުވި ސްޕީޑެވެ. އެ ސްޕީޑަށް މޫސަގެ ތައުރީފު ވެސް ލިބުނެވެ. ސޯލްގެ އޮލިމްޕިކްސްގެ ފުރުސަތު ރާއްޖެ އަށް އޮތުމުން އޮލިމްޕިކްސް އަށް ފޮނުވާނެ އެތުލީޓުންނަށް އެ ފުރުސަތު ހުޅުވާލި އެވެ. މަޖީދިއްޔާ ސްކޫލުގައި ކިޔަވަމުން ދިޔައިރު ހުރިހާ ކުޅިވަރެއްހެން ހާނިމް ކުޅުނެވެ. އެންމެ ބޮޑަށް ފާހަގަވީ ފުޓްބޯޅަ އާއި އެތުލެޓިކްސްގަ އެވެ.\nދިވެހި ކުޅިވަރުގެ ބައްޕަ، މަރްހޫމް ޒާހިރު ނަސީރުގެ ބެލުމުގެ ދަށުން ކުރިއަށް ގެންދިޔަ ޓްރަޔަލްގައި ހިމެނިގެން 1988 ގެ އޮލިމްޕިކްސް ޓީމަށް ހާނިމް ހޮވުނެވެ. އެތުލެޓިކްސްގެ ގިނަ އިވެންޓުތަކެއްގައި ވާދަކުރަމުން ނިއުރޭޑިއަންޓަށް ވެސް ފުޓުބޯޅަ ކުޅެމުން ދިޔަ އެވެ. އަދި ގައުމީ ބޭންކު، ބީއެމްލްގައި އޭރު ވާޒީފާ އަދާ ކުރަމުން އޮފީސްތަކުގެ މުބާރާތްތަކުގައި އެހެން ކުޅިވަރުތައް ވެސް އޭނާ ކުޅުނެވެ. އޭރު މަޝްހޫރު ސަގާފީ ކުޅިވަރެއްގެ ގޮތުގައި އޮތް "މަންޑީ"ގެ ގައުމީ މުބާރާތުގައި ވެސް ވެސް ކުޅުނެވެ. އެކަމަކު 1990 ގައި އެތުލެޓިކްސް އަށް އޭނާ މުޅިން ވެދެ ހުސްވެއްޖެ އެވެ. އެ ކުޅިވަރަށް ހާއްސަވުން އެކަންޏެއް ނޫނެވެ. ހިތާއި ސިކުނޑި އާއި ހަށިގަނޑު ވެސް އެކަމަށްޓަކައި ހިބަކުރި އެވެ. އެތުލެޓިކުސްގައި އޭނާ ވާދަ ނުކުރާ ކެޓެގެރީއެއް ނެތެވެ. ގައުމީ ލެވަލްގައި ވާދަކުރި ގިނަ އިވެންޓުތަކުން އެއް ވަނަ ނޫން އެއްޗެއް އޭނާ ނުގެނެ އެވެ.\n"100 މީޓަރު ސްޕްރިންޓް ފިޔަވައި ދެން ބައިވެރިވި ހުރިހާ އިވެންޓަކުން އިންޑަވިޖުއަލް އަދި ޓީމު އިވެންޓުތަކުން ވެސް އަޅުގަނޑު ހުންނާނެ އެއްވަނަ ހޯދައިފައި،" ހާނިމް ކިޔައިދެއްވި އެވެ.\nއެތުލެޓިކުސް އަށް ހުސްވެގެން 12 ވަރަކަށް އަހަރު ހާނިމް އުޅުނެވެ. މުބާރާތްތަކުގައި ވާދަ ކުރަމުން ކޯޗިން ކޯސްތައް ވެސް ހަދަމުން އެހެން މީހުން ވެސް ޓްރޭން ކުރަމުން ޓްރެކުގައި ކުރިއަށް ދިޔަ އެވެ. އޭރު ވެސް އޭނާގެ ހިތާއި ސިކުނޑި ހުސް ކުރި ދެވަނަ ކަމަކީ އެހެން މީހުންނަށް އުނގަންނައި ދިނުމެވެ. ކުޅިވަރުން މީހުން ބިނާ ކުރުމެވެ. އާ އެތުލީޓުން ކުޅިވަރަށް ނެރުމަށާއި ކުޅިވަރުގެ އިލުމު ފޯރުކޮށްދިނުމަށެވެ. އެކަމަށް ހިތްޖެހުނީ އަމީނިއްޔާ ސްކޫލުގައި ސްޕޯޓްސް ސުޕަވައިޒަރެއްގެ ގޮތުގައި މަސައްކަތް ކުރަމުން ދިޔައިރު އެވެ. އެހެން މީހުންނަށް އެއްޗިހި އުނގަންނައިދީ އޮޅުންފިލުވައި ދޭން ފެށުމުން އޭގެ ތެރެއަށް ގެނބި ލޯބި ޖެހި ހިތް ބަންޑުންވި އެވެ. އެކަމަށް ތައްޔާރުވުމަށް އޭނާ ވެސް އަމިއްލަ އަށް ކިޔަވަން ޖެހޭނެކަން ގަބޫލު ކުރި އެވެ.\n"އުނގަންނައިދޭ މީހެއްގޮތަށް އަޅުގަނޑު މަޑުމަޑުން ބަދަލުވާން ފެށީ. އެގޮތުން ލިބުނު ފުރުސަތެއްގައި ޖާޕާނަށް އަޅުގަނޑު ދިޔައީ. އެއް އަހަރުގެ ޕްރޮގްރާމެއްގައި. އޭގެ ފަހުން ހަންގޭރިއަން ޔުނިވަސިޓީ އޮފް ފިޒިކަލް އެޑިއުކޭޝަން އިން، ޖެނަރަލް ކޮންޑިޝަން ކޯހެއް ހެދުމުގެ ފުރުސަތު ލިބުނު."\nއެހެން މީހުންނަށް އުނގަންނައިދޭން ކުރި މަސައްކަތުން، ކުޅިވަރާ ގުޅޭ އިލްމީ މައިދާނަކަށް އޭނާ ގެންދިޔަ އެވެ. އަމީނިއްޔާގައި 10 އަހަރު މަސައްކަތް ކުރުމަށް ފަހު، ޔޫތު އެންޑް ސްޕޯޓްސް މިނިސްޓްރީއަށް ބަދަލުވާން ފުރުސަތު ލިބުމަކީ ކުޅިވަރު ރާވާ ހިންގުމުގެ ދާއިރާއިން މަތީ ތައުލީމު ހާސިލުކުރަން ހުޅުވުނު ދޮރެވެ. އޮސްޓްރޭލިއަން ކޮލެޖް އޮފް ފިޒިކަލް އެޑިއުކޭޝަން އިން، ޑިގްރީ ހާސިލު ކުރި އެވެ. އޭނާގެ އެކެޑެމިކް ރޭސް ގެންދިޔައީ ކުރިއަށެވެ. ދެ ވަނަ ފަހަރަށް އޮސްޓްރޭލިއާ އަށް ދިޔައީ އެ ގައުމުގެ މަކްއޭރީ ޔުނިވަސިޓީން މާސްޓާ ޑިގްރީ ފުރިހަމަ ކުރުމަށެވެ.\nދެކުނު ކޮރެއާގެ އޮލިމްޕިކްސްއާ ހަމައިން، ހާނިމްގެ އޮލިމްޕިކް ދަތުރު ނިމޭކަށް ނެތެވެ. އޮލިމްޕިކްސްގެ ދެ ގޭމްސްއެއްގައި ދިވެހި އެތުލެޓިކްސް ޓީމުގެ ކޯޗުކަން ކުރި އެވެ. އޮސްޓްރޭލިއާގެ ސިޑްނީގައި 2000 ގައި ބޭއްވި އޮލިމްޕިކް ގޭމްސްގައި ރާއްޖޭގެ އަތުލެޓިކްސް ޓީމުގެ ކޯޗަކަށް ވުމުގެ ފުރުސަތު ހާނިމުއަށް ދިނީ، އެ ވަގުތު އޭނާ ވެސް ކިޔަވަން އޮސްޓްރޭލިއާގައި ހުރުމުންނެވެ. އޭގެ ފަހުން ގްރީސްގެ އެތެންސްގައި 2004 ގައި ބޭއްވި އޮލިމްޕިކް ގޭމްސްގައި ވެސް ދިވެހި އެތުލެޓިކުސް ޓީމުގެ ކޯޗަކީ އޭނާ އެވެ.\nއޮލިމްޕިއަނަކަށްވުން ޝަރަފެއް އަދި ޒިންމާއެއް\nމިއީ އަހަރެމެންނަށް، ހާނިމް ކިޔައިދިން ވާހަކައިގެ އެންމެ މުހިންމު ބައެވެ. އޮލިމްޕިކްސް އަކީ ދުނިޔޭގެ ކުޅިވަރުގައި އެންމެ ހައިބަތު ބޮޑު، އެންމެ ޝަރަފުވެރި މުބާރާތެވެ. އެއީ ކޮންމެ ކޮންމެ އެތުލީޓަކަށް ކުޅުންތެރިޔަކަށް ދުވުންތެރިޔަކަށް، ފެތުންތެރިޔަކަށް ލިބޭނެ ފުރުސަތެއް ވެސް ނޫނެވެ. ދުނިޔޭގެ އެންމެ ބޮޑެތި ގައުމުތަކާއި ކުދި ގައުމުތަކުގައި ވެސް އޮންނަނީ މި އޫސޫލެވެ. އެކި މުބާރާތްތަކުގައި ރާއްޖެ އިން ވެސް އެކި އަދަދުތަކުން ޓީމުތަކާއި އިންޑިވިޖުއަލް އެތުލީޓުން ވާދަކުރެ އެވެ. އޮލިމްޕިކް ގޭމްސްއެއްގައި ބައިވެރި ވުމުގެ ފުރުސަތަކީ ހުރިހާ ކުޅިވަރުތަކަކަށް ވެސް ހާމަކޮށް ހުޅުވިފައި އޮންނަ ފުރުސަތެކެވެ. ބައެއް ކުޅިވަރުތަކުގައި އޮލިމްޕިކުގެ ކޮލިފައިން މަރުހާލާގެ ތެރެއިންނެވެ.\nއޮލިމްޕިއަނަކަށް ވުމަކީ ބޮޑު ޝަރަފެކެވެ. ނަމަވެސް ރާއްޖޭގައި އެ އިހުތިރާމެއް އެ ވެލިއުއެއް ވެސް ނެތެވެ. ދުނިޔޭގެ އެހެން ތަންތަނުގައި އޮލިމްޕިކް އެތުލީޓާ މެދު ދެކެނީ ގައުމީ ފަޚުރެއްގެ ގޮތުގަ އެވެ. އެ ގައުމުތަކުގެ ސްކޫލް އުމުރު ފުރައިގެ އަތުލީޓުންނަށް، އޮލިމޕިކް އެތުލީޓުންނާ ބައްދަލު ކުރުމުގެ ފުރުސަތު އޮންނަނީ ވެސް ހާއްސަ އިންތިޒާމެއްގެ ތެރެއިންނެވެ. އޮލިމްޕިކްސްގައި އެންމެ ގިނަ މެޑަލް ހޯދާ ގައުމުތަކުން ވެސް ވާދަކުރާ ހުރިހާ އެތުލީޓުންނަކަށް މެޑަލްއެއް ނުލިބެ އެވެ. ނަމަވެސް އެ ވާދަކުރި އެތުލީޓަކީ އޮލިމްޕިއަނެއްގެ ދަރަޖަ އަށް ވާސިލުވެފައިވާ މީހެއް ކަމަށް ވުމުން ހާއްސަ ގަދަރަކާއި އިހުތިރާމެއް އަދާކުރެ އެވެ.\n"އެހެން އެވަނީ އެ ގައުމުތަކުގައި ސްކޫލް ދައުރުން ފެށިގެން އޮލިންޕިކްސްގެ ވެލިއުތަކާއި، އޮލިމްޕިކް ގޭމްސްއެއްގައި ބައިވެރި ވުމަށް އެތުލީޓަކު އެވާ ގުރުބާނީ. ކުރަންޖެހޭ ތަމްރީނުތަކާ، އެހާ ހިސާބަށް ވާސިލްވާން ކަޑަތުކުރާ އުނދަގޫ ހަރުފަތްތަކާ ބެހޭ މައުލޫމާތު ކުދިންނަށް ސްޕޯޓްސް އެޑިއުކޭޝަންގެ ތެރެއިން އުގަންނައިދެވިފައި ހުރުމުން،" ހާނިމް ވިދާޅުވި އެވެ.\nރާއްޖޭގައި އޮލިންމްޕިކް ގޭމްސް އަށް އޮންނަ އަހަންމިޔަތު ކުޑަ އެވެ. ހާނިމް ވިދާޅުވި ގޮތުގައި އޮލިމްޕިޒަމް ޕްރޮމޯޓު ކުރުމުގެ ހަރުދަނާ މަސައްކަތެއް ވެސް ރާއްޖޭގައި ކުރިއަކަށް ނުގެންދެވެ އެވެ. އެ ހާލަތު ބަދަލުވާން ޖެހެ އެވެ. ދިވެހި ކުޅިވަރުގެ ގްރޭންޑް ފިނާލޭ އަށް ވާން ޖެހޭނީ އޮލިމްޕިކުސްގައި ވާދަކުރާ އެތުލީޓުންނަށް ހިތްވަރު ދިނުމަށް ހިންގާ ހަރަކާތްތަކެވެ. ކޮވިޑުގެ ހާލަތުގެ ތެރެއިން ވެސް ދުނިޔޭގެ އެހެން ގައުމުތަކުގައި އެތުލީޓުންނަށް ހިތްވަރުދީ ހެޔޮ އެދުން ފޮނުވުމުގެ ހަރަކާތައް ކުރިއަށް ގެންދިޔަ އެވެ. ކޮވިޑުގެ ހާލަތުގައި ވެސް ރާއްޖޭގައި ވެސް އެކަން ކުރެވޭނެ އެވެ.\n"މިސާލަކަށް ދިވެހި ކޮންޓިންޖެންޓް ފުރުވާލުން ފިސާރި ކުލަގަދަކޮށް ބޭއްވުމަކީ ވަރަށް މުހިންމު ކަމެއް. ހަމަ އެހެންމެ މީޑިއާ އިން ކުޅެދޭން ޖެހޭ ދައުރު ވެސް އެހާމެ ބޮޑެވެފައި މުހިންމު. ކުޅިވަރާބެހޭ މުއައްސާތަކުގެ ދައުރު ވެސް އެހާމެ ބޮޑު،" ހާނިމް ކިޔައި ދެއްވި އެވެ.\n"އޮލިމްޕިކް ގޭމްސް އިން ރާއްޖެ އަށް މެޑެލްއަކާ ހަމައަށް ނުދެވުނަސް އަދި އޮލިމްޕިކް ގޭމްސްގައި ރާއްޖެއިން ބައިވެރިވާ ކޮންޓިންޖެންޓް ކިތަންމެ ކުޑަ ނަމަވެސް ފިސާރި ކުލަގަދަ އަދި މީޑިއާ ހައިފް ވެސް ބޮޑުކޮށް ރާއްޖޭގެ ކުދި ބޮޑު އެންމެނަށް ރާއްޖެ އިން އޮލިމްޕިކް ގޭމްސްގައި ވާދަކުރާ ޓީމު ފުރަނީކަން އެނގެންވާނެ. ރާއްޖޭގެ އަތުލީޓުން ވާދަކުރާ ދުވަސްތަކާއި އިވެންޓުތައް އޮންނާނެ ގަޑި އާންމުކޮށް އަންގަން ވާނެ. ޓީވީން އޮލިމްޕިކް ގޭމްސް އަށް ހާއްސް ކަވަރޭޖެއް ކުރިއަށް ގެންދިއުން ވެސް އެހާ މުހިންމު."\nއޮލިމްޕިކް ގޭމްސް އަކީ ކިހާވަރެއްގެ ބޮޑު ޝަރަފެއްކަން ކިހާ މުހިންމު ކަމެއްކަން ކުޅިވަރު އުޅޭ މަދު މީހަކަށް ނޫނީ ނޭނގޭ ކަމަށް ހާނިމް ވިދާޅުވި އެވެ\n"އޮލިމްޕިކް ގޭމްސްގައި ވާދަކޮށްލުމުގެ ފުރުސަތު ލިބުމަކީ ވެސް ކިހާ ބޮޑު ޝަރަފެއްކަން ކުޅިވަރުގެ އެންމެ އެލީޓު ލެވަލްގައި ކުޅޭ ކުދިންގެ ތެރެއިން ވެސް މަދު ކުއްޖަކަށް ނޫނީ އެނގެއެކޭ ވެސް އަޅުގަނޑު ނުދަންނަވާނަން،" ހާނިމް ވިދާޅުވި އެވެ.\n"އެހެން ވާން އެ ޖެހެނީ ސަބަބުތަކެއް ވެސް ނެތިއެއް ނޫން. އެއީ އަޅުގަނޑުމެންގެ މި ތައުލީމީ ނިޒާމުގެ ތެރޭގައި ސްޕޯޓްސް އެޑިއުކޭޝަން ވަރަށް ހީނަރުކޮށް މި އޮތީ."\nހާނިމް ސަފުގެ ތިން ވަނައިގައި\nއޮލިމްޕިކް ގޭމްސްގައި ބައިވެރިވާ ކޮންމެ އަތުލީޓަކީ މެޑަލިސްޓަކަށް ނުވާނެ އެވެ. އޮލިމްޕިކްސްގައި މެޑަލް ހޯދި ގައުމުތަކުން އެ މަސައްކަތް ކުރީ އަހަރުތަކެއްގެ ބުރަ މަސައްކަތުންނެވެ. މިހާރު ކުރިއަށްދާ ޓޯކިޔޯ އޮލިމްޕިކްސްގައި ފިލިޕީންސުން ރަން މެޑަލްއެއް ހޯދީ އެ ގައުމު އޮލިމްޕިކްސްގައި ވާދަކުރަން ފެށިތާ 94 އަހަރު ފަހުންނެވެ. ހާނިމް ހަނދާނަށް ގެނައީ އޮލިމްޕިކް ފައުންޑާ، ޕިއާޑި ކުބާޓަން ވިދާޅުވެފައިވާ ވާހަކައެކެވެ.\n"އެ ބޭފުޅާ ވެސް ވިދާޅުވެފައި އޮންނާނެ؛ އޮލިމްޕިކް ގޭމްސްގައި މެޑަލް ހޯދުން އެއީ ހަމައެކަނި އެންމެ މުހިންމު ކަންތައް ނޫން ކަމަށް. އޮލިމްޕިކް ގޭމްސްގައި ބައިވެރިވުން ވެސް އެއީ ލިބޭ އެހާމެ ބޮޑު ޝަރަފެއް ކަމަށް. ބައިވެރިވާ ހުރިހާ އެތުލީޓުންނަކަށް ރަން މެޑަލެއް ނުލިބޭނެ. އެހެންވީމަ އޮލިމްޕިކް ގޭމްސްގައި ވާދަކުރަން ލިބޭ ފުރުސަތަކީ ވެސް ވަރަށް ބޮޑު ޝަރަފެއް،" ހާނިމް ވިދާޅުވި އެވެ.\n"ދެން އޮލިމްޕިކްސްގައި ވާދަކުރާ އެތުލީޓުން ޖެހޭނެ އެނބުރި އައިސް އޮލިމްޕިކްސްގެ މުހިންމުކަން އަދި އޮލިމްޕިކްސް އަށް ދާން ތިމަންނަމެން ކުރި މަސައްކަތަކީ މިއީކަން. މިއީ މިހާ ބުރަ މަސައްކަތެއްކަން. ތިމަންނަމެން ކުރި އިހްސާސަކީ މިއީކަން. ތިމަންނަމެންނަށް ލިބުނު ތަޖުރިބާއަކީ މިއީކަން. ދުނިޔޭގެ އެންމެ މޮޅު އެތުލީޓުނާއި ދިމާވެ އެ ފަރާތްތަކާ ވާހަކަ ދައްކާލުމުން ލިބުނު މައުލޫމާތުތަކާއި އޮލިމްޕިކް ގޭމްއަކުން މެޑަލެއް ލިބެނީ ކިހާ ދުވަހެއްގެ ކިހާ ބުރަ މަސައްކަތަކުންކަން ޒުވާން އަތްލީޓުންނަށާއި މަދަރުސާތަކުގެ ދަރިވަރުންނަށް ކިޔައިދޭން ޖެހޭނެ."\nރާއްޖެ އަށް އޮލިމްޕިކް މެޑަލެއް ހޯދޭނެ\nރާއްޖެ ހިމެނޭ ދެކުނު އޭޝިއާ ސަރަހައްދުގައި ވެސް ކުޅިވަރުގައި އެންމެ ގިނަ ހުނަރު އޮތް ތަނަކީ ރާއްޖެ ކަމަށް ހާނިމް ވިދާޅުވި އެވެ.\n"މިއީ އަޅުގަނޑު އެކަނި ބުނާ ވާހަކައެއް ނޫން. ބޭރުގެ ކުޅިވަރުގެ މާހިރުންނާއި ތަޖުރިބާކާރުން، ރާއްޖެ އައިސް އެކި ކުޅިވަރިތަކުގައި މަސައްކަތް ކޮށްފައިވާ މޮޅު ކޯޗުން ވެސް ބުނާ ވާހަކައެއް،" ހާނިމް ވިދާޅުވި އެވެ.\nއެހެންވީއިރު ރާއްޖެ އަށް އޮލިމްޕިކް ގޭމްސް އިން މެޑަލްއެއް ހޯދޭނެހެއްޔެވެ؟ މިސުވާލަށް ޖަވާބު ދިނުމުގައި ހާނިމުގެ އަޑުގައި ވެސް ސާބިތުކަމެއް ހުއްޓެވެ.\nއޭނާ ދެކޭ ގޮތުގައި 15 އަހަރުގެ ދިގު ރާސްތާ ޕްލޭނެއް އެކުލަވާލައިގެން ބޭރުގެ ފަންނީ ތާޖުރިބާކާރު މާހިރުންގެ އެހީ ހޯދައިގެން އެ ޕްލޭނާ އެއްގޮތަކަށް މަސައްކަތް ކޮށްފި ނަމަ ރާއްޖެ އަށް އޮލިމްޕިކްސްގައި މެޑައްޔެއް ނުހޯދެންވީ ސަބަބެއް ނެތެވެ.\n"މި ދެކެވެނީ ވަރަށް ބޮޑު ވާހަކައެއް. މިކަމަށް ވަރަށް ބުރަ އެހާމެ ފުރިހަމަ މަސައްކަތްތަކެއް ފުރިހަމަ ޕްލޭނެއްގެ ދަށުން ކޮށްގެން ނޫނީ ކާމިޔާބު ނުކުރެވޭނެ ވަރުގެ ވާހަކައެއް. އެކަމަކު ވެސް އަޒުމު ކަނޑައަޅައިގެން އެކަން ކުރަން އުޅެފިއްޔާ ވާނެ."\nހާނިމްގެ ވާހަކަ ކޮޅުންވެސް އެގެނީ ވަރަށް ކުރިޔަށް ޕްލޭންކޮއްގެން ކަން ކާމިޔާބްގެ މަންޒިލްއަށް ދެވޭނީ. ހުރިހާގައުމުގެއްގައިވެސް ކަންކުރާ އުސޫލަކީ ތިޔައީ 20 15 އަހަރުގެ ދިގުރާސްތާއަކަށް ޕްލޭންކުރުން. މިސަރުކާރުންވެސް އަދި ކުރީ ސަރުކާރުތަކުންވެސް ޕްލޭންކުރޭ އެކަމަކު ބޭންުނވާވަރަށް އިންފްރަސްޓްރަކްޗަރ ހެދިފައިނެތީ.\nއޮލިމްޕިކްސް އާ ދޭތެރޭ ދިވެހިންދެކޭ ގޮތް ބަދަލުކުރުމުގެ ފުރުސަތު އެންމެ ބޮޑަށް ލިބުނީ ހާނިމަށް. އޮލިމްޕިކް ކޮމިޓީގަ އުޅުނު. އެތްލީޓަކަށް އުޅުނު. ސްކޫލުގައި ދަރިވަރުން ޓްރެއިން ކުރަން އުޅުނު. ޔޫތު މިނިސްޓްރީގައި އުޅުނު. ނުވިތާކަށް ޑެޕިއުޓީ މިނިސްޓަރުކަންވެސް ކުރަން ލިބުނު. ސިޔާސީ ޕާޓީގެ އިސްސަފުގަ މަސައްކަތް ކުރަން ލިބުނު. މިހުރިހާ ތަނެއްގަ އުޅުނު އިރު ހާނިމް މީހުންގެ އެޓިޓިއުޑް ބަދަލުކުރަން ކުރީ ކޮންކަމެއްބާ؟\nހހހާނިމްބެޔޭ މިތަނުގަ ކުޅިވަރު ތަރައްގީކުރަންޏާ އިންފްރާންސްޓްރަކްޗާރ ތަރައްގީކުރާށެވެ.\nހިތްވަރު ހުރިއްޔާ މިހާރު މިހިރަ އިންފްރާސްޓްރަކްޗަރ ބޭނުންކޮށްގެން ވެސް މެޑެއްޔަކާ ހަމައަށް ދެވިދާނެ. އެންމެ މަތީފެންވަރުގެ އިންފްރާސްޓްރަކްޗަރ ބިނާކުރުމަކީ މި ދިވެހިރާއްޖެއަށް އަދި ވާންއޮތްކަމެއް ނޫން.